கண்டி யட்டிநுவர பிரதேசசெயலக பிரிவில் 33 கிராம சேவையாளர் வெற்றிடங்கள்

(ஹாரிஸ்பத்துவ குறூப் நிருபர்)
கண்டி மாவட்டத்தைச் சேர்ந்த யட்டிநுவர பிரதேச செயலகத்துக்குட்பட்ட பகுதிகளில் 33 கிராம சேவையாளர் பதவிகளுக்கான வெற்றிடங்கள் நிலவி வருகின்றன. இங்கு மொத்தம் 95 கிராம சேவை அதிகாரி பிரிவுகள் உள்ள போதிலும் 62 பிரிவுகளில் மாத்திரமே அதிகாரிகள் பணியாற்றி வருகின்றனர். ஏனைய பிரிவுகளில் கடமையாற்றிய அதிகாரிகள் ஓய்வு பெற்றுச் சென்றதையடுத்து பதிலீடு செய்யப்படாமை காரணமாகவே இந்த நிலைமை ஏற்பட்டுள்ளது.
வெற்றிடமாக உள்ள பிரிவுகளில் அதனை அடுத்துள்ள பிரிவுகளில் பணியாற்றுவோரே பதில் கடமை புரிய நியமிக்கப் பட்டுள்ளனர். எனினும் அவர்களுக்குள்ள பொறுப்புகளும், வேலைப் பளுவும் காரணமாக மேலதிக பணிகளை அவர்களால் செவ்வனே நிறைவேற்ற முடியாத இக்கட்டான நிலைமை ஏற்படுகிறது. இதன் காரணமாக பொது மக்கள் தமது பல அத்தியாவசிய தேவைகளை நிறைவேற்றிக் கொள்வதில் பெரிதும் தாமதங்களையும், சிக்கல்களையும் மேலும் கஷ்ட, நஷ்டங்களையும் எதிர்கொள்கின்றனர்.
எனவே, சம்பந்தப்பட்ட தரப்பினர் இது விடயத்தில் கவனம் செலுத்தி உடன் நடவடிக்கைகளை மேற்கொள்ள வேண்டும் என பிரதேச மக்கள் கோரிக்கை விடுக்கின்றனர். 
(ஜ-ஓ)
