மகளிர் தினம்: எயார் 
இந்தியா சிறப்பு ஏற்பாடு


மகளிர் தினத்தை முன்னிட்டு, முற்றிலும் பெண்களே பணிபுரியும் விமான சேவைகளை சர்வதேச மற்றும் உள்நாட்டு வழித்தடங்களில் ஏர் இந்தியா நிறுவனம் நேற்று முன்தினம் இயக்கியது.
இது குறித்து ஏர் இந்தியா நிறுவனம் வெளியிட்ட அறிக்கை, கடந்தாண்டில் முற்றிலும் பெண்கள் குழுவினரை கொண்டு சர்வதேச மற்றும் உள்நாட்டு வழித்தடங்களில் பல விமானங்கள் இயக்கப்பட்டன. கடந்தாண்டு சர்வதேச மகளிர் தினத்தை முன்னிட்டு, மும்பையில் இருந்து நியூயோர்க் நகருக்கு, பெண்கள் குழுவினரை கொண்டு நீண்ட தூரம் விமானம் இயக்கப்பட்டது. 
இந்நிலையில், சர்வதேச மகளிர் தினம் நேற்று முன்தினம் உலகம் முழுவதும் கொண்டாடப்பட்டது. இதையொட்டி, கடந்த இரண்டாவது ஆண்டாக, டில்லியில் இருந்து டொராண்டோவிற்கு முற்றிலும் பெண் ஊழியர்களை கொண்டு விமானம் இயக்கப்பட்டது. 
டில்லி விமான நிலையத்தின் மூன்றாவது டெர்மினல் அருகே உள்ள சென்டூர் ஓட்டலின் முன், விமான போக்குவரத்து துறை செயலர் நசீம் ஜாடி, ஏஐ 187 என்ற நீண்ட தூரம் செல்லும் விமானத்தை கொடியசைத்து வழி அனுப்பினார். கமாண்டர் மற்றும் கெப்டன் ரஷ்மி மிராண்டா, கெப்டன் சுனிதா நரூல்லா, ஹர்பிரீத் ஏ.டி.சிங் ஆகியோர் கொண்ட குழுவினர் இந்த விமானத்தை இயக்கினர். 
இது தவிர, டில்லி - பாட்னா - டில்லி; டில்லி - ரெய்பூர் - நாக்பூர் - டில்லி; டில்லி - லக்னோ - டில்லி; மும்பை பெங்களூரு, மும்பை: சென்னை, மும்பை - சென்னை; பெங்களூரு - டில்லி - பெங்களுரு ஆகிய உள்நாட்டு வழித்தடங்களில் பெண் ஊழியர்கள் கொண்ட ஏர் இந்தியா விமானங்கள் இயக்கப்பட்டன.
