ஜனாதிபதி பதவி வேட்பாளர்:மீராகுமாருக்கு மம்தா ஆதரவு


புதுடில்லி
மத்திய நிதி அமைச்சர் பிரணாப் முகர்ஜி ஜனாதிபதி பதவிக்கான வேட்பாளராக நிறுத்தப்பட்டால், அவருக்கு ஆதரவு தருவீர்களா என்ற கேள்விக்கு பதில் அளிக்க, மேற்கு வங்க முதல்வர் மம்தா பானர்ஜி மறுத்துவிட்டார். அதேநேரத்தில், லோக்சபா சபாநாயகர் மீராகுமார் ஜனாதிபதியாக வேண்டும் என்பதே திரிணமுல் காங்கிரஸ் கட்சியின் விருப்பம் என்றும் கூறியுள்ளார்.
ஜனாதிபதி தேர்தலில் தங்கள் கட்சியின் நிலை என்ன என்பது தொடர்பாக, தொலைகாட்சி ஒன்றுக்கு பேட்டி அளித்த அவர் கூறியதாவது; ஜனாதிபதி பதவிக்கான வேட்பாளர் யார் என்பது குறித்து, காங்கிரஸ் கட்சி தான் முடிவு செய்ய வேண்டும். அதனால், ஜனாதிபதி பதவிக்கு பிரணாப் முகர்ஜி நிறுத்தப்பட்டால், ஆதரவு தருவீர்களா என்ற கேள்விகளுக்கு எல்லாம் இப்போதைக்கு பதில் அளிக்க முடியாது. 
அதே நேரத்தில் யார் ஜனாதிபதியாக வர வேண்டும் என எங்கள் கட்சி விரும்புகிறது எனக் கேட்டால், அல்லது எனது தனிப்பட்ட விருப்பம் என்னவென்று கேட்டால், நாங்கள் லோக்சபா சபாநாயகர் மீராகுமாரின் பெயரைத்தான் சொல்வோம். 
ஏனெனில், மீராகுமார் தாழ்த்தப்பட்ட வகுப்பைச் சேர்ந்தவர் மென்மையாகப் பேசும் தன்மை கொண்டவர். மீராகுமார் அல்லது கோபால்காந்தி அல்லது அப்துல்கலாம் என, இந்த மூன்று பேரில் யார் ஜனாதிபதியானாலும், நாங்கள் மகிழ்ச்சி அடைவோம்.
பிரணாப் முகர்ஜியை, ஜனாதிபதி பதவிக்கான வேட்பாளராக காங்கிரஸ் கட்சி நிறுத்தினால், நான் யார் அதை எதிர்க்க? அவரின் தேர்வு பெரும்பான்மையினரின் முடிவின் அடிப்படையில் அமையும் ஏனெனில், இந்தியா ஜனநாயக நாடு. இவ்வாறு மம்தா பானர்ஜி கூறினார்.
