ஆன்மிக குருக்கள் வியாபாரிகளல்லர்!

(நேற்றைய தொடர்ச்சி....)

மனிதனுக்கு இரு நிலைகள் உள்ளன. ஒன்று, ‘நுஸ¥ல்’ இறக்க நிலை. இது மிருகத்தின் குணம் கொண்ட நிலை. இரண்டாவது ‘உறூஜ்’ உயர்ந்த நிலை. இது மலக்குகள் எனப்படும் வானவர்களின் குணம் கொண்ட உயர் நிலை.
மனிதனில் குடிகொண்டுள்ள ‘நுஸ¥ல்’ என்ற மிருகத் தன்மையை நீக்கி, அவனது பாவங்களைக் களைந்து அவனது ‘உறூஜ்’ என்ற வானவர்களின் தன்மையை வெளிக்கொணர்ந்து பரிசுத்த மிகு மனிதப் புனிதனாக மாற்றி இறையறிவையூட்டி அவனுடன் சேர்த்து வைப்பதையே இறைஞனிகளான சற்குருக்கள் செய்து வருகின்றனர்.

இறைஞானிகளான மகான்களுக்கு இறைவன் வழங்கிய சக்தி அளவற்றதும் எல்லையற்றது மாகும். 
அதில் அணுவளவை யேனும் இன்றைய விஞ்ஞான யுகம் அடையவில்லை.
பார்வையால் பட்ட மரத்தைப் பச்சை மரமாக்கி பழம் கொடுக்க வைத்தார்கள்.
பிணத்தை எழுந்து நடக்க வைத்தார்கள்
சூரியன் மறைந்த பின் திரும்பவும் வரவைத்தார்கள்.
சந்திரனை இரண்டாகப் பிளந்து காட்டினார்கள்.
கற்களை தங்கமாக மாற்றினார்கள்
நெருப்பில் நுழைந்து நீண்ட நேரம் தரித்து மீண்டார்கள்.
ஆனாஸ்கார் நதியைக் கூஜாவுக்குள் அடைத்தார்கள்
ஊமைகளைப் பேச வைத்தார்கள்
குருடர்களுக்கு பார்வையளித்தார்கள்
முடவர்களுக்கு நடையளித்தார்கள்
விலங்குகளுடன் பேசினார்கள்
இதேபோல் எத்தனையோ அற்புதங்கள் சத்குருக்களான மகான்களால் நடந்துள்ளன. இவை இறைவன் அவர்களுக்குக் கொடுத்த மாசக்தி வாய்ந்த அற்புதங்கள்.
பார்வையால் பட்டமரத்தை பச்சை மரமாக்கி பழம் கொடுக்க வைத்தவர்களுக்கு தனது சீடனின் கறைபடிந்த உள்ளத்தை பார்வையால் பரிசுத்தப்படுத்த ஏன் முடியாது?
ஒரு சத்குரு சீடன் ஒருவனைப் பார்த்தால் அவனின் ஆரம்ப, இடைக்கால, பிற்கால நிகழ்வுகளை அறிந்துகொள்வார். அவரின் பார்வைக்குத் திரை கிடையாது. அவன் எப்போது பிறந்தான், எப்போது மரிப்பான் என்று கூறுதற்கு அவரால் முடியும். அவனது விதியின்படி நடக்கும் விடயங்களையும் மாற்றி வைக்க முடியும்.
விதியை மாற்ற முடியாவிடினும் அதன் வேகத்தைக் குறைக்க முடியும். ஒருவரின் தலையில் தேங்காய் விழுவதற்கு விதியிருப்பின் அதன் வேகத்தைக் குறைத்து குரும்பட்டியாக விழவைக்க முடியும். இதற்கு எத்தனையோ வரலாறுகள் இறைஞானிகளால் காட்டப்பட்டுள்ளன.
பூபதி சொல்வது போல் ஆன்மிக குருக்களின் போர்வையில் சில பொய்யர்களும் உள்ளனர். அதை மறுக்க முடியாது. இவர்களின் பொய் வேடத்தால் ஆன்மிக ஞானமே மறுக்கப்படுகிறது. அவர்களை இனம்கண்டு நடவடிக்கை எடுக்க வேண்டும். அதேநேரம் உண்மையான சத்குருக்களும் உலகில் வாழ்கிறார்கள். அவர்களுக்கு உரிய கெளரவம் வழங்கப்பட வேண்டும். சிலர் செய்த குற்றத்திற்காக அனைவரையும் சாடுதல் பொருத்தமற்றதாகும்.
பாலருந்தும் சேய்களும், மேய்ந்து திரியும் மிருகங்களும் இறைவனையறிந்த ஆன்மிக சத்குருக்களும் உலகில் இல்லையெனில் உலகம் அழிந்து விடும் என்று தீர்க்கதரிசி முஹம்மது (ஸல்) அவர்கள் நவின்றுள்ளார்கள்.
ஒரு தாபனத்தில் தலைவர் திருடியதற்காக தலைவர்கள் எல்லாம் திருடர்களென்றும் ஒரு முதியவர் செய்த குற்றத்திற்காக முதியவர்களெல்லாம் குற்றவாளிகள் என்றும் சொல்ல முடியாது. அதேபோல் போலிக் குருக்கள் மீது கொண்ட கோபத்தினால் ஆன்மிக குருக்களை பொதுவாக ஆன்மிக வியாபாரிகள் என்றும் அவர்களை சமூகத்திலிருந்து ஒதுக்க வேண்டுமென்றும் முடிவெடுக்க முடியாது. 
அவர்கள் விமானத்தில் பறப்பதும் புத்தாடைகள் அணிவதும் அவர்களுக்கு மக்கள் பணம் கொடுப்பதும் இறைவன் அவர்களுக்கு அளிக்கும் கெளரவம் என்பதை சகலரும் புரிந்துகொள்ள வேண்டும்.
