ஜனாதிபதியின் மும்மொழிக் கொள்கையைகலாநிதி அப்துல்கலாம் பாராட்டுகிறார்


னாதிபதி மஹிந்த ராஜபக்ஷ தலைமையிலான அரசாங்கம் கடைப்பிடித்து வரும் மும்மொழிக் கொள்கை இலங்கை வாழ் பல்இனங்களைச் சேர்ந்த மக்கள் மத்தியில் ஒற்றுமையையும் ஐக்கியத்தையும் நல்லிணக்கப்பாட்டையும் ஏற்படுத்துவதற்கு வலுவான அடிதளமாக அமைந்திருக்கிறது. இதன் மூலம் நாடு பொருளாதார ரீதியிலும் மற்றெல்லாத் துறைகளிலும் வளம்பெற முடியுமென்று தாம் அசையாத நம்பிக்கை கொண்டிருப்பதாக இந்தியாவின் முன்னாள் ஜனாதிபதி கலாநிதி அப்துல் கலாம் ஊடகங்களின் சிரேஷ்ட ஆசிரியர் களுடன் நேற்று நடத்திய கலந்துரையாடலின் போது தெரிவித்தார்.
இந்தியாவில் உள்ள 6 லட்சம் கிராமங்களுக்கு தாம் சென்று பார்த்ததன் மூலம் கற்றுக் கொண்ட அனுபவங்களை அடிப்படையாக வைத்து இலங்கையில் உள்ள கிராமங்களையும் அபிவிருத்தி செய்வதற்கான சில நல்வழிகளை தாம் இலங்கையில் சந்தித்த கிராமத்தவர்களுக்கு எடுத்துரைத்ததாக சுட்டிக்காட்டிய கலாநிதி அப்துல் கலாம், ஒரு நாட்டின் கிராமங்கள் முன்னேற்றம் அடைந்தால்தான் அந்நாடு முன்னேற்றம் அடையும் என்ற தத்துவத்தையும் எடுத்துரைத்தார்.
இலங்கை ஜனாதிபதி மஹிந்த ராஜபக்ஷ, தன்னுடைய மும்மொழிக் கொள்கையை அமுலாக்கும் நிகழ்வில் கலந்துகொள்ளுமாறு விடுத்த கோரிக்கையை தாம் மகிழ்ச்சியுடன் ஏற்றுக்கொண்டு இங்கு வந்ததாக தெரிவித்த கலாநிதி அப்துல் கலாம், அங்கு தமிழ் பிள்ளைகள் சிங்க ளத்திலும், சிங்களப் பிள்ளைகள் தமிழிலும் பேசுவதைக் கண்டு தாம் புலகாங்கிதம் அடைந்ததாக சொன்னார். இந்த வைபவத்தில் கலந்து கொண்ட ஒரு முஸ்லிம் மாணவி, தமிழிலும், சிங்களத்திலும் சிறப்பாக உரை யாற்றி எல்லோருடைய பாராட்டுதலையும் பெற்றார் என்று சொன்னார்.
இலங்கையில் 10 மில்லியன் இளைஞர்களும், யுவதிகளும் இருக்கிறார்கள். இவர்களிடையே தன்னம்பிக்கையை வளர்ப்பதன் மூலமே நாட்டை கட்டியெழுப்ப முடியுமென்ற உண்மையை தமது இலங்கை விஜயத்தின் போது பல இடங்களில் கூறியதாக தெரிவித்தார்.
யாழ்ப்பாணத்தின் 153 வருடங்கள் கல்வித்துறையில் சாதனைபடைத்த இந்துக் கல்லூரியில் தாம் உரையாற்றிய போது, தன்னை சந்தித்த ஒரு சிறுமி, தான் ஒரு நல்ல பிரஜையாக இருந்து நாட்டுக்கு சேவை செய்வதற்கு உங்கள் யோசனைகளை கூறுங்கள் என்று என்னிடம் கேள்வி ஒன்றை கேட்டபோது, நான் உண்மையிலேயே மகிழ்ச்சி அடைந்தேன் என்று கலாநிதி அப்துல் கலாம் கூறினார்.
நாட்டுப் பற்றுடன் நன்நெறிக் கொள்கைகளை கடைப்பிடித்து தன்நம்பிக்கையுடன் சர்வோதயத் தலைவர் டாக்டர் ஏ.ரி. ஆரியரட்ன அவர்கள் காட்டும் வழியில் நீங்கள் உங்கள் வாழ்க்கையை நாட்டுப்பற்றுடன் இட்டுச் சென்றால், நீங்கள் இலங்கையின் ஒரு பெருமைக்குரிய பிரஜையாகிவிட முடியுமென்று தான் அந்த சிறுமிக்கு அறிவுறுத்தியதாக கலாநிதி அப்துல் கலாம் கூறினார்.
இந்தியா இன்று விஞ்ஞானத்துறையிலும், தகவல் தொழில்நுட்பத்துறையில் நல்ல முன்னேற்றம் அடைந்துள்ளது. இந்தியா, இலங்கையிலும் இத்தகைய முன்னேற்றங்களை ஏற்படுத்துவதற்கு எத்தகைய பங்களிப்பை வழங்கும் என்று ஒரு பத்திரிகை ஆசிரியர் கேட்ட கேள்விக்கு பதிலளித்த கலாநிதி அப்துல் கலாம், இந்திய வெளிவிவகார அமைச்சர் எஸ்.எம். கிருஷ்ணா இலங்கைக்கு வந்து, பல புரிந்துணர்வு ஒப்பந்தங்களில் சமீபத்தில் கைச்சாத்திட்டு இருக்கிறார். அதனடிப்படையில் இலங்கைக்கு பல்வேறு துறைகளில் இந்தியாவின் உதவியும் பங்களிப்பும் கிடைக்கும் என்று கூறினார்.
நன்நெறியை எவ்விதம் ஒருவர் தனது வாழ்க்கையில் கடைப்பிடிக்க முடியு மென்ற ஒருவர் கேட்ட கேள்விக்கு பதிலளித்த இந்தியாவின் முன் னாள் ஜனாதிபதி அப்துல் கலாம், தான் ஒரு கூட்டுக்குடும்பத்தில் பிறந்து வாழ்ந்தவன். நான் இராமேஸ்வர பகுதியில் பிறந்தவன். அத னால் எனக்கு கடற்றொழிலாளர்களின் பிரச்சினைகள் நன்கு தெரியும். இலங்கை, இந்திய மீனவர் பிரச்சினைக்கு நிரந்தர தீர்வு காண்பதற்கு உங்கள் யோசனை என்ன? என்று கேட்கப்பட்டதற்கு பதிலளித்த கலாநிதி அப்துல் கலாம், இதுவொரு பெரும் பிரச்சினையே அல்ல. எங்கெங்கு மீன் இருக்கிறதோ அந்ததந்த இடங்களை மீனவர்கள் தேடிச் செல்வார்கள். அப்போது அவர்கள் கடல் எல்லைகளைப் பற்றி சிந்திக்கவே மாட்டார்கள். எனவே, அவர்களுடைய பிரச்சினைகளை நாம் மனிதாபிமான முறையில் அணுகவேண்டுமென்று கூறினார்.
இந்தப் பிரச்சினைக்கு சுமுகத்தீர்வை ஏற்படுத்த வேண்டுமானால் இரு தேச அரசாங்கங்களும் 7 நாட்களில் ஒரு நாளை விடுமுறை தினமாக கடற்றொழிலாளர்களுக்கு கொடுத்துவிட்டு, மூன்று, மூன்று வெவ்வேறு நாட்களை இந்திய கடற்றொழிலாளர்களுக்கும், இலங்கை கடற்றொழி லாளர்களுக்கும் மீன்பிடிப்பதற்கு பிரித்துக் கொடுக்க வேண்டும். அவ்விதம் செய்தால் கடற்றொழிலாளர்களின் பிரச்சினையை சமரசமாக தீர்த்து வைக்கலாம் என்று கலாநிதி அப்துல் கலாம் கூறினார்.
அவர், ஒரு சிறிய தீவு கடற்றொழிலில் நல்ல இலாபம் திரட்டி வருகின்றது என்ற உண்மைக்கதையை விளக்கிக் கூறினார். இலங்கையில் தனிமனிதனின் வருமானம் 4 ஆயிரம் டொலர்களாகவும் இந்தியாவில் தனிமனிதனின் வருமானம் 3 ஆயிரம் டொலர்களாகவும் இருக்கின்றன. இந்தத் தீவு மக்கள் கடற்றொழிலின் மூலம் பெறும் வருமானத்தினால் அவர்களின் தனிமனித வருமானம் 40ஆயிரம் டொலர்களாக உயர்ந்துள்ளது.
இந்தத் தீவின் கடற்றொழிலாளர்கள் ஆழ்கடலுக்குச் சென்று வாரக்கணக்கில் தங்கியிருந்து பெருமளவு மீனை பிடிக்கிறார்கள். அவர்கள் ஆழ்கடலிலேயே வெளிநாட்டு பாரிய மீன்பிடி கப்பல்களுக்கு தாங்கள் பிடித்த மீனை நல்ல விலைக்கு விற்றுவிட்டு வெறுங்கையோடு தங்கள் தீவுக்கு திரும்பினாலும், அவர்களின் பைகளில் ஆயிரக்கணக்கான டொலர் நோட்டுகள் இருக்கும். அத்தகைய ஒரு உன்னதமான நிலைக்கு இலங்கை, இந்திய கடற்றொழிலாளர்கள் உயர்ந்து நல்ல வருமானம் பெற வேண்டும் என்பதே தமது விருப்பம் என்று அவர் சொன்னார்.
