லிந்துலையில் பிரபல பாடசாலையொன்றின் அதிபர் முறைகேடாக நடந்துகொள்வதாக குற்றச்சாட்டு


நுவரெலியா லிந்துலை பிரதேசத்துக்கு உட்பட்ட பிரபல பாடசாலை ஒன்றில் அதிபர், பாடசாலை நேரங்களின் போது ஆசிரியர்கள் மற்றும் மாணவர்களிடம் முறைகேடாக நடந்துக்கொள்வதாக குற்றச்சாட்டுகள் எழுந்துள்ளன.
 
இதனால் மாணவர்கள் - ஆசிரியர்கள் உறவில் விரிசல் ஏற்பட்டுள்ளதுடன் பாடசாலையின் இயல்பு நிலையும் பாதிக்கப்பட்டுள்ளது. இது குறித்து வீரகேசரி இணையத்தளத்துக்குக் கருத்து தெரிவித்த பாடசாலை ஆசிரியர்கள், சம்பவம் தொடர்பாக உரிய அதிகாரிகள் தீர்வினை பெற்றுக்கொடுக்க முன்வர வேண்டும் எனக் கோரிக்கை விடுத்தனர்.
இச்சம்பவம் தொடர்பில் மேலும் தெரியவருவதாவது, 
 
நுவரெலியா லிந்துலை பிரதேச சபைக்குட்பட்ட இப் பாடசாலையானது உயர்தர வகுப்புகளை உள்ளடக்கியதாகும். இப்பாடசாலையானது தேசிய மாகாண மட்டங்களில் கலை, இலக்கியம், விளையாட்டுப் போட்டிகள் மற்றும் பரீட்சை பெறுபேறுகளில் முக்கிய இடத்தை பெற்றுள்ளது.
 
இப் பாடசாலையின் கடந்த 8 வருடங்களாக சேவையாற்றிய அதிபர் முத்து ஜெயராம் கடந்த ஆண்டு இறுதியில் ஓய்வு பெற்றதையடுத்து புதிய அதிபர் ஒருவர் கடமையேற்றார்.
 
இதன்பின்னர் புதிய அதிபர் தரம் 9க்கு மேற்பட்ட மாணவிகளுக்கு ஒழுக்கம் சம்மதமான கூட்டங்களை தொடர்ந்து நடத்தியுள்ளார். அதில் பெண்கள் சம்பந்தமான பிரச்சினைகளை கூறியதுடன் அவசியமற்ற வார்த்தைகளை பிரயோகித்துள்ளார். ஆனாலும் தான் அப்பா ஸ்தானத்தில் இருந்தே இதனை கூறுவதாகவும் தெரிவித்துள்ளார்.
 
இதன்பின்னரும் குறித்த அதிபரினால் இவ்வாறான செயற்பாடுகள் தொடர, மாணவியர் சிலர் தமது பெற்றோரிடம் தெரியப்படுத்தியுள்ளனர். இதனால் ஆத்திரமுற்ற பெற்றோர்கள் பாடசாலைக்கு சென்று வாக்குவாதத்தில் ஈடுபட்டுள்ளனர்.
 
அதன் பின்னர் பிரச்சினை பூதாகரமாக வெடித்தது.
 
இதனையடுத்து பிரச்சினைகள் தொடர்பில் பாடசாலை ஒழுக்காற்றுக் குழு விசேட கூட்டமொன்றை ஏற்பாடு செய்திருந்தது. இக் கூட்டத்தில் அனைத்து ஆசிரியைகளிடமும் அதிபர் தவறான வார்த்தை பிரயோகங்கள் மற்றும் நடத்தைகள் மேற்கொண்டிருந்தமை தெரியவந்துள்ளது.
 
இந்நிலையில் நேற்று முன்தினம் இரவு 8 மணியளவில் மத்திய மாகாண கல்லவியமைச்சரை பாடசாலையின் ஆசிரியர்கள் குழு சந்தித்து குறித்த விவகாரம் தொடர்பில் கலந்துரையாடியுள்ளது. மேலும் கல்வி அமைச்சர் மிகவிரைவில் இவ்விடயம் தொடர்பாக பாடசாலை சார்பாக ஆக்கபூர்வமான தீர்வொன்றினை பெற்று தருவதாக உறுதியளித்துள்ளார்.
இப்பிரச்சினை தொடர்பாக நுவரெலியா மாவட்ட வலயக் கல்விப் பணிப்பாளர் ஜி.ஜி.ஏ.பிரேமசிறி வீரகேசரி இணையத்தளத்திற்கு கருத்து தெரிவிக்கையில்,
இப் பாடசாலையில் இவ்வாறானதொரு பிரச்சினை இருப்பதாக எமக்கு அறிவிக்கப்பட்டது. அதன் பிரகாரம் நாம் விசாரணைளை மேற்கொண்டோம். பாடசாலையின் அதிபர் தம்மிடம் தவறான முறையில் நடந்துகொள்ள முயற்சிப்பதாக ஆசிரியர்கள் சிலரும் மாணவர்கள் சிலரும் குற்றச்சாட்டை முன்வைத்தனர். எனினும் பெற்றோர் தரப்பிலிருந்து எவ்விதமான எதிர்ப்பும் தெரிவிக்கப்படவில்லை.
இது தொடர்பில் அறிக்கையொன்றை தயாரித்து வருகிறோம். கல்வி அமைச்சுக்கு அந்த அறிக்கையை விரைவில் சமர்ப்பிக்கவுள்ளோம். அமைச்சின் தீர்மானத்தின் பிரகாரம் உரிய நடவடிக்கைகள் எடுக்கப்படும். இப்போது பாடசாலை எந்தவித பிரச்சினைகளும் இன்றி இயங்கிக்கொண்டிருக்கிறது என்றார்.
 
குறித்த பாடசாலையின் அதிபரை எமது செய்திப்பிரிவு தொடர்பு கொண்ட கேட்ட போது 'நான் அரசாங்க ஊழியன் என்ற வகையில் ஊடகங்களுக்கு கருத்து சொல்ல விரும்ப வில்லை. எனினும் ஒரு வார்த்தையில் கூற வேண்டுமேயானால் நான் அப்படியானவன் அல்ல' என்றார்.
 
இவ்விடயம் குறித்து மத்திய மாகாண தமிழ்க் கல்வி அமைச்சர் அனுஷா சிவராஜா எமது செய்திப்பிரிவுக்குக் கருத்து தெரிவிக்கையில், இப் பாடசாலை மத்திய மாகாணத்தில் புகழ்வாய்ந்த பாடசாலை என்பதோடு அங்கு இவ்வாறானதொரு பிரச்சினை ஏற்பட்டுள்ளமை வருந்தத்தக்கது.
 
இப் பாடசாலையின் பிரச்சினை தொடர்பாக பாடசாலையிலிருந்து இது வரையில் எவ்வித முறைப்பாடோ அல்லது எழுத்து மூலமான ஆவணமோ கிடைக்கவில்லை. ஆனால் வெளியிடங்களிலிருந்து கிடைத்த தகவலையடுத்து குறித்த பாடசாலைக்கு அதிகாரி ஒருவரை அனுப்பி அங்கு நடந்த நிலைவரங்கள் தொடர்பில் ஆராய்ந்துள்ளோம்.
 
யார் குற்றம் செய்திருந்தாலும் அவர்களுக்கு எதிராக கடும் நடவடிக்கை எடுக்கப்படும் எனத் தெரிவித்தார்.

