நாளை முன்னேஸ்வரம் கொடியேற்றம்

சிலாபம் தினகரன் நிருபர்
பஞ்சஸ்வரங்களில் ஒன்றான சிலாபம், முன்னேஸ்வரம் – முன்னை நாதப் பெருமாள் தேவஸ்தானத்தின் வருடாந்த கொடியேற்ற உற்சவம் நாளை 16 ஆம் திகதி செவ்வாய்க்கிழமை நண்பகல் 12 மணிக்கு நடைபெறும். அன்றிலிருந்து இருபத்தெட்டு தினங்களுக்கு திருவிழா நடைபெறும்.
இவ்வுற்சவக் காலங்களில் நாட்டின் நாலா பகுதிகளிலிருந்துவரும் அடியார்களின் நன்மை கருதி போக்குவரத்து வசதிகள், குடிதண்ணீர் ஏற்பாடுகள், பாதுகாப்பு ஒழுங்குகள் மேலதிக மின் இணைப்புக்கள், சுகாதார நடவடிக்கைகள் என்பன எடுக்கப்பட்டு வருகின்றன.
இவ்வாலயத்தில் எதிர்வரும் செப்டம்பர் மாதம் 4 ஆம் திகதி மாலை 6 மணிக்கு விநாயகர் உற்சவமும், 5 ஆம் திகதி மாலை 6 மணிக்கு சுப்பிரமணியர் உற்சவமும் 6 ஆம் திகதி மாலை 6 மணிக்கு விஷ்ணு உற்சவமும், 7 ஆம் திகதி மாலை 5.30 மணிக்கு தீமிதிப்பு உற்சவமும், அதைத் தொடர்ந்து 64 நாயன்மார்களின் வீதி ஊர்வலமும், 8 ஆம் திகதி மாலை 6 மணிக்கு பிச்சாடன உற்சவமும், 9 ஆம் திகதி மாலை 6 மணிக்கு நடேசர் உற்சவமும், 10 ஆம் திகதி மாலை 6 மணிக்கு வேட்டைத் திருவிழாவும் 11 ஆம் திகதி தேர்த் திருவிழாவும் 12 ஆம் திகதி பகல் 12 மணிக்கு மாயவன் ஆற்றில் தீர்த்த உற்சவமும், 14 ஆம் திகதி மாலை 7 மணிக்கு பூங்காவன உற்சவமும் கொண்டாடப்படும்.
