கே.பி.யிடமிருந்து பெறப்பட்ட விடுதலைப்புலிகளின்  20 ஆயிரம் கோடி சொத்துக்களுக்கு என்ன நடந்தது: ஐ.தே.க. கேள்வி


கே.பி.எனப்படும் குமரன் பத்மநாதனிடமிருந்து பெற்றுக் கொள்ளப்பட்ட விடுதலைப்புலிகளின் 20 ஆயிரம் கோடிக்கும் அதிகமான சொத்துக்களுக்கு என்ன நடந்தது என கேள்வியெழுப்பியுள்ள ஐக்கிய தேசியக் கட்சி சர்வதேச பொலிஸாரினால் பிடியானை பிறப்பிக்கப்பட்ட குற்றவாளியான புலி பயங்கரவாத இயகத்தின் சர்வதேச செயற்பாட்டாளர் கே.பி.யை குற்றமற்றவர் என அரசாங்கம் எவ்வாறு கூற முடியும் என்றும் வினாவியுள்ளது.
கோட்டையில் நேற்று புதன்கிழமை நடைபெற்ற ஐ.தே.கட்சியின் மகளிர் அணி கூட்டமொன்றின் போதே மேற்கண்டவாறு தெரிவிக்கப்பட்டது. இங்கு உரையாற்றிய ஐ.தே.கட்சியின் பொதுச்செயலாளரும் பாராளுமன்ற உறுப்பினருமான திஸ்ஸ அத்தநாயக்க கூறுகையில்
நாட்டின் சட்ட ஒழுங்குகள் அரசியல் அதிகாரங்களினால் அடக்கியாளப்படுகின்றன. புலிகளின் சர்வதசே செயற்பாட்டாளரான கே.பி. எனப்படும் குமரன் பத்மநாதன் கைதுச் செய்யப்பட்டபோது பிரபாகரனை விட ஆபத்தான பயங்கரவாதியை கைதுச் செய்தது போன்றே அரசு சுட்டிக்க&otilde;ட்டியது. ஆனால் இன்று கெ.பி.யை குற்றமற்றவன் என கூறுகின்றது. இதனால் பாரிய சந்தேகங்களும் தோன்றியுள்ளது. 
கே.பி.யிடமிருந்து கைப்பற்றப்பட்ட புலிகளின் சொத்துக்கள் நிதி என்பவற்றுக்கு என்ன நடந்தது என்பது இன்று வரையில் வெளியாக வில்லை. அது மட்டுமன்றி இராணுவம் புலனாய்வுப் பிரிவினரால் வெளி நாடொன்றில் வைத்து கைதுச் செய்யப்பட்ட கே.பி.க்கு எதிராக வழக்கு ஒன்றுக்கூட இல்லை. ஐனாதிபதியின் பொது மன்னிப்பின் அடிப்படையிலும் விடுதலைச் செய்யவில்லை. அவ்வாறாயின் உண்மையாது என்பதை அரசு வெளிப்படுத்த வேண்டும். 
சாதாரண புலி சந்தேக நபர்கள் இன்றும் சிறைகளில் வாடுகின்றனர் என்றார்.

