இரத்தினபுரி கலபொட தோட்டத்தில் காற்றினால்சேதமடைந்த 10 வீடுகளை திருத்த நடவடிக்கை


(இரத்தினபுரி தினகரன் நிருபர்)
இரத்தினபுரி, கலபொட தோட்டத்தில் கடந்த 20 ஆம் திகதி இடம் பெற்ற மினி சூறாவளியினால் சுமார் 10 வீடுகளும், தேயிலை தொழிற்சாலை ஒன்றும் சேதமடைந்துள்ளன.
இத் தோட்டத்திலுள்ள கல்கந்துர பிரிவில் 6 வீடுகளும், கீழ் பிரிவில் 4 வீடுகளும் சேதமடைந்துள்ளதுடன், கல்கந்துரவில் பாதிக்கப்பட்ட 6 வீடுகளில் 2 வீடுகளின் மீது, பாரிய மரமொன்று வீழ்ந்ததில், அவ்வீடுகள் முற்றாக சேதமடைந்துள்ளன. 
இதேவேளை கீழ் பிரிவிலுள்ள தேயிலை தொழிற்சாலையின் கூரையும் காற்றில் அடித்துச் செல்லப்பட்டதால் மினி சூறாவளியினால் பாதிக்கப்பட்ட வீடுகளில் வசித்த மக்கள் அயலவர் மற்றும் உறவினர் வீடுகளில் தஞ்சம் அடைந்தனர். 
இவர்களுக்கான உலர் உணவுப் பொருட்களை இ. தொ. கா. வின் இரத்தினபுரி இயக்குநர் எஸ். ராஜமணியின் வேண்டுகோளுக்கமைய இரத்தினபுரி பிரதேச செயலகம் வழங்கியது. வீடுகளை புனரமைக்க தோட்ட நிருவாகம் நடவடிக்கை களை மேற்கொண்டுள்ளதாக இ. தொ. கா. இயக்குநர் எஸ். ராஜமணி கூறினார். (ஐ-ஞ)
