இணையத்தளம் மூலம் பணமோசடியில் ஈடுபட்ட 100 சீனப் பிரஜைகள் கைது


இலங்கையில் இணையத்தளம் மூலம் பணமோசடியில் ஈடுபட்டுவந்த சீனப்பிரஜைகள் 100 பேரை பொலிஸார் கைதுசெய்துள்ளதாக பொலிஸ் பேச்சாளர் தெரிவித்துள்ளார்.
மேற்படி மோசடியில் ஈடுபட்டுவந்த சீனப்பிரஜைகள் கொழும்பிலும் அதனையண்டிய பிரதேசங்களிலும் பொலிஸார் மேற்கொண்ட தேடுதல் நடவடிக்கையின்போதே கைது செய்யப்பட்டுள்ளனர். இவ்வாறு கைது செய்யப்பட்ட சீனப் பிரஜைகளில் 74 ஆண்களும் 26 பெண்களும் அடங்குகின்றனர். 
இவர்கள் நீதிவான் முன்னிலையில் ஆஜர்படுத்தப்படவுள்ளனர். 
இதேவேளை, சுற்றுலாப் பயணிகள் விசாவில் இலங்கைக்கு வருகைதந்து சட்டவிரோதமாக கையடக்கத்தொலைபேசிகள், கடிகாரங்கள் மற்றும் வீட்டு உபகரணங்களை விற்பனை செய்கின்ற சீனப்பிரஜைகளை தேடிக் கண்டுபிடிக்கும் நடவடிக்கையில் பொலிஸார் ஈடுபட்டுள்ளனர்.
குறிப்பாக கொழும்பு ,கண்டி உட்பட நாட்டின் பல்வேறு பகுதிகளிலும் உள்ள பிரதான நகரங்களில் மேற்படி சீனப்பிரஜைகள் வியாபார நடவடிக்கைகளில் ஈடுபட்டு வருகின்றமை குறிப்பிடத்தக்கது.

