அப்சல் குருவின் மரண தண்டனையை நிறுத்துமாறுவலியுறுத்தியே உயர்நீதிமன்றத்தில் குண்டுத் தாக்குதல்

‘ஹுஜி’ அமைப்பு உரிமை கோரியது; மேலும் குண்டுகள் வெடிக்குமென எச்சரிக்கை!
புதுடில்லி,
புதுடில்லி உயர் நீதிமன்ற வாசலில் நேற்று முன்தினம் புதன்கிழமை காலை இடம்பெற்ற பாரிய குண்டுத் தாக்குதலுக்கு ஹர்கத் உல்-ஜிஹாதி (ஹுஜி) என்ற தீவிரவாத அமைப்பு உரிமை கோரியுள்ளது.
மேற்படி தீவிரவாத அமைப்பு பாகிஸ்தானில் இருந்து செயற்பட்டு வருகிறது.
இந்தியாவில் தூக்குத் தண்டனை விதிக்கப்பட்டிருக்கும் இஸ்லாமிய தீவிரவாத முக்கியஸ்தரான முஹம்மது அப்சல் குருவின் தண்டனை ரத்து செய்யப்பட வேண்டுமென்பதே ‘ஹுஜி’ தீவிரவாத அமைப்பின் வலியுறுத்தல் ஆகும். 
அப்சல் குருவின் தூக்குத் தண்டனையை ரத்து செய்யுமாறு வலியுறுத்தியே ‘ஹுஜி’ தீவிரவாதிகள் நேற்று முன்தினம் புதுடில்லி உயர்நீதிமன்ற வாசலில் குண்டுவெடிப்பை நடத்தியுள்ளனர்.
இது குறித்து ‘ஹுஜி’ தீவிரவாத அமைப்பு மின்அஞ்சல் செயதியொன்றை அனுப்பி வைத்துள்ளது.
இது தொடர்பாக அவர்கள் அனுப்பியுள்ள மின்னஞ்சல் செய்தியில் கூறி இருப்பதாவது,
புது டில்லி உயர்நீதிமன்ற வாசலில் நடத்தப்பட்ட குண்டு வெடிப்புக்கு நாங்கள் பொறுப்பு ஏற்றுக் கொள்கிறோம். எங்களது கோரிக்கையை வலியுறுத்தவே இந்தக் குண்டு வெடிப்பை நடத்தினோம். எங்கள் கோரிக்கை என்னவென்றால், முகம்மது அப்சல் குருவின் தூக்குத் தண்டனையை ரத்து செய்து திரும்பப் பெற வேண்டும். 
உடனடியாக எங்கள் கோரிக்கை நிறைவேற்றப்பட வேண்டும். இல்லையெனில் மீண்டும் குண்டுகள் வெடிக்கும். இந்தியாவில் உள்ள முக்கிய உயர் நீதிமன்றங்கள் மற்றும் உச்சநீதிமன்றம் மீது தாக்குதல் நடத்துவோம். இவ்வாறு தீவிரவாதிகள் அனுப்பியுள்ள மின்னஞ்சலில் கூறப்பட்டுள்ளது.
டில்லி உயர் நீதிமன்றத்தின் ஐந்தாம் எண் வாசலில் நேற்று முன்தினம் நடந்த குண்டு வெடிப்பில் 11 பேர் பலியானார்கள். 76 பேர் படுகாயம் அடைந்தனர். சூட்கேசில் சுமார் 2 கிலோ எடையுள்ள அமோனியம் நைட்ரேட் கலவையிலான குண்டை வைத்து, நாசவேலை செய்திருப்பது முதல் கட்ட விசாரணையில் தெரிய வந்தது.
சூட்கேஸ் வெடிகுண்டு குறித்த நேரத்தில் வெடிக்கும் வகையில் தயாரிக்கப்பட்டதா? அல்லது ரிமோட் மூலம் வெடிக்க செய்யப்பட்டதா என்று விசாரணை நடந்து வருகிறது.
நீதிமன்றமே குலுங்கும் வகையில் குண்டு வெடித்ததால் அது ஆர்.டி.எக்ஸ் ரகமாக இருக்கலாம் என்ற சந்தேகமும் நிலவுகிறது. தடயவியல் அறிக்கை கிடைத்ததும் இவற்றுக்கு விடை கிடைக்கும்.
குண்டு வெடிப்புக்கு பாகிஸ்தானில் இருந்து செயல்படும் ஹுஜி தீவிரவாதிகள் பொறுப்பு ஏற்றனர். இந்தியன் முஜாகிதீன்கள் மூலம் அவர்கள் இந்த நாச வேலையை செய்ததாக தெரிய வந்துள்ளது.
ஹுஜி அமைப்பு அனுப்பிய மின்னஞ்சல் ஜம்மு காஷ்மீர் மாநிலம் கிஷ்த்வாரிலிருந்து அனுப்பப்பட்டிருப்பது கண்டுபிடிக்கப்பட்டுள்ளது. இதையடுத்து மின்னஞ்சல் அனுப்பப் பயன்பட்ட இன்டர்நெட் மையத்தின் உரிமையாளரை தேசிய புலனாய்வு ஏஜென்சி அதிகாரிகள் பிடித்து விசாரணை நடத்தி வருகின்றனர்.
குண்டு வெடிப்பு நடந்த சில மணி நேரங்களில் சந்தேகப் பேர் வழிகளின் புகைப்படங்களை பொலிஸார் வெளியிட்டனர். தற்போது இந்த வழக்கை விசாரிக்கும் பொறுப்பு தேசிய புலனாய்வு ஏஜென்சியிடம் வழங்கப்பட்டுள்ளது. அவர்கள் 20 தனிப்படைகளை அமைத்து தீவிர விசாரணையில் இறங்கியுள்ளனர்.
இந்த இன்டர்நெட் மையத்திற்கு 18 வயது வாலிபர் ஒருவர் அடிக்கடி வந்து செல்வது கண்டுபிடிக்கப்பட்டுள்ளது. ஒரு வேளை அவர்தான் இந்த மின்னஞ்சலை அனுப்பியிருக்கலாம் என்ற சந்தேகம் வலுத்துள்ளது.
கிஷ்த்வார் பகுதியில் ஹுஜி அமைப்புடன் தொடர்புடையவர்கள் பலர் உள்ளனர். 2005ம் ஆண்டு அயோத்தியில் நடந்த குண்டு வெடிப்புத் தாக்குதலுக்கு முக்கிய காரணமான நபர் கிஷ்த் வாரில்தான் பொலிஸார் நடத்திய வேட்டையின்போது கொல்லப்பட்டார்.
