வங்கி வாடிக்கையாளர்கள்மொழி புரியாமல் திண்டாட்டம்


(மத்திய மாகாண மேலதிக குறூப் நிருபர்)
மத்திய மலையகப் பகுதியிலுள்ள அரச மற்றும் தனியார் வங்கிகள் பலவற்றில் ஆங்கில மொழியில் மாத்திரம் அச்சிடப்பட்ட விண்ணப்பப் படிவங்களை கடனுதவி முதலான தேவைகளுக்குப் பூர்த்தி செய்யுமாறு வழங்கப்படுவதனால் வாடிக்கையாளர்கள் பல அசெளகரியங்களுக்கு முகங் கொடுப்பதாகப் புகார் கூறுகின்றனர்.
தமிழ், சிங்கள மொழிகள் மட்டும் தெரிந்த வாடிக்கையாளர்கள் இதனால் பாதிக்கப்படுவதுடன் அரசின் மொழிக் கொள்கைக்கு இவ்வங்கிகள் எதிராக செயற்படுவதையிட்டு இவர்கள் விசனம் தெரிவிக்கின்றனர். தமிழ் அல்லது சிங்கள மொழிகளிலும் மொழி பெயர்க்கப்பட்ட வங்கிப் பத்திரங்களை கிராமிய தோட்டப்புற மக்களுக்கு வழங்குவதன் மூலம் அவர்களது வங்கிக் கடமைகள் சம்பந்தப்பட்ட நடவடிக்கைகளை இலகுபடுத்தும் என இவர்கள் சுட்டிக் காட்டுகின்றனர்.
எனவே, சம்பந்தப்பட்ட அரச மற்றும் தனியார் வங்கி நிர்வாகிகள் இவ்விடயத்தில் கரிசனை கொண்டு தோட்டப்புற கிராமிய மக்களின் குறையை நிவர்த்தி செய்ய நடவடிக்கை எடுப்பார்களா? (ஐ)
