தமிழ் சிறைக்கைதிகள் விவகாரம் குறித்து விசேட கவனம் செலுத்தப்படுகிறது: ஐ.நா.குழுவினரிடம் ஹக்கீம் வலியுறுத்தல்


தமிழ் சிறைக்கைதிகளுடைய விவகாரம் குறித்து விஷேட கவனம் செலுத்தப் பட்டுவருவதாகவும் அரசியல் கைதிகள் தொடர்பில் விசாரணைகளைத் துரிதப்படுத்துவதற்காக அவற்றை நான்கு விசேட மேல் நீதிமன்றங்கள் மேற்கொள்ளுமெனவும் நீதியமைச்சரும் ஸ்ரீலங்கா முஸ்லிம் காங்கிரஸின் தலைவருமான ரவூப் ஹக்கீம் தெரிவித்தார். 
ஐ.நா.உயர்ஸ்தானிகராலயத்தின் ஆசிய,பசுபிக், மத்திய கிழக்கு மற்றும் வட ஆபிரிக்க கிளைகளுக்குப் பொறுப்பான ஹெனி மெகாலியை சந்தித்தபோதே அவர் மேற்படி கருத்தினைத் தெரிவித்தார். 
இலங்கைக்கு விஜயம் செய்துள்ள மனித உரிமைக்கான இக்குழுவினர் நேற்று மாலை நீதியமைச்சரை அவரது கொள்ளுப்பிட்டி இல்லத்தில் சந்தித்தனர். இதன்போதே இறுதி யுத்தம் இடம்பெற்றபோது புரியப்பட்டதாகக் கூறப்படும் மனித உரிமை மீறல்கள், தமிழ் அரசியல் கைதிகள் விவகாரம், இடம்பெயர்ந்த மக்களின் மீள்குடியேற்றம், புதிதாக இயற்றப்படும் குற்றவியல், குடியியல் சட்டங்கள், பாதிப்புக்குள்ளான வட&ndash;கிழக்கு முஸ்லிம்களின் விவகாரம் போன்றவை குறித்து நீண்டநேரம் கலந்துரையாடப்பட்டது. 
இதன்போது கற்றுக்கொண்ட பாடங்கள் மற்றும் நல்லிணக்க ஆணைக்குழுவின் பரிந்துரைகள் அமுல்படுத்தப்படுவது தொடர்பில் ஹெனி மொகலி அமைச்சரிடம் கேள்வியெழுப்பினார். முக்கியத்துவத்தின் அடிப்படையில் விதந்துரைகள் ஒவ்வொன்றாக பரிசீலனைக்கு ௭டுத்துக்கொள்ளப்படுவதாக இதற்கு பதிலளித்த ஹக்கீம் சாட்சிகள் பாதுகாப்பு தொடர்பான புதிய சட்டம் மற்றும் வழக்குகளின் போது செய்மதியூடாகவும் காணொளிமூலமான தொடர்பாடல் ஊடாகவும் பெறப்படும் சாட்சியங்களின் முக்கியத்துவம், நம்பகத்தன்மை குறித்து தீர்மானிப்பதுபற்றியும் மனித உரிமைக்குழுவினருக்கு விளக்கமளித்தார்.

