கடற்படைத் தளபதி வைஸ் அட்மிரல் சோமதிலக்க திஸாநாயக்க ஓய்வு பெறுகிறார்

ஸாதிக் ஷிஹான்
கடற்படைத் தளபதி வைஸ் அட்மிரல் சோமதிலக்க திஸாநாயக்க எதிர்வரும் புதன்கிழமை 26ம் திகதி தனது சேவையிலிருந்து ஓய்வு பெறவுள்ளார்.
இலங்கையின் 17வது கடற்படைத் தளபதியாக பணியாற்றி வரும் இவர் கடற்படையில் சுமார் 35 வருட காலம் சேவையை பூர்த்தி செய்து கொண்டே ஓய்வுப் பெற்றுச் செல்லவுள்ளதாக கடற்படைத் தலைமையக வட்டாரங்கள் தெரிவிக்கின்றன.
இதேவேளை இலங்கையின் 18 வது புதிய கடற்படைத் தளபதி எதிர்வரும் புதன்கிழமை பதவி யேற்கவுள்ளார்.
2011ம் ஆண்டு ஜனவரி மாதம் 15ம் திகதி இலங்கையின் 17 வது கடற்படைத் தளபதியாக முப்படைகளின் தளபதியான ஜனாதிபதி மஹிந்த ராஜபக்ஷ அவர்களினால் நியமிக்கப்பட்ட வைஸ் அட்மிரல் சோமதிலக்க திஸாநாயக்க தனது சேவைக் காலத்தில் பாதுகாப்புப் படை களின் உயர் விருதுகளான ரணசூர விருதுகள் இரண்டையும் விஷிஸ்ட சேவா விபூஷண மற்றும் உத்தம சேவா பதக்கம ஆகிய பதக்கங்களையும் பெற்றுக் கொண்டுள்ளார்.
1977ம் ஆண்டு ஜுன் மாதம் முதலாம் திகதி இலங்கை கடற் படையில் இணைந்து கொண்ட இவர் திருகோணமலை கடற் படைத் தளத்தில் பயிற்சிகளை முழுமையாக முடித்துக் கொண்டு கெடெட் அதிகாரியாக வெளியேறினார்.
சுமார் எட்டு வருட காலம் கடலில் சேவையாற்றிய இவர் சுமார் 15 வருடங்கள் வடக்கு, கிழக்கு கடற்படை நடவடிக்கை களுக்கு கட்டளை அதிகாரியாக செயற்பட்டுள்ளார்.
பயங்கரவாத நடவடிக்கைகளுக்கு எதிராக பல்வேறு பங்களிப்புக் களை செய்த இவர் கடற்படைத் தலைமையகத்தில் பல்வேறு முக்கிய உயர் பதவிகளை வகித்துள்ளதுடன் விளையாட்டுத் துறைகளிலும் சிறந்த திறமைகளை வெளிக் காட்டியுள்ளார்.
இந்தியாவின் புதுடில்லியில் உள்ள புகழ்பெற்ற தேசிய பாதுகாப்பு கல்லூரியில் பட்டப் படிப்பினை முடித்துக் கொண்ட இவர் பாதுகாப்பு மற்றும் தந்திரோபாய கற்கை நெறியில் தத்துவ முதுமாணியில் முதல் தர அதிதிறமைச் சித்தியைப் பெற்றுக் கொண்டுள்ளதுடன் கொத்தலாவலை பாதுகாப்பு பல்கலைக்கழகத்தில் பாதுகாப்பு கற்கை தொடர்பான முகாமைத்துவ முதுமாணி பட்டம் பெற்றுள்ளார். அதேவேளை வாஷிங்டனிலுள்ள தேசிய பாதுகாப்பு பல்கலைக் கழகத்திலும் ஹவாயிலுள்ள ஆசிய பசுபிக் பாதுகாப்பு கற்கை நிலையத்திலும் இவர் கற்று வெறியேறியுள்ளார். அத்துடன் பிரிட்டனின் புகழ்பெற்ற கடல்துறை நிறுவனத்திலும் அங்கத்தவராவார்.
1998 முதல் 2011 வரை புதுடில்லியிலுள்ள இலங்கை உயர் ஸ்தானிகராலயத்தில் பாது காப்பு ஆலோசகராகவும் சேவை யாற்றியுள்ளார். 
இந்தியாவிலிருந்து சயுர என்ற கடற்படைக் கப்பலை கொள்வனவு செய்வதில் இவர் பெரும் பங்கு வகித்தார்.
இலங்கையின் கலைத் துறையுடன் தொடர்புபட்ட குடும்பத்தைச் சேர்ந்த இவர் திறமை வாய்ந்த ஒரு பாடலாசிரியரும், கவிஞருமாவார். பல்வேறு பிரபல பாடல்களை இவர் எழுதியுள்ளமை குறிப்பிடத் தக்கது.
1983ல் நிலுகா என்ற பெண்ணை திருமணம் செய்து கொண்ட இவருக்கு ஒரு மகனும் மகளும் உள்ளனர். நாரம்மல மயுரபாத மத்திய கல்லூரியின் பழையய மாணவரான இவர் முழுக் கல்வியையும் அதே கல்லூரியில் முடித்துக் கொண்டுள்ளார்.
