தலைநகரில் தமிழ் மாணவர்களுக்காக அமைக்கப்பட்ட பம்பலப்பிட்டி இந்துக் கல்லூரி


கொழும்பு இந்துக் கல்லூரி வைரவிழாவை இன்று கொண்டாடுகிறது
சமூகத்தின் விழிப்புணர் வுக்கும், மேம்பாட்டிற்கும் அதன் பாரம்பரிய பேணு கைக்கும் கல்விப் போதனையானது அடித்தளமாகவும் அத்தியாவசிய மாகவுமுள்ளது. கொழும்பு வாழ் தமிழ் பேசும் மக்களின் சமூக, சமய மேம்பாட்டிற்காக கடந்த 60 வருடங்களாக பம்பலப்பிட்டி இந்துக் கல்லூரி முக்கிய பங்காற்றி வருகின்றது. இன்று இக்கல்லூரி வைரவிழாவைக் கொண்டாடவுள்ளது.
சைவப் பாரம்பரியத்தைப் பேணி கொழும்பில் ஒரு தலை சிறந்த தேசியப் பாடசாலையாக விளங்கும் பம்பலப்பிட்டி இந்துக் கல்லூரி தனது 60 ஆண்டுக்களை நிறைவு செய்து இன்று 61வது ஆண்டில் அடியெடுத்து வைத்து நடந்து வரும் இத் தருணத்தில் இக்கல்லூரியின் வளர்ச்சிப் பாதையை நோக்க வேண்டியது நமது முக்கிய கடமையாகும்.
1951ம் ஆண்டு பெப்ரவரி மாதம் 12ம் திகதி “பிள்ளையார் பாடசாலை” என்று திருநாமத்துடன் தொடங் கப்பட்ட இந்துக்கல்லூரி அதன் ஆரம்பகால ஸ்தாபகர்களின் உன்னத நோக்கங்களை நிறைவேற்றி இன்று இந்நாட்டின் உயர் நிலையில் உள்ள தேசிய பாடசாலைகளுள் ஒன்றாக விளங்கி உலகளாவிய ரீதியாக பெயரும் புகழும் பரப்பி பிரகாசிப்பதை கண்டு நாம் அனைவரும் உண்மையிலேயே பூரிப்படைய வேண்டும்.
கொழு கொம்பில்லாமல் அலைந்த முல்லைக்குத்தான் ஓட்டிவந்த தேரினை ஈந்தான் பாரி, தமது அவைப்புலவருக்காக தனது தலையையே வெட்டிக் கொடுத்தான் குமணன், தனது கவச குண் டலங்களையும் ஈந்தான் கர்ணன். ஆனால் இந்நிகழ்ச்சிகள் யாவும் பண்டைக் காலங்களில் நிகழ்ந்தவை, ஆயினும் இந்து வித்தியா விருத்திச் சபை காலம் சென்ற நீதியரசர் திரு. செல்லப்பா நாகலிங்கம் அவர்களின் தலைமையில் 24 அங்கத்தவர்களைக் கொண்டு ஆரம்பிக்கப்பட்டது. “இந்து வித்தியா விருத்திச் சங்கத்தினரால்” ஆரம் பிக்கப்பட்ட இக்கல்லூரி இன்று ஆல்போல் தழைத்து அறுகுபோல் வேரூன்றி நிற்கின்றது. அதற்குக் காரணமானவர்கள் இக்கல்லூரியின் ஸ்தாபகர்களும், அதிபர்களும், பெற்றோர்களும், ஆசிரியர்களும் என்றால் மிகையாகாது.
மேலும் இத்தருணத்தில் “பிள்ளை யார் பாடசாலை” யாகத் தொடங் கப்பட்ட இக் கல்லூரி இப்போது இயங்கிவரும் காணி கொடை வள்ளல்களாகிய ஸ்ரீ சம்மாங்கோடு மாணிக்க விநாயகர் ஆலய தர்மகர்த்தாக்களாலும் ஸ்ரீ கதிரேசன் ஆலய தர்மகர்த்தாக்களாலும் மனமுவர்ந்து வழங்கியதொன்றாகும்.
இத்துடன் இப்பாடசாலையில் முதல் அதிபராக விளங்கியவர் திரு. கார்த்திகேசு பத்மநாபன் ஆவார். மற்றும் ஆரம்பப் பிரிவு அதிபராக திரு. ரி. சதாசிவம் அவர்கள் கடமையாற்றி வந்துள்ளார். சிரேஷ்ட பாடசாலைத் தராதரப் பத்திர வகுப்பு 1953 ம் ஆண்டு ஆரம்பிக்கப்பட்டது.
இட நெருக்கடியைச் சமா ளிக்க 1953ம் ஆண்டு சேர் ஜோன் கொத்தலாவல அவர்கள் இரத்மலானையில் புதிய கட்டடத்திற்கான அடிக் கல்லை நாட்டினார். அதன் காரணமாக ஐந்தாம் வகுப்புக்கு மேற்பட்ட வகுப்புகள் 1955ம் ஆண்டு இரத்மலானைக்குக் கொண்டு செல்லப்பட்டன. இரத்மலானை பாடசாலை “கொழும்பு இந்துக் கல்லூரி” என்றும். தற்போதைய பம்பலப்பிட்டி இந்துக் கல்லூரி “இந்து கனிஷ்ட பாடசாலை” எனவும் பெயர் மாற்றங்கள் பெற்று இயங்கி வரத் தொடங்கின. இவ்விரு பாட சாலைகளும் மாணவனின் அறிவுக் கண்களைத் திறக்கும் கருவூலங்களாக மிளிர்ந்தன.
திரு என்.சத்தியேந்திரா அவர்கள் 1957ம் ஆண்டு அதிபராகப் பதவி ஏற்றார். இரண்டு வருடங்களுக்குப் பிற்பாடு 1959ம் ஆண்டு திரு. டி. சுப்பிரமணியம் அதிபரா னார். 1962ல் இருந்து 1967ம் ஆண்டு வரை திரு. எஸ். அம்பலவாணன் அதிபராகக் கடமைபுரிந்தார். 1967ல் இருந்து 1970 வரை திரு. பி. நல்லையாவும், 1971- 1985 வரை திரு. ரி. சங்கர லிங்கமும், 1986- 1990 வரை திரு டி.ஆர். ராஜலிங்கமும், 1990- 1991 வரை திரு எஸ். ஸ்ரீராஜசிங்கமும் 1991- 1996 வரை திரு. பீ. எஸ். சர்மா அவர்களும் அதிபர்களாக கடமைபுரிந்தார்கள்.
மேலும் இக்கல்லூரியின் வளர்ச் சிக்கு அநேக கொடை வள்ளல்களும் அரசியல் பிரமுகர்களும் தம்மால் இயன்ற மதியுதவி, நிதியுதவி, சரீர உதவிகளைச் செய்துள்ளனர். இவர்கள் அனைவரையும் இத்தரு ணத்தில் நாம் பாராட்ட வேண்டும்.
தலைநகரில் அமைந்த தமிழ் பாடசாலை எனப் புகழ்பரப்பிய காரணத்தால் மாணவர்களது தொகை நாளாக நாளாக அதிகரிக்கத் தொடங்கியது. அதனால் 1974ம் ஆண்டு பெப்ரவரி மாதம் ஆறாம் திகதி மூன்றாவது மாடிக் கட்ட டத்திற்கான அடிக்கல்லை பெற்றோர் ஆசிரியர் சங்கத்தினரே நாட்டினார்கள். இத்துடன் கல்விப் பொதுத்தராத உயர் வகுப்பு 1976ல் ஆரம்பிக் கப்பட்டது. மேலும் இப்பாடசாலை ஜனவரி முதலாம் திகதி “இந்துக் கல்லூரி” எனப் பெயர் மாற்றம் செய்யப்பட்டது. இந்த ஆண்டிலே இக்கல்லூரி வெள்ளி விழாவைக் கொண்டாடியது.
இக்கல்லூரிக்கு திருவாளர்களான கே.சி. தங்கராஜா, திரு ஜே. ஆர். ஜெயவர்த்னா, திரு. கே.பி. இரத்நாயக்கா, திரு. ஏ. குமாரசூரியர், திரு அனுரா பஸ்தியன், திரு சி. இரங்கநாதன், திரு எம்.எச்.எம். பெளசி போன்ற பெருமக்கள் மகத்தான உதவிகள் வழங்கி கல்லூரியை ஜொலிக்கச் செய்தார்கள் என்பதை எவரும் மறக்கவோ, மறைக்கவோ மறுக்கவோ முடியாது. உண்மையிலேயே திரு. பெளசி அவர்கள் இக் கல்லூரிக்குச் செய்த உதவி காலத்தால் அழியாதவை. அவை பொன் எழுத்துக்களால் பொறிக்கப்பட வேண்டியவை.
1953ம் ஆண்டு சேர் ஜோன் கொத்தலாவல இரத்மலானையில் இந்துக் கல்லூரிக்கான கட்டடத்திற்கு அடிக்கல் நாட்டினார். 1966ம் ஆண்டு முன்னாள் செனட்டர் திரு டீ. நீதிராஜா அவர்கள் முதலாவது மூன்று மாடிக் கட்டத்திற்கு அடிக்கல் நாட்டினார். முதலாவது மூன்று மாடிக் கட்டடத்தை எம்.ஆர்.ஏ. ஈரியகொல்ல திறந்து வைத்தார். இந்துக் கனிஷ்ட பாடசாலையின் முலாவது பரிசளிப்பு விழாவில் பிரதம மந்திரி டட்லிசேனாநாயக்கா பிரதம அதிதியாகக் கலந்து கொண்டார். நான்காவது மூன்று மாடிக் கட்டடத்திற்கு கெளரவ கல்வி அமைச்சர் நிஸங்க விஜயரத்ன அடிக்கல் நாட்டினார். மூன்றாவது மூன்று மாடிக் கட்டத்தை பிரதம மந்திர ஸ்ரீமாவோ பண்டாரநாயக்க திறந்து வைத்தார். நிர்வாகக் கட்டத்தை ஜனாதிபதி ஆர். பிரேமதாச திறந்து வைத்தார். “பவிலியன்” பார்வையாளர் அரங்கை அமைச்சர் செல்லையா இராஜதுரை திறந்து வைத்தார். புலந்திரன் கட்டடம் கல்வி இராஜாங்க அமைச்சர் திருமதி இராஜமனோகரி புனேந்திரனால் திறந்து வைக்கப்பட்டது. ஆகவே அநேகர் இக்கல்லூரியின் மேம்மையும், உயர்வுக்கும் கீர்த்திக்கும் ஆக்கபூர்வமான உதவிகளைச் செய்துள்ளனர் என்பதை நாம் குறிப்பிட வேண்டும்.
திரு தம்பிப்பிள்ளை முத்துக்குமார சாமி 1996ம் ஆண்டு ஜூலை மாதம் இருபத்திரண்டாம் திகதி அதிபராகப் பதவி ஏற்றார். சிறந்ததொரு நிர்வாகியாக இருந்து பாடசாலையின் தேவைகள் பலவற்றை நிறைவேற்றினார். 1999ம் ஆண்டு ஸ்தாபகர் தினம் கொண்டாடப்பட்டது. இத்துடன் இவர்கள் காலத்தில் “நம்பிக்கை நிதியம்” ஆரம்பிக்கப்பட்டது. 1999ம் ஆண்டு ஜூலை இருபதாம் திகதி நவீன மலசல கூடம், கூட்டுறவுச் சங்கம் அமைக்கப்பட்டது. “தாவரவியல்” பூங்கா ஒன்று புலந்திரன் மண்டபத்துக்கருகில் அமைக்கப்பட்டது.
காலத்துக்குக் காலம் வளர்ச்சிக்கு பாடசாலை அபிவிருத்தி சபையினரும், பழைய மாணவர்கள் சங்கத்தினரும், நலன் விரும்பிகளும் பெற்றோர்களும் ஆதரவுக் கரம் நீட்டியுள்ளனர். இவர்களின் பணியை நாம் மறக்க முடியாது.
இத்துடன் இக்கல்லூரியிக்கு பழைய மாணவர் சங்கம் மகத்தான சேவை புரிந்துள்ளமையை நாம் குறிப்பிட வேண்டும். இவர்கள் விளையாட்டுப் போட்டிகளை முக்கியமாக கிரிக்கெட், ஹொக்கி, கால்பந்து ஆகியவற்றைத் திறம்பட நடாத்தியுள்ளனர். மேலும் இந்துக் கல்லூரி நிதியம் (HINDU COLLEGE TRUST) பழைய மாணவர் சங்கத்தினாலும், வெளிநாடுகளில் வாழும் அன்பர்கள், ஆதரவாளர்கள், சிநேகிதர்களினாலும் கல்லூரி அபிவிருத்திச் சங்கத்தினாலும் ஸ்தாபிக்கப்பட்டது.
பழைய மாணவர் சங்கத்தினாலும், பெற்றோர்கள் பங்களிப்பினாலும் 9 மில்லியன் பணத்தினால் நவீன முறையிலே இந்துக் கல்லூரியின் விளையாட்டு மைதானம் அமைக்கப்பட்டது. இத்துடன் பழைய மாணவர் சங்கத்தினால் புதிய சிற்றுண்டிச் சாலை அமைக்கப்பட்டது. மேலும் வெள்ளி விழா ஆசிரியர் தினம், ஆசிரியர் கெளரவிப்பு, இசைவிழா யாவும் பழைய மாணவர் சங்கத்தினாலும் பாடசாலை அபிவிருத்திச் சங்கத்தினாலும் திறம்பட நடாத்தப்பட்டன. தொடர்ந்தும் நடாத்தப்பட்டும் வருகின்றன. உண்மையிலே இவர்களுக்கு எங்கள் இதயபூர்வமான நன்றிகளையும் பாராட்டுக்களையும் வழங்குகின்றோம்.
மேலும், இத்தருணத்தில் சிரேஷ்ட சட்டத்தரணியும், சமூக, சமய விஷயங்களில் மிகவும் ஈடுபாடு கொண்டவரும், அகில இலங்கை இந்து மாமன்றத்தின் செயலாளருமாகிய திரு. கந்தையா நீலகண்டனை நாம் பாராட்டாமல் இருக்க முடியாது.
இத்துடன் கல்விச் செல்வமே எவ்வாறான செல்வத்திலும் மேலான செல்வம். ஆகவே இக் கல்லூரியின் பழைய மாணவர்களும், இன்றும், நாளையும் கற்கப் போகின்ற மாணவர்களும் இக்கல்லூரியான அன்னைக்குச் செய்யும் கைமாறு என்னவெனில் இக்கல்லூரி நானிலம் போற்றும் நிறுவனமாக மிளிரச் செய்வதேயாகும்.
