மட்டக்களப்பு -கொழும்பு நெடுஞ்சாலை வாகன விபத்தில் ஹோமியோபதி வைத்தியர் பலி


மட்டக்களப்பு ஏறாவூர் பொலிஸ் பிரிவிலுள்ள சந்திவெளியில் மட்டக்களப்பு கொழும்பு நெடுஞ்சாலை வாகன விபத்தில் ஹோமியோபதி வைத்தியர் எஸ். சிவகிரிநாதன் ( 64 வயது) நேற்றுக் காலைபலியானார்.
இவர் செங்கலடியிலுள்ள தனது இல்லத்திலிருந்து சந்திவெளியிலுள்ள அவரது ஹோமியோபதி வைத்தியமனைக்குச் சென்று கொண்டிருந்தபோதே இச்சம்பவம் நிகழ்ந்துள்ளது.
பிரதான நெடுஞ்சாலையிலிருந்து இவர் சடுதியாகத் திரும்பியபோது பிக்கப் வாகனத்தில் மோதுண்டு உயிரிழந்தார். சடலம் பிரேத பரிசோதனைக்காக மட்டக்களப்பு போதனா வைத்தியசாலைக்கு எடுத்துச் செல்லப்பட்டது. சட்ட வைத்திய அதிகாரி வைத்திய கலாநிதி எம்.எம்.எம். ரஹ{மான் நேற்று பிற்பகல் பிரேத பரிசோதனை நடத்தினார். விபத்துக் காரணமாக மூளையில் ஏற்பட்ட இரத்தக் கசிவினால் மரணம் சம்பவித்ததாகப் பிரேத பரிசோதனையில் தெரிவிக்கப்பட்டது.
மோதிய வாகனம் ஏறாவூர் பொலிஸ் நிலையத்தில் தடுத்து வைக்கப்பட்டுள்ளது. பொலிஸார் மேலதிக விசாரணைகளில் ஈடுபட்டுள்ளனர்.

