மலையக மாணவர்கள் தற்போதுவிளையாட்டுத் துறையில் அக்கறை

மாகாண அமைச்சர் அனுஷியா சிவராஜா
(கம்பளை தினகரன் நிருபர்)
மலையக மாணவர்கள் விளையாட்டில் தற்போது கூடுதல் அக்கறை காட்டுவது பாராட்டுக்குரியது. கல்வியிலும் விளையாட்டிலும் கரிசனைகொண்டு அதில் முன்னேறும் கழகமொன்றைக் கட்டியெழுப்ப மலையக தமிழ் மொழி மூலப் பாடசாலைகள் தத்தமது பங்களிப்புகளை வழங்க வேண்டுமென மத்திய மாகாண தமிழ்மொழி மூல கல்வி அமைச்சர் திருமதி அனுஷியா சிவராஜா தெரிவித்தார்.
அண்மையில் ஸ்டோனி கிளிப் தமிழ் வித்தியாலய இல்ல விளையாட்டுப் போட்டிக்கு அமைச்சர் பிரதம அதிதியாக கலந்து சிறப்பித்தார். வித்தியாலய அதிபர் எஸ். ராஜாவின் தலைமையில் நடைபெற்ற இவ்வைபவத்தில் தொடர்ந்தும் பேசுகையில், சிறந்த மனப்பாங்கை மாணவரிடை வளர்க்க விளையாட்டுக்கள் உதவுகின்றன. 
வெற்றியையும் தோல்வியையும் ஏற்கும் மனப்பக்குவத்தை இது வளர்க்கின்றது. இதன் மூலம் குரோதமனப்பான்மைகளை மாணவர் மனதிலிருந்து கிள்ளியெறிய முடியும். எதிர்காலத் தலைவராக மிளிர விளையாட்டுக்கள் மூலமான படிப்பினைகள் கொழுகொம்பாக அமைகின்றன எனவும் கூறினார்.
வெற்றி பெற்றோருக்கான பதக்கங்களையும் அமைச்சர் சூட்டினார். (ஐ-ஞ)
