முரளி மனோகர் ஜோஷி தன்னிச்சையாக செயல்படுகிறார்



பாராளுமன்ற பொது கணக்கு குழுவின் தலைவர் முரளி மனோகர் ஜோஷி தன்னிச்சையாக செயல்படுகிறார் என்றும், அவர் அளித்த 2 ஜி ஸ்பெக்ட்ரம் இறுதி விசாரணை அறிக்கையை சபாநாயகர் நிராகரிக்க வேண்டும் என்றும் மத்திய இணை மந்திரி நாராயணசாமி கூறினார்.
மத்திய இணை மந்திரி வி. நாராயணசாமி சென்னையில் நேற்று முன்தினம் நிருபர்களுக்குப் பேட்டியளித்தார். அப்போது, அவர் கூறியதாவது:-
2 ஜி ஸ்பெக்ட்ரம் அலைவரிசை ஒதுக்கீடு தொடர்பாக விசாரணை நடநத்த பாராளுமன்றம் அமைத்த பொது கணக்கு குழுவின் அறிக்கையை சபாநாயகர் ஏற்க வேண்டும் என்றும் இந்தப் பிரச்சினையில் சம்பந்தப்பட்டவர்கள் மீது மத்திய அரசு நடவடிக்கை எடுக்க வேண்டும் என்றும் பா. ஜ. க. கூறிவருகிறது. பொது கணக்கு குழுவின் வேலை என்னவென்றால், மத்திய அரசின் தணிக்கை குழு நிர்வாகத்துறை பொதுத்துறை ஆகியவற்றின் கணக்கு வழக்கை சரிபார்த்து, அதில் ஏதாவது ஊழல் நடத்திருக்கிறதா? என்பதை கண்டறிந்து, அறிக்கை தயாரித்து பாராளுமன்றத்தில் சமர்ப்பிக்க வேண்டும்.
ஆனால், 2ஜி அலைவரிசை ஒதுக்கீடு விசாரணையில் பொது கணக்குக் குழுவின் தலைவர் முரளி மனோகர் ஜோஷியின் நடவடிக்கை சந்தேகத்தை ஏற்படுத்தியுள்ளது. அவர் தன்னிச்சையாக விசாரணை மேற்கொள்கிறார். குழுவில் உள்ள ஏனைய உறுப்பினர்களுடன் கலந்து ஆலோசிப்பது இல்லை. 
தற்போது 2 ஜி அலைவரிசை ஒதுக்கீடு தொடர்பாக இறுதி விசாரணை அறிக்கை ஒன்றை முரளி மனோகர் ஜோஷி தயாரித்து சபாநாயகரிடம் அளித்துள்ளார். இந்த அறிக்கையின் நகலை, பொது கணக்கு குழுவில் உள்ள ஏனைய உறுப்பினர்களிடம், தாக்கல் செய்வதற்கு ஒரு நாளைக்கு முன்புதான் அளித்துள்ளனர். இதை பொது கணக்கு குழுவில் உள்ள 21 உறுப்பினர்களில் 11 பேர் ஏற்க முடியாது என்ற கூறியுள்ளனர். 
எனவே, அந்த அறிக்கையை சபாநாயகர் ஏற்கக் கூடாது. ஆனால், 2 ஜி அலைவரிசை ஒதுக்கீட்டுப் பிரச்சினையை முன்வைத்து பா ஜ. க. காங்கிரஸ் கட்சியை குறை கூறி வருகிறது.
இந்த விடயத்தில் மத்திய அரசு தொடர்ந்து நடவடிக்கை எடுத்து வருகிறது. சி. பி. ஐ. விசாரணை அமுலாக்க பிரிவு விசாரணை ‘நீதிமன்றத்தில் வழக்கு, மத்திய மந்திரியாக இருந்தவர் கைது என்று பல நடவடிக்கைகளை எடுத்துள்ளது. இவ்வாறு மத்திய இணை மந்திரி நாராயணசாமி கூறினார்.
