பேராசிரியர் கைலாசபதி மறைவுக்குப் பின்னர்தமிழ் கூறும் உலகுக்கு ஏற்பட்ட பேரிழப்பு

பேராசிரியர் சிவத்தம்பிக்கு ஹற்றன் கூட்டத்தில் அஞ்சலி
(ஹட்டன் நிருபர்)
தலை சிறந்த விமர்சகரும், பேராசிரியருமான க. கைலாசபதியின் மறைவிற்குப்பின் ஆளுமை மிக்க பேராசிரியர் சிவத்தம்பியின் மறைவு எமது தமிழ் சமூகத்திற்கு ஏற்பட்ட பேரிழப்பாகும். முதன் முதலாக 2001ம் ஆண்டு சென்னையில் நடந்த தமிழ் சினி மாநாட்டிலும், பின்னர் நடந்த சென்னை பல்கலைக்கழகத்தின் கருத்தரங்கிலும், மலைநாட்டு எழுத்தாளர்களையும் பெரிதும் அங்கீகாரம் வழங்கி கருத்துக்களை வெளியிட்டார்.
இவ்வாறு அண்மையில் அட்டன் செங்கொடிச் சங்க பணிமனையில் பேராசிரியர் சிவத்தம்பியின் அஞ்சலிக் கூட்டத்திற்கு தலைமைதாங்கிப் பேசும் போது அட்டன் தமிழ்ச் சங்கப் பிரதித் தலைவர் சாரல் நாடன் குறிப்பிட்டார்.
அவர் மேலும் தொடர்ந்து பேசும் போது கூறியதாவது;
அவர் தொடர்ந்து மலையக எழுத்தாளர்களின் வளர்ச்சிக்கும், ஊக்குவிப்பே காரணமாக அமைந்தது. மலையக எழுத்தாளர்களான அந்தனி ஜீவா, தெளிவத்தை ஜோசப், நான் போன்றவர்களை சென்னை பல்கலைக்கழகத்தின் பேராசிரியரான அரசு, அவரது மனைவி மங்கை ஆகியோர்களின் தொடர்பும் ஏற்படச் செய்தார்.
பேராசிரியர் சிவத்தம்பியின் கல்விச் சேவையும், உயர் கல்விக்கு மாணவர்களை தயார்படுத்துவதிலும் அவரது பணி மகாத்தானதாகும். எண்ணற்ற பட்டதாரிகளை உருவாக்கிய பெருமையும் அவருக்குண்டு. இன்றைய பேராசிரியர்களில் தலை சிறந்த பேராசிரியர் சிவத்தம்பி என்கிறபோது நாமெல்லாம் பெருமை கொள்ள வேண்டுமென்றார்.
மற்றும் அட்டன் தமிழ்ச் சங்கத் தலைவர் எஸ். முரளிதரன், செங்கொடிச் சங்கப் பொதுச் செயலாளர் ஓ. ஏ. இராமையா ஆகியோரும் அஞ்சலி உரை நிகழ்த்தினர்.
