கிறிஸ்துவுக்குள் வாழ்பவர்இரக்கத்தின் ஊற்றாவர்


கிறிஸ்துவுக்குள் வாழ்ந்து அவருடைய சொத்துக்கு ஒருவர் உரிமையாளர் என்றால் கிறிஸ்து தாமே அவர் பக்கமாய் இன்று அவருக்காகப் பரிந்து பேசுவார். கடவுளை நாம் சார்ந்திருக்கும் பொழுது நம்மை எதிர்த்து நிற்பது யார்? எவ்வளவுதான் ஒருவர் பாவியாயிருந்தாலும் தாழ்ந்தவராயிருந்தாலும் கிறிஸ்துவுக்குள் வாழும் பொழுது கிறிஸ்துதானே அவருக்கு வக்கீலாக பரம தந்தையிடம் வாதாடுகின்றார்.
நம்மை எதிர்த்து நம்மைப் பற்றி குறை சொல்வதற்கு எத்தனையோ பேர் இருக்கலாம்.
கடவுளுக்கு முன்னால் கூட சாத்தான் நம்மை பற்றி பல குற்றச்சாட்டுகள் கொண்டு வரலாம்.
ஆனால், இத்தனை குற்றச்சாட்டுகளையும் எதிர்த்து, நமக்காக இயேசு, பரம தகப்பனிடத்திலே சிபாரிசு செய்கிறார்.
“கடவுளால் தேர்ந்து கொள்ளப்பட்டவர்களுக்கு எதிராய் எவன் குற்றம் சாட்டக் கூடும்?
அவர்கள் குற்றம் மற்றவர்கள் என்று கடவுளே சொல்லும் போது, தண்டனைத் தீர்ப்பு கூறுபவர் யார்?
கிறிஸ்து இயேசு நமக்காக உயிர் நீத்தார்; ஏன், உயிர்ப்பிக்கவும் பெற்றார். இந்த கிறிஸ்துவே கடவுளின் வலப் பக்கத்தில் இருந்து நமக்காகப் பரிந்து பேசுகிறார்.
ஒருநாள் பாவத்தில் பிடிபட்ட ஒரு பெண்ணை பரிசேயர்கள் இயேசுவுக்கு முன்னால் கொண்டு நிறுத்தினார்கள். (அரு 8:1-11) 
இவள் விபச்சாரத்தில் பிடிப்பட்டவள் என்றும் சட்டத்தின்படி இவளைக் கல்லால் எறிந்து கொள்ள வேண்டும் என்றும் அந்தப் பெரியவர்கள் அந்த பாவிப் பெண்ணைப் பார்த்து குற்றம் சாட்டினார்கள்.
இயேசுவோ பேசாதிருந்தார். ஆனால் திரும்பத் திரும்ப பரிசேயர்கள் அந்தப் பெண் மேல் குற்றம் சாட்டினார்கள். அவளைக் கல்லால் எறிந்து கொல்ல இயேசு தீர்ப்பிடுவார் என்று எதிர்பார்த்தனர்.
ஆனால் இயேசு, சிறிது நேரத்திற்குப் பிறகு, “உங்களில் பாவமில்லாதவன் முதலில் அவள் மேல் கல் எறியட்டும்” என்றார்.
இயேசு திரும்பவும் பேசாமலிருந்தார். குற்றம் சாட்டியவர்கள் அந்த இடத்தை விட்டு நழுவி விட்டார்கள். அந்தப் பெண் மட்டும் அங்கே நிற்பதைப் பார்த்து, “பெண்ணே எங்கே அவர்கள்? உனக்கு யாரும் தீர்ப்பிடவில்லையா?” என்று கேட்டார்.
“ஒருவரும் தீர்ப்பிடவில்லை” என்று அவள் சொன்னாள். “நானும் தீப்பிடேன்” என்று சொல்லி அவளை ஆறுதல்படுத்தினார்.
இதில் நமக்கு ஒரு பெரிய உண்மை வெளியாகிறது. இயேசு மிகுந்த இரக்கம் உள்ளவர்.
எத்தனையோ பேர் அந்த பெண்மணிக்கு எதிராக குற்றச்சாட்டுகளைக் கொண்டு வந்த போதும், அந்தப் பாவிப் பெண்ணின் பக்கமாக பரிந்து பேசினார்.
குற்றம் சாட்டியவர்கள் எல்லோரும் தோற்கடிக்கப்பட்டார்கள். கடவுளுக்கு முன் அந்தப் பெண்மணி ஏற்றுக் கொள்ளப்படுகிறாள். அவளுடைய குறைகள் மன்னிக்கப்படுகின்றன.
இயேசுவே அவள் சார்பில் நின்று விரோதிகளை முறியடித்து விடுகின்றார். “கிறிஸ்துவுக்குள்” என்று சொன்னால் இதுதான் அர்த்தம்! எத்தனை பாவியாக இருந்தாலும் அவர்களுக்காக கிறிஸ்து கடவுளிடம் பரிந்து பேசி இரக்கத்தைக் காண்பிக்கின்றார்.
ஆகவே, கிறிஸ்துவுக்குள் ஒருவர் வாழ்கின்றார் என்றால், அவர் கடவுளின் இரக்கத்தைப் பெற்றவர், மீட்பைப் பெற்றவர். கடவுளின் இரக்கத்தையும், மீட்பையும் பெற்றவர் அதே இரக்கத்தையும் மீட்பையும் மற்றவர்களுக்கும் கொடுக்க வேண்டும்.
இயேசு கிறிஸ்துவின் இரக்கத்தையும் மன்னிப்பையும் பெற்ற சமாரியப் பெண், அந்த இரக்கத்தையும் மீட்பையும் தனக்கென்றே வைத்துக் கொள்ளவில்லை.
உடனே ஊருக்குள் ஓடிப்போய், “நான் செய்ததெல்லாம் ஒருவர் எனக்குச் சொன்னார். அவரை வந்து பாருங்கள்” (அரு. 4:29) என்று அழைத்தாள்.
இன்று கிறிஸ்துவுக்குள் வாழ்கிற நாம் முக்கியமான சில காரியங்களை நம் மனதில் கொள்ள வேண்டும்.
கடவுளின் இரக்கத்தையும் மீட்பையும் பெற்றவர்கள் அந்த இரக்கத்தையும் மீட்பையும் மற்றவர்களுக்குப் பகிர்ந்து கொடுக்க வேண்டும்.
கடவுளின் மன்னிப்பையும் அவர் அருளையும் பெற்றவர்கள், அதே மன்னிப்பையும் அருளையும் மற்றவர்களுக்குக் கொடுக்க வேண்டும்.
இயேசுவோடு ஒரே பந்தியில் அமர்கின்றவர்கள் ஒவ்வொருவரையும் மனிதனாக மதிக்க வேண்டும். கிறிஸ்துவுக்குள் சகோதர சகோதரிகளாக அவர்களுக்கு நாம் அன்பும் மதிப்பும் கொடுக்க வேண்டும்.
நம் மத்தியில் இருக்கும் ஜாதிவெறி, வரதட்சணைக் கொடுமை, துவேஷம், பெரியவன்- சிறியவன் என்ற வாக்குவாதம், இவைகளெல்லாம் கிறிஸ்துவுக்குள் வாழ்கிறவர்களுக்குப் புறம்பானது.
“ஆண்டவருக்குள் இருப்பவர்கள் ஒற்றுமையாய் இருப்பார்கள். ஆண்டவருக்குள் இருப்பவர்கள் மகிழ்ச்சியாய் இருப்பார்கள்” (பிலி. 3 : 1 : 4 : 4)
கிறிஸ்துவுக்குள்ளே அவர்கள் நிறைவு பெறுவார்கள். இதைப் படித்துத் தியானிக்கின்ற நாம், ஒரு நிமிடம் இறை பிரசன்னத்தை உணர்ந்து உள்ளத்திலே ஜெபிப்போம்!
இயேசுவே! என்னையும் நீர் ஒரு பொருட்டாக நினைத்து உம்மோடு பந்தியமர அழைத்தீரே! என் மீது உம்முடைய இரக்கத்தை காண்பித்ததற்கு ஸ்தோத்திரம்! கோடான கோடி நன்றி! உமக்குள்ளே நான் தங்க, உமது ஆவியைப் பெற்று மகிழ பாக்கியத்தை கொடுத்திருக்கிaர்! நன்றி இயேசுவே! அப்பா! இராஜா! என் இதயத்தையும் உம்முடைய இதயமாக மாற்றும்.
மற்றவர்களுக்கு இரக்கம் காட்டச் செய்யும், மன்னிக்கும் மனப்பான்மை தாரும். இந்த நேரத்திலே என் மனதிலுள்ள கசப்புக்களை அப்புறப்படுத்தும்!
எனக்கு விரோதமாய் தவறு செய்தவர்களை நான் மன்னிக்கிறேன்.
நீரே என்னை மன்னியும்.
