தனிக்கட்சி துவங்குகிறார் எடியூரப்பா?


தனிக்கட்சி தொடங்கும் அறிவிப்பை எடியூரப்பா விரைவில் வெளியிடுவார் என்று அவரது ஆதரவாளர்கள் தெரிவித்தனர்.
சுரங்க ஊழலில் சிக்கி திக்கித் திணறி வரும் எடியூரப்பா பாரதிய ஜனதா கட்சியில் தொடர்ந்து இருக்க விருப்பம் இல்லை. போலும் எனவே, தனிக்கட்சி தொடங்க தீர்மானித்துள்ளார். கட்சிக்கு கர்நாடக ஜனதா கட்சி என்று பெயர் சூட்டவும் முடிவு செய்துள்ளதாகத் தெரிகிறது.
ஊழல் வழக்கில் இருந்து காப்பாற்றி கட்சி மேலிடம் எடியூரப்பாவுக்கு உதவ வில்லை. இந்த தகவலை அவரே சமீபத்தில் வெளியிட்டார். காங்கிரஸ் தலைவர்கள் ஏதாவது புகார்களில் சிக்கிக் கொண்டால் அவர்களைக் காப்பாற்ற சோனியா காந்தி முயற்சி செய்வார் ஆனால், பாரதீய ஜனதாவில் அப்படி இல்லை. புகாரில் சிக்குபவர்களை ஒழித்துக்கட்ட பார்ப்பார்கள் என்று குற்றம் சாட்டினார்.
எடியூரப்பா விவகாரத்தில் கட்சி மேலிடம் ஒதுங்கி இருப்பது எடியூரப்பாவுக்கு கடும் அதிருப்தியை ஏற்படுத்தியது. சமீபத்தில் இவரது ஆதரவு எம் எல். ஏக்கள் மற்றும் நான்கு மந்திரிகள் இவரிடம் ராஜினாமாக் கடிதம் அளித்தனர். அப்போது தன் மீது குற்றம் சாட்டிய கர்நாடக முதலமைச்சர் சதானந்தா கவுடர் மீது நடவடிக்கை எடுக்க வேண்டும் என்று கோரிய எடியூரப்பா அதை நிறைவேற்ற கட்சி மேலிடத்துக்கு காலக்கெடுவும் விதித்தார். பின்னர் அருண்ஜெட்லி உள்ளிட்ட தலைவர்களின் வேண்டுகோளை ஏற்று அமைதியானார். இந்நிலையில் தனிக்கட்சி தொடங்குவதற்கு அச்சாரமாக, பெங்களூர் மல்லேஸ்வரத்தில், புதிய அலுவலகம் தொடங்கி உள்ளார். எடியூரப்பா ஆதரவு எம். எல். சி. ஒருவருக்கு சொந்தமான கட்டிடத்தில் இந்த அலுவலகம் இயங்கப்பட்டுள்ளது.
புதிய அலுவலகத்துக்கு நேற்று முன்தினம் எடியூரப்பா சென்று பார்வையிட்டார். அங்கு தனது ஆதரவார்களை சந்தித்து தனிக்கட்சி தொடங்கும் திட்டம் பற்றி ஆலோசித்தார். தனிக்கட்சி தொடங்கும் அறிவிப்பை எடியூரப்பா விரைவில் வெளியிடுவார் என்று அவரது ஆதரவாளர்கள் தெரிவித்தனர்.
இதுபற்றி மாநில பாரதிய ஜனதா தலைவர் ஈஸ்வரப்பாவிடம் கேட்டபோது கருத்து சொல்ல மறுத்துவிட்டார்.
