காங்கிரஸ் கூட்டணியை தி.மு.க. கைவிடாதது ஏன்? 
டில்லி சென்ற பின் ஞானோதயம்


இனி மத்திய அரசுக்கு பிரச்சினைகளின் அடிப்படையில் வெளியில் இருந்து ஆதரவு தருவோம், சட்டசபைத் தேர்தலில் காங்கிரசுடன் இணைந்து பணியாற்ற முடியாது என சென்னையில் நடந்த தி.மு.க. உயர் மட்டச் செயற்றிட்டக் குழுவில் எடுத்த முடிவு அடுத்த சில நாட்களிலேயே தலைகீழாகியதற்குக் காரணம் அழகிரியின் முயற்சி தான் என தெரியவந்துள்ளது.
காங்கிரஸ் – தி.மு.க. தொகுதி பங்கீடு பேச்சுவார்த்தை ஏறக்குறைய 20 - இருபது கிரிக்கெட் போட்டியை விட அதிக பரபரப்பாக இருந்தது. முடிந்துவிடும் என்று நினைக்கும் போது, அதிரடியாக பிரச்சினை ஏற்படும். தளரும் தறுவாயில் திடீரெனக் காட்சி மாறும்.
டில்லி என்றாலே வேண்டாம் என்று தவிர்த்துக் கொண்டிருந்தவர் அழகிரி, ஆனால் பிரணாப் முகர்ஜியுடன் இரண்டு முறை பேச்சுவார்த்தை நடத்தினர். காங்கிரஸின் பிரச்சினையை அறிந்து கொண்டதோடு, தி.மு.க.வின் நிலையையும் தெரிவித்துவிட்டு, தீர்வு காண முயற்சித்தார் அழகிரி.
உடனே விபரங்களை கருணாநிதியிடமும் தெரிவித்தார். அதோடு சற்று கறாராகவே, காங்கிரசோடு கூட்டணி தொடர்ந்தால் தான் நல்லது என்று முதல்வரிடமும் சொன்னார் அழகிரி. 
சோனியாவிடம் தி.மு.க.வின் நிலையை எடுத்துச் சொன்னார் அழகிரி. காங்கிரஸோடு கூட்டணியில் இருக்கவே விரும்புகிறோம் என்று அழகிரி பதில் சொல்லிவிட்டு, தி.மு.க. தலைவரிடம் பேசி நல்ல முடிவை எடுக்கிறோம் என்று சொல்லி, இடத்தை காலி செய்தனர் தி.மு.க அமைச்சர்கள்.
தி.மு.க 60 தொகுதிகள் தர தயாராக இருக்க காங்கிரஸ் 63 கேட்க வெறும் 3 தொகுதிகளுக்காக, இந்த ராஜினாமா நாடகம் என்று டில்லி வட்டாரங்களில் கேள்விகள் எழுப்பப்பட்டன. விடயம் அதுவல்ல, சி.பி.ஜ. விசாரணை தான் முக்கிய காரணம் என்கின்றன காங்கிரஸ் – தி.மு.க. வட்டாரங்கள்.
