அணை பலமாக உள்ளதுஎன்பதை ஏற்க முடியாது


முல்லைப் பெரியாறு அணை பலமாக இருப்பதாக உச்ச நீதிமன்ற குழு தனது அறிக்கையில் கூறியிருப்பதை ஏற்க முடியாது என்று கேரள முதல்வர் உம்மன் சாண்டி கூறினார்.
		
திருவனந்தபுரத்தில் முதல்வர் உம்மன்சாண்டி தலைமையில் அமைச்சரவை கூட்டம் நேற்று முன்தினம் நடந்தது. இதில் முல்லைப் பெரியாறு அணை தொடர்பாக உச்ச நீதிமன்ற குழு தாக்கல் செய்த அறிக்கை குறித்து விவாதிக்கப்பட்டது. பின்னர் உம்மன்சாண்டி அளித்த பேட்டி: உச்ச நீதிமன்ற குழுவின் அறிக்கை குறித்து அமைச்சரவை கூட்டத்தில் பரிசீலிக்கப்பட்டது. 
அதில் அறிக்கையில் கூறப்பட்டுள்ளபடி புதிய அணை கட்டுவதற்கான நடவடிக்கையை மேற்கொள்ள முடிவு செய்யப்பட்டது. &#39;முல்லைப் பெரியாறு அணை மேலும் 100 ஆண்டுகள் பலமாக இருக்கம் என்று அறிக்கையில் கூறப்பட்டு இருப்பது உண்மைதான். இருப்பினும், சில நிபந்தனைகளுடன் கேரள அரசு புதிய அணையை கட்டலாம் என்றும் அதில் கூறப்பட்டுள்ளது. எனவே, புதிய அணை கட்டும் நடவடிக்கையை கேரள அரசு தீவிரமாக எடுக்கும்.
இது தொடர்பாக உச்ச நீதிமன்றத்தில் வழக்கு விசாரணைக்கு வரும்போது கேரள அரசு தெரிவிக்கும். அணை பலமாக உள்ளது என்பதை ஒருபோதும் ஏற்க முடியாது. எனவே, நீர்மட்டத்தை 136 அடியில் இருந்து உயர்த்தக்கூடாது. உச்ச நீதிமன்ற குழுவில் இடம்பெற்ற நீதிபதி கே.டி. தோமஸ், கேரளாவின் பிரதிநிதி மட்டுமே. குழுவில் கேரளாவுக்கு சாதகமான கருத்துகளை அவர் கூறியுள்ளார். 
ஆனால், அணையின் பாதுகாப்பு விடயத்தில் மட்டும் அவர் கேரளாவின் கருத்தைத் தெரிவிக்கவில்லை. 100 ஆண்டுகள் அணை பாதுகாப்பாக இருக்கும் என்றால், புதிய அணைகட்ட, இக்குழு எப்படி பச்சைக்கொடி காட்டும்? கூடங்குளம் அணுமின் நிலையத்தில் இருந்து மின்சாரம் பெற கேரளாவுக்கு உரிமை உண்டு. 
இதன் காரணமாக தமிழ் நாட்டுடன் எந்த மோதலும் ஏற்படாது. எப்போதும் தமிழ் நாட்டுடன் நல்லுறவுடன் இருக்கவே கேரளா விரும்புகிறது. இவ்வாறு உம்மன்சாண்டி கூறினார்.
