கனிமொழியிடம் விசாரணைநடத்த சி.பி.ஐ. முடிவு


முதல்வர் கருணாநிதியின் மகளும் மாநிலங்களவை தி. மு. க. உறுப்பின ருமான கனிமொழியிடம் விசாரணை நடத்த சிபிஐ முடிவு செய்திருப்பதாகத் தெரிகிறது.
2ஜி ஸ்பெக்ட்ரம் ஒதுக்கீட்டை முறைகேடாகப் பெற்றதாக ஸ்வான் நிறுவனத்தின் நிர்வாக இயக்குனர் பால்வா அண்மையில் சிபிஐ அதிகாரிகளால் கைது செய்யப்பட்டார். இவரிடம் நடத்திய விசாரணையில், ஸ்வான் நிறுவனம் கலைஞர் டி.வி.க்கு ரூபா 240 கோடி கொடுத்ததாகத் தெரியவந்தது.
இந்த நிலையில், ஸ்வான் நிறுவனத்திடமிருந்து கலைஞர் டிவிக்கு பணம் கைமாறியது தொடர்பாக டிவியின் தலைமை நிர்வாக அதிகாரி சரத்குமார், இயக்குநர் கனிமொழி ஆகியோரிடம் விசாரணை நடத்த சிபிஐ அதிகாரிகள் திட்டமிட்டுள்ளதாகத் தெரிகிறது.
இது தொடர்பாக சில கேள்விகள் அடங்கிய பட்டியலை சில நாட்களுக்கு முன்பு சிபிஐ அதிகாரிகள் கனிமொழிக்கு அனுப்பி வைத்திருப்பதாகவும் கூறப்படுகிறது.
எனினும் கலைஞர் டி.வியின் மற்றொரு இயக்குநரான தயாளு அம்மாளை விசாரணைக்கு அழைக்கும் திட்டம் சிபிஐக்கு இல்லை எனத் தெரிகிறது.
