மத்திய மந்திரி சபையில் 15 புதியமந்திரிகள்? மாற்றம் குறித்துசோனியா தீவிர ஆலோசனை


காங்கிரஸ் தலைமையிலான மத்திய மந்திரி சபையில் இடம்பெற்று இருந்த திரிணாமுல் காங்கிரஸ் கட்சி மத்திய அரசுக்கு அளித்து வந்த ஆதரவை வாபஸ் பெற்றுக்கொண்டது. 
அந்த கட்சியின் 6 மத்திய மந்திரிகள் தங்களது பதவிகளை இராஜினாமா செய்துவிட்டனர். இந்நிலையில் ஆட்சியையும், கட்சியையும் பலப்படுத்த காங்கிரஸ் தலைவர் சோனியா விரும்புகிறார். இதனால் மத்திய மந்திரி சபையில் அதிரடி மாற்றம் செய்ய சோனியாவும், பிரதமர் மன்மோகன் சிங்கும் முடிவு செய்துள்ளனர்.
காங்கிரஸ் பொதுச் செயலாளராக பதவி வகித்து வரும் ராகுல் காந்திக்கு அகில இந்திய காங்கிரஸ் கொமிட்டியில் முக்கிய பொறுப்பு வழங்கவும் முடிவு செய்யப்பட்டு உள்ளது. மந்திரி சபை மாற்றம் குறித்து மத்திய மந்திரிகள், சில மாநில மந்திரிகள், காங்கிரஸ் கட்சியின் முக்கிய நிர்வாகிகள் ஆகியோரை சோனியா காந்தி - தனித்தனியே அழைத்து பேச்சுவார்த்தை நடத்தினார். 
சோனியா காந்தியின் வீட்டில் இந்த ஆலோசனை நடந்தது. திரிணாமுல் காங்கிரஸை சேர்ந்த 6 மந்திரிகள் விலகிவிட்டதாலும், அதேபோல் மராட்டிய மாநிலத்தை சேர்ந்த மத்திய மந்திரிகளின் எண்ணிக்கை குறைந்து இருப்பதாலும், அந்த இரு மாநிலங்களுக்கும் இந்த மாற்றத்தின்போது முக்கியத்துவம் அளிக்க முடிவு செய்யப்பட்டு உள்ளது.
பிரதமர் மன்மோகன் சிங் பொருளாதார சீர்திருத்த நடவடிக்கைகளில் தீவிர கவனம் செலுத்தி வரும் நிலையில், இந்த மாற்றத்தின் போது அடிப்படை கட்டமைப்புத் துறைகளை கவனிக்கும் மந்திரிகள் நியமனத்தில் திறமைக்கு முன்னுரிமை அளிக்க முடிவு செய்யப்பட்டு இருப்பதாக தகவல் வெளியாகி உள்ளது. 
4 இளைஞர்கள் உட்பட 15 புதுமுகங்களுக்கு இந்த மாற்றத்தின்போது மந்திரியாகும் வாய்ப்பு கிடைக்கும் என்று காங்கிரஸ் வட்டாரத்தில் தெரிவிக்கப்பட்டது. மேற்கு வங்காளத்தை சேர்ந்த காங்கிரஸ் தலைவர்கள் 3 பேர் மந்திரியாகலாம் என்றும் எதிர்பார்க்கப்படுகிறது.
நடிகர் சிரஞ்சீவி, மராட்டிய மாநில முதல் மந்திரி பிரிதிவிராஜ் சவான், தாரிக் அன்வர், ஜோதி மிர்தா, மீனாட்சி நடராஜன், கே. ஆர். ரகுமான்கான், ஜனார்த்தன் திவிவேதி, மனிஷ் திவாரி, விலாஸ் முத்தம்வர், பி. எல். பூனியா, சத்யவரத் சதுர்வேதி, நாராயண ராணே, குருதாஸ் காமத் மற்றும் சசிதரூர் ஆகியோருக்கு மந்திரி பதவி வாய்ப்பு கிடைக்கலாம் எஸ், எம், கிருஷ்னா, பெனிபிரசாத் வர்மா, சுபோத்காந்த் சகாய், ஸ்ரீபிரகாஷ் ஜெய்ஸ்வால், முகுல்வாஸ்னிக் மற்றும் அகதா சங்மா ஆகிய 6 மந்திரிகள் பதவி இழப்பார்கள் என்றும் பேச்சு அடிபடுகிறது. 
ஜனாதிபதி தேர்தலில் பிரணாப் முகர்ஜியை எதிர்த்து போட்டியிட்ட பி. ஏ. சங்கமாவின் மகள், அகதா சங்மா என்பது குறிப்பிடத்தக்கது. நிலக்கரித்துறை மந்திரி ஸ்ரீபிரகாஷ் ஜெய்ஸ்வால், சுற்றுலாத்துறை மந்திரி சுபோத்காந்த் சகாய் ஆகிய இருவரும் நிலக்கரி சுரங்க ஒதுக்கீடு ஊழல் புகாரில் சிக்கியவர்கள் ஆவர். 
கர்நாடக மாநிலத்தில் அடுத்த ஆண்டு சட்ட சபை தேர்தல் நடைபெற இருப்பதால், அங்கு காங்கிரஸை பலப்படுத்துவதற்காக எஸ். எம். கிருஷ்ணா மத்திய மந்திரி பொறுப்பில் இருந்து விடுவிக்கப்படுவார் என்று கூறப்படுகிறது. திரிணாமுல் காங்கிரஸின் முகுல்ராய் இராஜீனாமா செய்ததை தொடர்ந்து காங்கிரசை சேர்ந்த சாலை மற்றும் தரைவழி போக்குவரத்து துறை மந்திரி சி. பி. ஜோஷியிடம் ரெயில்வே இலாகா கூடுதல் பொறுப்பாக ஒப்படைக்கப்பட்டு உள்ளது.
