புற்றுநோய் கலங்களை தனித்துஅழிக்கக் கூடிய மருத்துவ முறை

கோவை, ஜன. 21:
புற்றுநோய் கலங்களை மட்டும் தனியாகப் பிரித்து அழிக்கக் கூடிய மருத்துவ முறை ஓரிரு மாதங்களில் வர்த்தக ரீதியாக அறிமுகம் செய்யப்படும் என்று இராணுவ ஆராய்ச்சி மற்றும் மேம்பாட்டு அமைப்பின் (டி.ஆர்.டி.ஓ) உயிர் அறிவியல் ஆராய்ச்சி பிரிவு தலைமைக் கட்டுப்பாட்டாளர் டபிள்யு. செல்வமூர்த்தி கூறினார்.
கோவை கே.எம்.சி.எச். மருத்துவ அறிவியல் கல்லூரியின் பட்டமளிப்பு விழாவில், மாணவர்களுக்கு பட்டங்களை வழங்கி சனிக்கிழமை அவர் பேசியது.
இராணுவப் பயன்பாட்டுக்கான தொழில்நுட்பங்கள் மட்டுமின்றி மருத்துவம் சார்ந்த ஆராய்ச்சிகளையும் டி.ஆர்.டி.ஓ. மேற்கொண்டு வருகிறது.
ரேடியோ கதிர்களைச் செலுத்தி மேற்கொள்ளும் புற்றுநோய் சிகிச்சையின்போது, நோய் பாதிப்பு இல்லாத நல்ல கலங்களும் பாதிப்படைகின்றன. இதைத் தவிர்க்க 2 டையாக்ஸி டி குளுக்கோஸ் என்ற மருத்துவ முறையை டி.ஆர்.டிஓ கண்டுபிடித்துள்ளது.
மருத்துவ ரீதியான சோதனைகள் செய்து முடிக்கப்பட்டு தற்போது பதிய மருந்து ஆராய்ச்சிகளுக்கான இந்திய கவுன்சிலின் ஒப்புதலுக்குப் பரிந்துரைக் கப்பட்டுள்ளது.
ஓரிரு மாதங்களில் இதற்கான ஒப்புதல் கிடைத்துவிடும்.
அதன் பிறகு வர்த்தக ரீதியாக இந்த மருத்துவ முறை பயன்பாட்டுக்குக் கொண்டு வரப்படும். புற்றுநோய் சிகிச்சையில் இந்த மருத்துவ முறை முக்கியமாக இருக்கும். செவித்திறன் குறைபாடு உள்ளவர்களுக்காக, காக்ளியர் இம்ப்ளான்ட் கருவியை டி.ஆர்.டி.ஓ வடிவமைத்துள்ளது. இதற்கான “மைக்ரோ சிப்” ஏற்கெனவே தயாரிக்கப்பட்டுள்ளது. இந்த ஆண்டின் இறுதிக்குள் இக் கருவி பயன்பாட்டுக்குக் கொண்டு வரப்படும். மனிதக் கழிவுகளை சூழல் பாதிப்பு இல்லாமல் அப்புறப்படுத்தக் கூடிய பயோடை ஜேஸ்டர் அமைப்பை டி.ஆர்.டி.ஓ உருவாக்கியுள்ளது. ஏறத்தாழ ஆயிரத்துக்கும் மேற்பட்ட ரயில் பெட்டிகளில் இந்த பயோ டைஜெஸ்டர் நிறுவப்பட்டுள்ளது. 
தீவிர சிகிச்சைப் பிரிவுகளில் பயன்படுத்தப்படும் வென்டிலேட்டர், பிறந்த குழந்தைகளுக்கான வென்டிலேட்டர் ஆகியவற்றையும் டி.ஆர்.டி.ஓ வடிமைத்திருக்கிறது. ஆர்த்ரைட்டிஸ் நோய்க்கான மூலிகை மருத்துவம் குறித்தும் கிளாக்கோமா எனப்படும் கண் அழுத்த நோய்களுக்கான மருத்துவ முறைகள் குறித்தும் ஆராய்ச்சிகள் மேற்கொள்ளப்பட்டு வருகின்றன என்றார்.
