ஆறுபடை வீடு திருத்தணிகையில்சூரசம்ஹாரம் கொண்டாடுவதில்லை


முருகப்பெருமானுக்கு உகந்ததாகக் கூறப்படும் சிறப்பான விரதங்கள் மூன்று. அவை வார விரதம், நட்சத்திர விரதம், திதி விரதம் ஆகியவை. ஒவ்வொரு வாரமும் வெள்ளிக்கிழமைகளில் ஆறுமுகனை வணங்கும் விரதம் வெள்க்கிழமை விரதம், ஒவ்வொரு மாதமும் கார்த்திகை நட்சத்திரத்தில் முருகனைத் துதித்து விரதம் இருப்பது நட்சத்திர விரதம். ஐப்பசி மாதம் சுக்லபட்ச வளர்பிறை அன்று சஷ்டி திதியில் அனுஷ்டிக்கப்படுவது சஷ்டி விரதம்.
ஆறுமுகன் சிவாக்னியில் தோன்றியவன் ஆனதால் ‘ஆறு முகமே சிவம், சிவமே ஆறுமுகம்’ எனப்படுகிறது. சிவபெருமானுக்கு ஈசானம, தத்புருஷம், அகோரம், வாமதேவம், சத்யோஜாதம் ஆகிய ஐந்து முகங்கள் உண்டு. இவை தவிர ஞானிகளுக்கு மட்டும் தெரியக்கூடிய ‘அதோமுகம்’ என்று ஆறாவது முகமும் உண்டு. 
இந்த ஆறுமுகங்களின் நெற்றியில் உள்ள ஞானக் கண்களை சிவபெருமான் திறந்த போது ஆறு ஜோதிகள் வெளிப்பட்டன. அந்த ஜோதிப் பிழம்புகள் சரவணப் பொய்கையிலுள்ள தாமரை மலர்களில் வந்திறங்கின. அவை ஒரு திருமேனியாக வடிவங்கொண்டு ஆறுமுகங்களும் பன்னிரு திருக்கரங்களும் உடைய முருகப்பெருமானாக அவதரித்தது.
அந்த ஆறு திருமுகங்களும் ஞானம், ஐஸ்வர்யம், அழகு, வீரியம், வைராக்கியம், புகழ் என்னும் ஆறு குணங்களையும் குறிக்கின்றன. பிரணவ சொரூபியான முருகப் பெருமானிடம் காக்கும் கடவுளான முகுந்தன், அழிக்கும் கடவுளான ருத்ரன், படைக்கும் தெய்வமான கமலோற்பவன் ஆகிய மும்மூர்த்திகளும் அடக்கம்.
முருகப்பெருமான் சூர பத்மாதியரை அழிக்கப் போர் புரிந்த திருவிளையாடலையே நாம் கந்தசஷ்டி விழாவாகக் கொண்டாடுகின்றோம். சூரபத்மனின் ஒரு பாதி ‘நான்’ என்கிற அகங்காரம், மற்றொரு பாதி ‘எனது’ என்கிற மமகாரம். அவர்களுடன் முருகப்பெருமான் மேற்கொண்ட போர் ஐப்பசித் திங்கள் வளர்பிறையில் பத்து நாட்கள் நடைபெற்றது. 
முதல் நான்கு நாட்களில் சூர பத்மனைச் சேர்ந்த வீரர்கள் தோல்வி அடைந்தனர். அடுத்த ஆறு நாட்களில் பானுகோபன், சிங்கமுகன், சூரபத்மன் ஆகியோரை வீழ்த்தி வெற்றி கண்டார். முருகப்பெருமான் இந்த ஆறு நாட்களிலும் தேவர்கள் முருகனை வழிபட்டனர். இந்த ஆறு நாட்களே சஷ்டி விரத நாட்களாகக் கொண்டாடப்படுகின்றன.
போரின் இறுதி நாளான சஷ்டி தினத்தில் முருகப் பெருமான் சூரபத்மனைத் தன் வேலாயுதத்தால் இரு கூறாக்கினார். அவை இரண்டையும் தன் அருளால் சேவலாகவும் மயிலாகவும் மாற்றி, மயிலை வாகனமாகவும் சேவலைக் கொடியிலும் தன்னுடன் பிணைத்துக் கொண்டார். சூரபத்மன் முருகன் அருளால் பகைமை ஒழிந்து ஞானம் பெற்றான்.
சஷ்டி விரதத்தை ஐப்பசித் திங்கள் பூர்வபட்ச பிரதமை திதியில் தொடங்கி, ஆறாம் நாளான சஷ்டி திதியில் முடிக்க வேண்டும். கந்தசஷ்டி விரதம் அனுஷ்டிப்பதற்குக் கடினமாக இருந்தாலும், இயன்ற மட்டும் விதி முறைகளை மேற்கொண்டு அனுஷ்டிக்க வேண்டும்.
ஆறு நாட்களும் பூரண உபவாசம் இருந்து இந்த விரதத்தை அனுஷ்டிக்க வேண்டும். அவ்வாறு இருக்க இயலாதவர்கள் முதல் ஐந்து நாட்கள் பால், பழம் உண்டு, ஆறாவது நாளாகிய சஷ்டி தினத்தன்று மட்டுமாவது பூரண உபவாசம் இருக்க வேண்டும்.
வளர்பிறைப் பிரதமையன்று அதிகாலை துயிலெழுந்து, ஆற்றில் இறங்கி நீரோட்டத்தின் எதிர்முகமாக நின்று, தண்ணீரில் ஷட்கோணம் வரைந்து, அதில் சடாக்ஷர மந்திரத்தை எழுத வேண்டும். ‘ஓம்’ என்ற பிரணவ மந்திரத்தையும் நடுவில் எழுதி, முருகனை மனதில் இருத்தி நீரில் மூழ்கி எழ வேண்டும். கிணறு, குளம் போன்ற நீர் நிலைகளில் நீராடுபவர்கள் வட திசை நோக்கி நின்று மேற்கூறியவாறு செய்ய வேண்டும். நீராடி, தூய ஆடைகள் அணிந்து, வெல்லத்துடன் நெய் சேர்த்துச் செய்த மோதகத்தை முருகனுக்கு நிவேதனம் செய்ய வேண்டும்.
ஐந்து நாட்கள் நோன்பிருந்து ஆறாவது நாள் சஷ்டியன்று முருகனை ஆராதித்து வழிபட வேண்டும். நமது பண்டிகைகளில் அடியார்களுக்கு உணவளிப்பது முக்கியமாக மேற்கொள்ள வேண்டிய அம்சமாகும். ஆகவே ஏழாம் நாள் ஆறு ஆடியார்களுக்கு உணவளித்து உபசரிக்க வேண்டும்.
முருகனின் படை வீடுகள் ஆறு தெய்வானையை மணம் புரியும் கோலம் திருப்பரங்குன்றத்திலும், வள்ளி, தெய்வானையுடன் ஆறுமுகமாய் திருச்செந்தூரிலும் காட்சி அளிக்கிறார். பழனியில் ஆண்டியாகவும், சுவாமி மலையில் தகப்பன் சுவாமியாகவும் அருள் பாலிக்கிறார். பழமுதிர்ச் சோலையில் பாலமுருகனாகவும், திருத்தணியில் கல்யாணக் கோலத்திலும் அருளாட்சி செய்கிறார்.
சூரனை முருகப் பெருமான் வதம் செய்த நாள் கந்தசஷ்டி. இது நடைபெற்ற தலம் திருச்செந்தூர். எல்லா முருகன் கோவில்களிலும் சூரசம்ஹார விழா கொண்டாடப்படுகிறது. ஆனால் திருத்தணியில் மட்டும் கொண்டாடப்படுவதில்லை. அங்கு போருக்குப் பின்னே அமைதி நிலவுவதாக ஐதீகம்!
முசுகுந்த சக்கரவர்த்தி வசிஷ்ட முனிவரிடம் சஷ்டி விரத மகிமையையும் வரலாற்றையும் விதி முறைகளையும் கேட்டறிந்து அதை அனுஷ்டித்து வேண்டிய வரங்களைப் பெற்றதோடு, இம்மை இன்பம், மறுமை இன்பம் ஆகியவற்றையும் அடைந்தார் என்பது வரலாறு.
கந்தசஷ்டி விரத நாட்களில், ஆன்மா மும்மலங்களையும் நீக்குவதற்குரிய பக்குவமான மனதுடன் நாம் இருக்க வேண்டும். உணவையும், உறக்கத்தையும் தவிர்த்து, தனித்திருந்து செய்யும் தவமே கந்தசஷ்டி விரதம், அதற்குரிய பலன் மும்மலம் நீங்கி ஆன்மா முக்தியைப் பெறுவதே ஆகும்.
கந்தசஷ்டி விரதத்தை முறையாக அனுஷ்டிப்போருக்கு இச்சா சக்தி, கிரியா சக்தி, ஞான சக்தி ஆகிய மூன்று சக்திகளுக்கும் தலைவனான முருகப்பெருமானது பேரருள் கிட்டும். சஷ்டியன்று கந்தனுக்கு அபிஷேகம் செய்த பாலைப் பருகுவோர்க்கு புத்திர பாக்கியம் கிட்டும் என்பது நம்பிக்கை!
சுப்பிரமண்ய காயத்ரி!“ஓம் தத் புருஷாயவித் மஹேமஹா ஸேநாய தீமஹிதந்நோ ஷண்முக ப்ரசோதயாத்!

