யாழ். பல்கலைக்கழக உடற்கல்வி விஞ்ஞான பிரிவு மாணவர்கள் பரீட்சையை பகிஷ்கரிக்க தீர்மானம்


யாழ்ப்பாணம் பல்கலைக்கழக உடற்கல்வி விஞ்ஞான பிரிவின் இரண்டாம் ஆண்டு மாணவர்கள் தமது இறுதியாண்டுப் பரீட்சையை பகிஷ்கரிக்கப் போவதாக யாழ்ப்பாணம் பல்கலைக்கழக துணை வேந்தருக்கு எழுத்து மூலம் அறிவித்துள்ளார்கள்.
 இறுதியாண்டில் கல்வி கற்கும் 46 மாணவர்கள் தமது கையொப்பத்தையிட்டு இந்த மனுவை உபவேந்தரிடம் கையளித்துள்ளார்கள்.
 உடற்கல்வி மாணவர்கள் தமது கோரிக்கையில் நான்கு விடயங்களைச் சுட்டிக்காட்டி அதற்கான தீர்வுகளை எட்டும் சந்தர்ப்பத்தில் தாம் பரீட்சையை எழுதுவதாகவும் குறிப்பிட்டுள்ளார்கள்.
 மாணவர்கள் தரப்பில் முன் வைக்கப்பட்டுள்ள கோரிக்கைகள் வருமாறு.
01.
உடற்கல்வி மாணவர்களின் பட்டப்படிப்பினை மேற்கொள்வதற்;கான அனுமதியை பல்கலைக்கழக மானியங்கள் ஆணைக்குழு வழங்கியுள்ள போதிலும் உடற்கல்வி மாணவர்களின் பட்டப் படிப்புக்கான நடவடிக்கையை உடன் மேற்கொள்ள வேண்டும்.
02
உடற்கல்வி அலகுக்கென நியமனம் பெற்ற விரிவுரையாளர்கள் அனைவரும் உயர் கல்விக்காக வெளி நாடுகளுக்கு அனுப்பப்பட்டுள்ளார்கள்.மாணவர்களின் கல்வி அபிவிருத்தியைக் கருத்தில் கொள்ளாது அவர்களை ஒரே தடவையில் செல்ல அனுமதித்தமை நிறுத்தப்பட வேண்டும்.
03
மூன்று வருட கற்கை நெறியை ஆரம்பித்து அதனை இரண்டு வருடத்தில் நிறைவுக்குக் கொண்டு வருகின்றமை நிறுத்தப்படவேண்டும்.
04.
உடற்கல்வி மாணவர்கள் மாணவர் ஒன்றியம் அமைப்பதற்கு எடுத்த நடவடிக்கையைத் தடை செய்துள்ளமை போன்ற நடவடிக்கைகள் உடனடியாக நீக்கப்படவேண்டும் எனவும் அவற்றை நீக்கும் சந்தர்ப்பத்தில் தாம் இரண்டாம் ஆண்டுப் பரீட்சைக்குத் தோற்ற முடியும் எனவும் தெரிவித்துள்ளார்கள்.

