மும்பையில் இயங்கிய உலகின் கடைசி தட்டச்சு தொழிற்சாலை மூடப்பட்டது


உலகின் கடைசி தட்டச்சு தொழிற்சாலையான கோத்ரெஜ் அண்ட் பாய்ஸ், மும்பையில் உள்ள தனது தயாரிப்பு மையத்தை மூடியது. உலகம் முழுவதும் ஒரு காலத்தில் அலுவலகம் மற்றும் வீடுகளில் அதிகளவில் பயன்படுத்தப்பட்ட தட்டச்சு, கணனி வருகையால் குறைந்தது. மேற்கத்திய நாடுகளில் 10 ஆண்டுகளுக்கு முன்பே தட்டச்சு காணாமல் போனது. இந்தியாவில் தற்போதும் இது பயன்படுத்தப்பட்டு வருகிறது.
இந்நிலையில் அண்மை காலமாக இந்தியாவிலும் தட்டச்சு பயன்படுத்துவோர் எஎண்ணிக்கை வெகுவாக குறைந்தது. கடந்த 10 ஆண்டுகளில் தட்டச்சு பயன்பாடு படிப்படியாக குறைந்து இன்று கணனி ஆதிக்கம் மேலோங்கிவிட்டது. இதையடுத்து தட்டச்சு தயாரிப்பு தொழிற்சாலைகள் பல மூடப்பட்டன. ஆனாலும், கோத்ரெஜ் அண்ட் பாய்ஸ் தொடர்ந்து தட்டச்சுகளை தயாரித்து வந்தது.
உலகின் கடைசி தட்டச்சு தொழிற்சாலையாக திகழ்ந்த இந்த நிறுவனம், மும்பையில் உள்ள தனது தயாரிப்பு மையத்தை மூட வேண்டிய நிலைக்கு தள்ளப்பட்டது. இதுகுறித்து இந்நிறுவன பொது மேலாளர் மிலிந்த் துக்லே கூறுகையில் :
உற்பத்தி பொருட்களுக்கான கேள்வி குறைந்து விட்டது. தற்போது வெறும் 200 தட்டச்சுகள் மட்டுமே தயாரிப்பு மையத்தில் உள்ளன. அவை அரபி மொழி தட்டச்சுகள் வேறு வழி இல்லாததால் தயாரிப்பு மையத்தை மூடிவிட்டோம் என்றார்.
