கருணாநிதி 20 வயது இளைஞர் போல உள்ளார்:தலைமை மாற்றத்துக்கு இப்போது அவசியமில்லை

தி.மு.க. செயற்குழு கூட்டத்தில் அன்பழகன்
தி.மு.க. வின் செயற்குழு கூட்டம் கோவை சிங்காநல்லூர் அண்ணா வளாகத்தில் நேற்றுமுன்தினம் நடைபெற்றது. செயற்குழு உறுப்பினர்கள் தங்கள் கருத்துக்களை தெரிவித்தனர், கூட்டத்தில் பேசிய பெரும்பாலன செயற்குழு உறுப்பினர்கள் கட்சிக்கு புதிய தெம்பும், புத்துணர்ச்சியும் அளிக்க புதிய தலைவரை தேர்ந்தெடுக்க வேண்டும் என்றனர்.
அதற்கு தகுதியானவர் மு.க. ஸ்டாலின்தான். அவர் இக்கட்டான காலகட்டத்தில் சரியாக வழி நடத்திச் சென்றுள்ளார். பல்வேறு போராட்டங்களில் ஈடுபட்டு சிறை சென்றுள்ளார். தொண்டர்களிடம் கண்ணியமான நட்பு வைத்துள்ளார். தொண்டர்களுக்கு பாதுகாப்பு அரணாக உள்ளார். எனவே, மு.க. ஸ்டாலினை தலைவராக நியமிக்க வேண்டும் என்று உறுப்பினர்கள் பேசினர்.
இதற்கு பதில் அளித்து தி.மு.க. பொதுச் செயலாளர் அன்பழகன் பேசியதாவது:-
தி.மு.க தலைவர் கருணாநிதி இந்த வயதிலும் 20 வயது இளைஞர் போல் சுறுசுறுப்புடன் செயல்பட்டு வருகிறார். எனவே தி.மு.க. தலைமை மாற்றம் என்ற பேச்சு இப்போது எழவில்லை. தலைமை மாற்றம் என்பது இப்போது அவசியமில்லை. இவ்வாறு அவர் பேசினார்.
மு.க. ஸ்டாலினை தலைவராக்க வேண்டும் என செயற்குழு உறுப்பினர் பேசும்போது மத்திய மந்திரி மு.க. அழகிரி மற்றும் அவரது ஆதரவாளர்கள் அங்கு இருந்தனர். ஆனால் அவர்கள் எந்த எதிர்ப்பும் தெரிவிக்கவில்லை கொங்கு நாடு முன்னேற்ற கழகத்துடன் கூட்டணி சேர்ந்ததன் மூலம் கடந்த தேர்தலில் தி.மு.க. வுக்கு பெரிய அளவில் எந்த வித பலனும் இல்லை. 
தவறான கணிப்புகள் மூலம் கூட்டணி அமைத்து தேர்தலில் தோற்றுவிட்டோம் என்ற சில செயற்குழு உறுப்பினர்கள் தெரிவித்தனர். இலவச திட்டங்களை மட்டுமே நம்பியதால் தேர்தலில் தோல்வியை சந்திக்க நேர்ந்தது எனவும் தெரிவித்தனர். தி.மு.க வை அழித்துவிட வேண்டும் என்று திட்டமிட்டு கட்சியினர் மீது நில அபகரிப்பு வழக்குகளை போட்டு வரும் அ.தி.மு.க. அரசுக்கு பாடம் புகட்டும் வகையில் போராட்டம் நடத்த வேண்டும் என்றும் கூறினார்கள்.
