முன்னேஸ்வரம்


புத்தளம் மாவட்டம் வரலாற்று சிறப்புக்களை கொண்ட பிரதேசம் இந்துக்களின் எச்சங்களும், தடைகளும், அடையாளங்களை பெருமைப்படுத்தும் பூர்வீகப் பூமி. எண்ணிறைந்து தமிழ் கிராமங்களை கொண்டிருப்பதுடன், சரித்திர சிவதலங்களையும், சக்தி ஆலயங்களையும் பெருமைப்படுத்தும் இடமாகவும் இந்த புத்தளம் மாவட்டம் திகழ்கின்றது.
கி.மு. 543 ம் ஆண்டு விஜயன் தனது பரிவாரங்களுடன் புத்தளம் வடக்கே உள்ள “தம்பபன்னி” என்ற இடத்தில் வந்து இறங்கிய போது திராவிட பண்பாட்டை விளக்கும் கல்வெட்டுகளும், செப்பேடுகளும் காணப்பட்டதாக சரித்திர செய்திகள் தெரிவிக்கின்றன. இதனால் இப்பிரதேசங்களின் திராவிடர்கள் தீரத்துடன் வாழ்ந்து வந்துள்ளமைக்காக எண்ணிருந்த தமிழ் கிராமங்களும், இந்து சமய வழிபாட்டு எச்சங்களும் தடையங்களும் அடையாளப்படுத்தும் யதார்த்த உண்மைகளை இங்கு அமைந்துள்ள சிவாலயங்களில் ஒன்றான முன்னேஸ்வரம் ஆலயம் பெருமைப்படுத்தி நிற்கின்றன.
இவ்வாலயம் மூர்த்தி, தலம், தீர்த்தம் என முச் சிறப்புக்களைக் கொண்டு முத்தாக் தென்னிலங்கையில் சிறப்புற்று விளங்கி வருகின்றது. முப்பெருமகளைக் கொண்டு முன்னுதாரணமாக விளங்கி வரும் இவ்வாலயம் சிலாபம் நகரிலிருந்து வடக்கிழக்கே இரண்டு கல் மைல் தொலைவில் அமைந்திருக்கின்றது. புதுப் பொழிவும், ஆன்மீக உணர்வோடு விளங்கும் இவ்வாலயச் சூழல் இந்து தாற்பரியத்தின் உணர்வை வெளிப்படுத்தி நிற்கின்றது.
கோபுரதரிசனம் கோடி புண்ணியம் என்பதற்கிணங்க இங்கு அமைந்துள்ள கோபுரம் சோழர் காலக் கட்டட கலையின் சிறப்பை பெருமைப்படுத்தி நிற்கின்றது. ஆலய முன்றலிலே ஒங்கி நீண்டு வளர்ந்து தளிர்விட்டு காட்சியளிக்கும் அரசமரமே இவ்வாலயத்தின் தலவிருட்சத்தின் மகிமையை எடுத்தேம்பி நிற்கின்றது. இங்கு அமைந்துள்ள இறைவனை முன்னைநாதப் பெருமான் என்றும் இறைவியை வடிவழகி என்றும் வாஞ்சியுர பக்தர்கள் நெஞ்சுருகி அழைப்பார்கள்.
இயற்கை அரணைக் கொண்ட ஆலயச் சூழல், தெய்வீகத்தை பரைசாற்றுகின்றது. கற்பக விருட்சமாம் தென்னை மரவளமும், வற்றா நீர் ஊற்று குளங்களும் பச்சைப்பசேலென காட்சியளிக்கும் வயல் நெல் மணிகளும், ஆன்மீகத்தை தொட்டு நிற்கும் மடங்களுமே இக்கிராம செழுமைக்கு அணிகலமாகும்.
கி.பி. 437-479 இக் கால கட்டம் குளக்கோட்டு மன்னனின் பொற்காலமாகும். இதன் பின்புலத்தில் 64 கிராமங்களை இவ்வாலயத்துக்கு வழங்கி, ஆலயம் புனரமைக்கப்பட்டதாக தெரிவிக்கப்படுகின்றது. அத்துடன் முன்னேஸ்வரம் அம்பிகையின் பெயரில் சோழக் கிரந்த எழுத்துக்களுடன் “குறட்டுக் காடு” நாணயம் அச்சிடப்பட்டு விநியோகிக்கப்பட்டதாகவும் வரலாற்று சிறப்புக்கள் எடுத்தியம்பி நிற்கின்றன.
கி.பி. 1448 அளவில் ஆறாம் பராக்கிரம பாகு இவ்வாலயத்துக்கு யாத்திரை மேற்கொண்டு சிறப்பித்தாகவும் பல புண்ணிய நற்காரியங்களை செய்ததாகவும்.
தெரிவிக்கப்படுகின்றது. கி.பி. 1517ம் ஆண்டில் 9வது பராக்கிரமபாகு இவ்வாலயத்துக்கு பல கிராமங்களை தாமிரசாசனம் செய்து கொடுத்துள்ளான். போர்த்துகேயரின் வருகை இவ்வாலயம் தாக்கப்பட்டு தரைமட்டமாக்கப்பட்டது. இவ்வாலய கீர்த்தியை அறிந்துணர்ந்த ஸ்ரீ இராஜசிங்கம் ஆலயத்தை புனரமைத்து 1753 இல் கும்பாபிஷேகம் செய்துள்ளான்.

முன்னேஸ்வரம் தேவஸ்தானத்தின் வருடாந்த உற்சவம் இருபத்தெட்டு தினங்களாக பக்திமயமாகக் கொண்டாடப்படும். ஆவணி மாதப் பெளர்ணமியன்று எதிர்வரும் 12ம் திகதி தீர்த்த உற்சவத்துடன் நிறை பெறும் இவ்விழா எதிர்வரும் “துவஜா ரோகணம்” என்றும் கொடியேற்றத்துடன் ஆரம்மாக உள்ளது.
எதிர்வரும் 7ம் திகதி தீமிதிப்பு விழா நடைபெறும். இதையோட்டி 63 நாயன்மார்களுக்கான உற்சவமும் இடம்பெறும். இது எமது நாட்டில் சிவாலயங்களில் இவ்வாலயத்தில் மட்டுமே நிகழ்வுறும் முக்கிய அம்சமாகும். 10ம் திகதி வேட்டைத் திருவிழாவும், 11ம் திகதி பஞ்சரத பவனியில் முன்னைநாதப் பெருமான் எழுந்தருளி காட்சியளிப்பார். இறுதியாக சிலாபம் மாயவன் (தேதுரு ஓயா) ஆற்றில் எதிர்வரும் 12ம் திகதி தீர்த்த உற்சவத்துடன் விழா நிறைவுபெறும்.
ஈரின மக்களின் ஒற்றுமைக்கு கட்டியம் கூறி நிற்கும் முன்னேஸ்வரம் ஆலய உற்சவமானது சகோதர இன உறவுக்கு வித்திட்டு, பரஸ்பர அன்னியோன்ய மேம்பாட்டை எடுத்துச் சொல்வதாகவும் இருக்கின்றது.

