பொக்கி&#39; மதிப்பீட்டின் போது பத்மநாபசுவாமி கோயில் இரகசிய அறைக்குள் சிலர் அத்துமீறி நுழைவு

திருவனந்தபுரம் பத்மநாபசுவாமி கோயில் ரகசிய அறையில் உள்ள பொக்கிஷ மதிப்பீட்டு பணியின் போது, முறையான பாஸ் இல்லாமல் சிலர் ரகசிய அறைக்குள் அத்துமீறி நுழைந்ததாக மதிப்பீட்டு குழு உச்ச நீதிமன்றத்தில் அறிக்கை தாக்கல் செய்துள்ளது.
திருவனந்தபுரம் பத்மநாபசாமி கோயிலில் ஏ முதல் எப் வரை 6 ரகசிய அறைகள் உள்ளன.இதில் ஏ. பி தவிர மற்ற 4 அறைகளில் உள்ள பொக்கிஷங்கள் குறித்த மதிப்பீட்டு பணிகள் ஏற்கனவே முடிந்து விட்டன. இதையடுத்து பல லட்சம் கோடி மதிப்புள்ள பொக்கிஷங்கள் இருப்பதாக கருதப்படும் ஏ ரகசிய அறை கடந்த இருவாரங்களுக்கு முன் திறக்கப்பட்டது.
இந்தரகசிய அறையில் உள்ள பொக்கிஷங்கள் மதிப்பிடும் பணிகள் தற்போது நடைபெற்று வருகின்றன. இந்நிலையில் கடந்த வாரம் மதிப்பீட்டு குழு சார்பில் உச்ச நீதிமன்றத்தில் ஒரு இடைக்கால அறிக்கை தாக்கல் செய்யப்பட்டது. 
அதில் சி முதல்எப் வரை ரகசிய அறைகளில் உள்ள பொக்கிஷங்கள் மதிப்பிடும் பணிகள் நிறைவடைந்து விட்டன. தற்போது ஏ ரகசிய அறைகளில் உள்ள பொக்கிஷங்கள் மதிப்பிடும் பணி நடைபெற்று வருகிறது. பணிகளை முடிக்க 6 மாத கால அவகாசம் வேண்டும் என குறிப்பிடப்பட்டு இருந்தது. இந்நிலையில் இந்த அறிக்கையுடன் மேலும் ஒரு அறிக்கையை மதிப்பீட்டு குழு உச்ச நீதிமன்றத்தில் தாக்கல் செய்துள்ளது.
ரகசிய அறைகளில் உள்ள பொக்கிஷங்கள் மதிப்பிடும் பணிகள் பலத்த பாதுகாப்புடன் நடைபெற்று வருகிறது. மதிப்பீட்டு பணியில் ஈடுபட்டுள்ள அனைவருக்கும் அனுமதி அட்டை வழங்கப்பட்டுள்ளது. இந்த அனுமதி அட்டை இருந்தால் மட்டுமே ரகசிய அறைக்குள் செல்ல முடியும்.
ஆனால் சில நபர்கள் முறையான அனுமதி இன்றி ரகசிய அறைக்குள் சென்றது தெரிய வந்துள்ளது. கோயில் நிர்வாக அதிகாரி இது போல தடை செய்யப்பட்ட பகுதிக்கு சென்றுள்ளார். எனவே அவரை பதவியை விட்டு நீக்க வேண்டும் என்று கோயில் நிர்வாகத்திடம் கோரிக்கை விடுத்தோம்.
ஆனால் திருவிதாங்கூர் மன்னர் மார்த்தாண்ட வர்மா அதற்கு எதிர்ப்பு தெரிவித்தார். மதிப்பீட்டு பணியில் இவ்வாறு பாஸ் இல்லாமல் சில நபர்கள் வந்தது பெரும் சிக்கலை ஏற்படுத்தும் இவ்வாறு அந்த அறிக்கையில் தெரிவிக்கப்பட்டுள்ளது.
