தமிழ் மொழிக்கு தொண்டாற்றும் கொழும்பு தமிழ்ச் சங்கம்

மகேஸ்வரன் பிரசாத்
தமிழ் மொழிக்குத் தொண் டாற்றும் நோக்குடன் நீண்டகாலமாகச் செயற்பட்டுவரும் முக்கியமான நிறுவனமாக கொழும்பு தமிழ்ச் சங்கம் விளங்குகிறது. தமிழ்மொழி, தமிழர் பண்பாடு, சார்ந்த துறைகளில் வளர்ச்சியையும், செழுமையையும் இலக்குகளாகக் கொண்டு தமிழ் சங்கத்தின் பணிகள் அமைந்துள்ளன.
அறிவை வளர்க்கும் உன்னத சேவையான நூலக சேவை, தமிழ் மொழியை வளர்ப்பதற்கான இலக்கிய நிகழ்வுகள், தமிழர் பண்பாடு மற்றும் சமூகத்தை மேன்மைப்படுத்தும் கலை நிகழ்வுகள் என ஏராளமான நிகழ் வுகளை தமிழ் சங்கம் வழங்கிவருகின்ற மையானது விசேட அம்சமாக அமைந்துள்ளது.
உயர்நிலை ஆய்வை மேற்கொள்வதற் குத் தேவையான அனைத்து வசதிகளையும் கொண்ட நூல்களைக் கொண்ட நூலக சேவையை வழங்கி வருகின்றமை கொழும்பு தமிழ்ச் சங்கத்தின் சிறப்பாக உள்ளது.
தோற்றமும் வளர்ச்சியும்
பண்டைத் தமிழர் வரலாற்றில் முதற் சங்கம், இடைச் சங்கம், கடைச்சங்கம் காலத்துக்குக் காலம் கடல்கோள்கள் ஏற்பட்டபோது ஒன்றன் பின் ஒன்றாக நிறுவப்பட்டு தமிழ் வளர்த்ததாக அறிகிறோம்.
முதற்சங்கத்தில் ஈழத்தவரான முரஞ்சியூர் முடிநாகராயரும், கடச்சங்கத்தில் ஈழத்துப் பூதத் தேவனாரும் இருந்து தமிழ் வளர்த்தனர். கடச்சங்கம் நிலைகுலைந்த பின் தமிழ்ச் சங்கம் ஒன்றினை யாழ்ப்பாண அரசர்கள் நிறுவியதாக வரலாறுகள் கூறுகின்றன.
இவ்வாறு அரசர்களால் அமைக்கப் பட்ட சங்கமும் நிலைகுலைய ஐரோப்பியர் காலத்திலும், அதற்குப் பின்னரும் மதுரைத் தமிழ் சங்கமும், யாழ்ப்பாண ஆரிய திராவிட பாஷா அபிவிருத்திச் சங்கமும் ஆற்றிய பணிகள் வரலாற்று நூல்களில் பதிவாகியுள்ளன. சங்கம் வைத்துத் தமிழ் வளர்த்த இத்தகைய பாரம்பரிய பின்புலத்தில்தான் கொழும்பு தமிழ்ச் சங்கமும் தோற்றம் பெற்றது.
வேலைவாய்ப்பு, கல்வி போன்ற இன்னோரன்ன காரணிகளால் கணிசமான அளவு தமிழர்கள் இலங்கையின் தலைநகரான கொழும்பில் குவிய வேண்டிய சூழ்நிலை ஏற்பட்டது. இதனால் தமிழகத்திலும், யாழ்ப்பாணத்திலும் இலங்கையின் வடக்கு- கிழக்கு உட்பட ஏனைய பிரதேசங்களில் இருந்து வந்த தமிழ்மொழி, இலக்கியம், கலை, கலாசாரம் என்பனவும் தலைநகரில் குவியத் தொடங்கின.
இதன்பெறுபேறாக தமிழ் அறிஞர்களும், தமிழ் அபிமானிகளும் 1924ஆம் ஆண்டு வெள்ளவத்தை திருக்குறள் பயிற்சிக் கழகம் என்ற அமைப்பை நிறுவினார்கள். சுவாமி விபுலானந்தர், சுவாமி சங்கர சுப்பிரமணியர், சச்சிதானந்த யோகி ஆகியோர் ஆதரவளிக்க இந்த அமைப்பு தமிழ் மற்றும் இலக்கியத்தை வளர்க்கும் வகையான மாதாந்த சஞ்சிகை வெளியிட்டது. இதில் பலர் ஆர்வமாகச் செயற்படத் தொடங்கியிருந்த காலகட்டத்தில், இவ்வமைப்புக்கு வழிகாட்டியாகவிருந்த தமிழ் அறிஞர்கள் மற்றும் தமிழ் அபிமானிகள் இடமாற்றத்திற்கு உள்ளானதால் 1936ஆம் ஆண்டு இக்கழகம் வலுவற்றுப் போனது.
எனினும், தலைநகரில் தமிழ் வளர்க்க அமைப்பொன்று அவசியம் என்பதை தமிழ் அறிஞர்கள் உணர்ந்திருந்த நிலையில் 1942ஆம் ஆண்டு ச.சு. பொன்னம்பலம் முதலியார் தலைமையிலான குழுவினர் கொழும்பு தமிழர் முன்னேற்றக் கழகம் என்ற அமைப்பை ஸ்தாபித்தனர். இதன் ஸ்தாபகத் தலைவராக பொன்னம்பலம் முதலியார் விளங்கிய அதேநேரம், வனைத்தலையர் தம்பிராசா உள்ளிட்ட மூத்த தமிழ் அறிஞர்கள் இதில் இணைந்துகொண்டு தமிழுக்குத் தொண்டாற்ற முன்வந்தனர்.
1942ஆம் ஆண்டு கொழும்பு தமிழர் முன்னேற்றக்கழகத்தின் முதலாவது பொதுக் கூட்டத்துடன் ஸ்தாபகர் தலைவர் ச.சு.பொன்னம்பலம் முதலியார் தலைமைப் பொறுப்பிலிருந்து ஒதுங்கி சாதாரண தொண்டனாகத் தமிழுக்குத் தொடர்ந்தும் தொண்டாற்றினார். 1945ஆம் ஆண்டு காலப் பகுதியில் கொழும்பு தமிழர் முன்னேற்றக் கழகம் கொழும்புத் தமிழ்ச் சங்கமாக மாற்றம் பெற்றது. சங்க உறுப்பினர்களால் தமிழுக்குத் தொடர்ந்தும் தொண்டாற்ற ஆரம்பித்தது. அன்றிலிருந்து இன்றுவரை தமிழ் சங்கம் தமிழுக்கும், இலக்கியம் மற்றும் கலைபண்பாட்டுக்கும் ஆற்றிவரும் சேவைக்கு நிகரில்லை.
சேவை அர்ப்பணிப்புடையோரின் ஒருமித்த உழைப்பைக் கொண்டு தமிழ் பண்பாட்டின் பன்முகப்பாட்டிற்கு மதிப்பளித்து, அவை ஒவ்வொன்றினதும் வளர்ச்சிக்கும் ஒருங்கு சேர்ப்புக்கும் உதவித் தமிழின் விஞ்ஞான தொழில்நுட்ப வளர்ச்சிக்கும் தமிழாய்வுக்கும் ஊக்கமளித்து, உலகின் பல்வேறு நாடுகளிலுள்ள தமிழ் பண்பாடு நிலையங்களின் தகவல் பரிமாற்று நிறுவனமாக கொழும்பைத் தலைமையகமாகக் கொண்டு இயங்கி தமிழ் மொழியின் செழுமையையும் வளர்ச்சியையும் ஊக்குவித்தல் போன்றன தமிழ் சங்கத்தின் குறிக்கோள்களாக அமைந்துள்ளன.
இக்குறிக்கோள்களை மையமாகக் கொண்டு கொழும்பு தமிழ் சங்கம் அதன் செயற்பாட்டாளர்களால் திறம் பட முன்னெடுத்துச் செல்லப்படுகிறது.
ஆரம்ப காலந்தொட்டு தனது குறிக்கோள்களில் உறுதியாகச் செயற்பட்டுவரும் தமிழ்ச் சங்கம் அந்தந்த காலப்பகுதியில் அரசியலில் தமிழ் மொழிக்கு ஏற்பட்ட பின்ன டைவுகளுக்கு எதிராகக் குரல் கொடுக்கவும் பின்நிற்கவில்லை.
முன்னாள் பிரதமர் எஸ்.டபிள்யூ. ஆர்.டி.பண்டாரநாயக்கவின் ஆட்சிக்காலத்தில் 1956ஆம் ஆண்டு கொண்டுவரப்பட்ட தனிச்சிங்களச் சட்டத்துக்கு எதிராகவும் கொழும்பு தமிழ்ச் சங்கம் குரல்கொடுத்ததுடன், அதற்கு எதிரான செயற்பாடுகளையும் முன்னெடுத்தது.
கொழும்பு தமிழ்ச் சங்க பிரதிநிதிகள் இணைந்து தனிச் சிங்களச் சட்டத்துக்கு எதிரான தீர்மானமொன்றை நிறைவேற்றி அதன் பிரதியொன்றை அப்போதைய ஆளும் கட்சி, எதிர்க்கட்சி உள்ளிட்ட முக்கிய தரப்புக்களுக்கும் அனுப்பிவைத்தது.
அதேபோல, 1960ஆம் ஆண்டு காலப்பகுதியில் அரசாங்க அலுவலகங்களில் தமிழ்மொழி புறக்கணிக்கப்படுவதைக் கண்டு அதிருப்தியடைந்த கொழும்பு தமிழ் சங்கம், அச்சூழ்நிலையை மாற்றுவதற்கான நடவடிக்கைகளிலும் இறங்கியது.
அரச நிறுவனங்களில் பணியாற்றும் உயர்மட்ட தமிழ் அதிகாரிகளைச் சந்தித்து தமிழ் மொழிக்கும் முக்கியமளிக்கப்பட வேண்டுமென்ற நிலைப்பாட்டை கொழும்பு தமிழ்ச் சங்கத்தின் பிரதிநிதிகள் விளக்கிக் கூறியதுடன், இது தொடர்பான விடயத்தில் பல தொடர்ச்சியான நடவடிக்கைகளையும் முன்னெடுத்தனர்.
கொழும்பு தமிழ்ச் சங்கத்தின் முயற்சிக்குப் பலன் கிடைத்தது. 1967ஆம் ஆண்டு கொழும்பு வெள்ளவத்தை அஞ்சல் நிலையத்தில் முதன் முதலில் தமிழ் மொழியில் தந்தி அனுப்புவதற்கு வசதிகள் செய்து கொடுக்கப்பட்டன.
இவ்வாறு காலத்துக்குக் காலம் அரசியலில் தமிழ் மொழிக்கு ஏற்பட்ட பின்னடைவுகளைத் தட்டிக்கேட்டு அவற்றுக்கு எதிராக கொழும்பு தமிழ் சங்கம் நடவடிக்கைகளை எடுத்திருப்ப தானது தனது குறிக்கோளில் உறுதியாக உள்ளது என்பதற்கு சான்று பகர்கிறது.
தமிழுக்குத் தொண்டாற்றும் கொழும்பு தமிழ்ச் சங்கம் அறிவை வளர்க்கும் உன்னதமான நூலக சேவையையும் வழங்கிவருகின்றது. தமிழ், இலக்கியம், விஞ்ஞானம், சட்டம் உட்பட பல்வேறுதுறைசார்ந்த 50 ஆயிரத்துக்கும் அதிகமான நூல்களைக் கொண்ட நூலகமொன்றை யும் கொழும்பு தமிழ்ச் சங்கம் தன்னகத்தே கொண்டுள்ளது.
இலங்கைத் தமிழரின் இலக்கியம், வாழ்வியல், வரலாறு, தொல்லியம், அரசியல், சமூகவியல் உட்பட இன்னோரன்ன பரிமாணங்களைத் தெரிவிக்கும் நூல்களும் ஆவணங்களும் சேகரிக்கப்பட்டுள்ளன. பழந்தமிழ் இலக்கியம் உட்பட அரிதான பதிப்புக்களும், சமஸ்கிருத மொழி நூல்கள், ஆங்கில மொழியிலான அரிய நூல்கள் என பல நூல்கள் இப்பகுதியில் சேகரிக்கப்பட்டுள்ளன.
நூலகத்தின் மற்றுமொரு பிரிவு ஆய்வகப் படிப்பகமாகும். அரியவகை நூல்களை உசாவி ஆய்வுகளை மேற்கொள்வதற்கான வசதிகளைக் கொண்டதாக ஆய்வகப் படிப்பகம் அமைந்துள்ளது.
பட்டதாரிகள், ஆய்வாளர்கள், மாணவர்கள் அறிஞர்கள் எனப் பலர் இந்நூலகத்தின் ஆய்வகப் படிப்பகத்தை பயன்படுத்தி பலன்பெற்று வருகின்றனர்.
வருடத்துக்கு 350 ரூபா செலுத்தி அங்கத்தவராவதன் மூலம் தமிழ் சங்கத்தின் இரவல் பகுதியூடாக தேவையான நூல்களை இரவல் பெறமுடியும். ஒரு அங்கத்தவருக்கு இரண்டு வாரங்களுக்கு 2 நூல்கள் இரவல் வழங்கப்படுகிறது.
மாணவர்கள், பல்கலைக்கழக மாணவர்கள் உட்பட அங்கத்தவர்கள் தேவையான நூல்களை இரவல் பெற்றுச் சென்று வீடுகளில் வைத்துப்படிக்க முடியும். சுமார் 4 ஆயிரத்திற்கும் அதிகமான அங்கத்தவர்கள் அங்கத்துவம் பெற்றிருப்பதாக நூலகர் கூறினார்.
இலக்கியம், வணிகம், ஆய்வு ஆகியவற்றை அடிப்படையாகக் கொண்ட மாத, காலாண்டு இதழ்கள் என 50ற்கும் அதிகமான தமிழ், ஆங்கில சஞ்சிகைகள் இப்பகுதியில் உண்டு. நூலகத்தில் அங்கத்துவம் பெற்றவர்கள் இரண்டு வாரங்களுக்கு இரு சஞ்சிகைகளை இரவல் பெறலாம்.
பரீட்சைக்குத் தயாராகும் மாணவர்கள், அமைதியான சூழ்நிலையில் கல்வி கற்பதற்கு ஏதுவாக தனித்தனியான மேசை கதிரைகள் அடுக்கப்பட்ட படிப்பக சேவைப் பகுதியையும் தமிழ்ச் சங்கம் வழங்கி வருகிறது. 6 மாதங்களுக்கு 150 ரூபாவை செலுத்தி இப்பகுதிக்கான அங்கத்துவத்தைப் பெற்றுக் கொள்ளலாம்.
அதுமாத்திரமன்றி அனைத்துப் பத்திரிகைகளையும் வாசித்து அறிந்துகொள்வதற்கான பத்திரிகைப் படிப்பகப் பகுதியொன்றும் தனியாக அமைக்கப்பட்டுள்ளது. அங்கு சென்று தேவையான தினசரி பத்திரிகைகள் மற்றும் வாராந்தப் பத்திரிகைகளை வாசிக்க முடியும்.
தமிழ்ச் சங்க நூலகத்திலுள்ள அனைத்து நூல்களையும் கணினி மயப்படுத்தும் வேலைத்திட்டம் பெருமளவில் பூர்த்திசெய்யப்பட் டிருப்பதாக நூலகர் கூறினார்.
நூலக சேவைக்கு மேலதிகமாக இலக்கிய மற்றும் பொது நிகழ்வுகளையும் கொழும்பு தமிழ் சங்கம் மேற்கொண்டுவருவதாக சங்கத்தின் செயலாளர் ரகுபதி பாலஸ்ரீதரன் தெரிவித்தார். வாராந்தம், மாதாந்தம் இவ்வாறான நிகழ்ச்சிகள் முன்னெடுக்கப்படுகின்றன.
ஒவ்வொரு வாரமும் புதன்கிழமை மாலை வேளைகளில் அறிவோர் ஒன்றுகூடலும், ஒவ்வொரு வாரமும் வெள்ளிக்கிழமை மாலைகளில் இலக்கிய களம் நிகழ்வும், சனிக்கிழமைகளிலும் சிறுவர்களுக்கான கதைசொல்லும் நேரம் எனும் சிறுவர் நிகழ்ச்சியும் முன்னெடுக்கப்படுவதாக சங்கத்தின் செயலாளர் குறிப்பிட்டார்.
அத்துடன், ஒவ்வொரு மாதமும் முதலாவது மற்றும் மூன்றாவது திங்கட்கிழமை இலவச மருத்துவ பரிசோதனைகளும், மாதாந்த சுகாதாரக் கருத்தரங்கும், பெளர்ணமி தினங்களில் அற்றைத்திங்கள் நிகழ்வும் நடத்தப்படுவதாக அவர் கூறுகிறார்.
தமிழ் மக்கள் மத்தியில் தமிழ் இலக்கியத்தையும், கலை பண்பாடுகளையும் வளர்க்கும் நோக்கிலேயே நாம் இவ்வாறான நிகழ்ச்சிகளை முன்னெடுத்து வருகின்றோம். அத்துடன், கொழும்பு தமிழ் சங்கத்திலுள்ள சங்கரப்பிள்ளை மண்டபம், விநோதன் மண்டபம் மற்றும் மாலதி மண்டபம் ஆகிய மண்டபங்களை கலை, இலக்கிய நிகழ்வுகளுக்கு மிகவும் குறைந்த வாடகையில் வழங்கி வருவதாகவும் கொழும்பு தமிழ் சங்கத்தின் செயலாளர் ரகுபதி பாலஸ்ரீதரன் தெரிவிக்கிறார்.
கொழும்பு தமிழ் சங்கம் தமிழை வளர்ப்பதற்கு மேற்கொண்டுவரும் சேவை தொடரட்டும்.

