ஈஸ்வரப்பாதான் என்னை சிறைக்கு அனுப்பினார்: எடியூரப்பா குற்றச்சாட்டு


பாஜவில் இருந்து என்னை வெளியேற்ற மாநில தலைவர் ஈஸ்வரப்பா முயற்சி செய்கிறார். என்னை அவர் தான் சிறைக்கு அனுப்பினார் என்று கர்நாடக முன்னாள் முதல்வர் எடியூரப்பா குற்றம்சாட்டினார். டில்லி சென்றிருந்த கர்நாடக முதல்வர் சதானந்த கவுடாவும், கர்நாடக பாஜ தலைவர் ஈஸ்வரப்பாவும், எடியூரப்பாவுக்கு முதல்வர் உள்ளிட்ட எந்த முக்கிய பொறுப்பையும் மீண்டும் வழங்கக் கூடாது என்று கட்சி மேலிடத் தலைவர்களிடம் வலியுறுத்தியதாக தெரிகிறது. டில்லியில் இருந்து திரும்பியதும் நேற்று முன்தினம் காலை எடியூரப்பாவை பெங்களூரில் உள்ள அவரது இல்லத்தில் சந்தித்து சதானந்த கவுடா பேசினார். பிறகு அளித்த பேட்டியில் எடியூரப்பா கூறியதாவது ஈஸ்வரப்பா மாநில கட்சித் தலைவராக பதவியேற்ற நாளில் இருந்து என் மீது தொடர்ந்து குற்றம்சாட்டி வந்தார். அதில் வெற்றியும் பெற்று என்னை 24 நாள் சிறைக்கு அனுப்பினார். முதல்வர் பதவியில் இருந்தும் இறக்கினார். இதன் பிறகும் ஈஸ்வரப்பாவுக்கு திருப்தி ஏற்படவில்லை. ஏதாவது செய்து கட்சியில் இருந்து என்னை வெளியேற்றினால்தான் தனக்கு முழு திருப்தி கிடைக்கும் என்று நினைக்கிறார். ஈஸ்வரப்பாவின் சமீபகால பேச்சுக்களை கேட்டால் இது புரியும். குற்றச்சாட்டுகளில் இருந்து முழுமையாக வெளிவரும் வரையில் எனக்கு எந்த பொறுப்பையம் அளிக்க முடியாது என்று ஈஸ்வரப்பா கூறி வருகிறார். எனக்கு பதவி தரும்படி ஈஸ்வரப்பாவிடம் நான் ஒருபோதும் கைகூப்பி கேட்டதில்லை. பாஜ.வை. 
அவர் விருப்பத்துக்கு ஏற்ப வளர்த்து கொள்வது பற்றி எனக்கு கவலையில்லை தேவையில்லாமல் என்னை பற்றி தினமும் அவதூறு பேசுவது மாநில தலைவராக உள்ள ஈஸ்வரப்பாவுக்கு அழகல்ல.
