படை வீரர்களுக்குத் தேவையான வசதிகளைபெற்றுக்கொடுக்க அரசு நடவடிக்கை

பாராளுமன்ற உறுப்பினர் விதுர விக்கிரமநாயக்க
(இங்கிரிய தினகரன் நிருபர்)
வெற்றி கொண்ட சுதந்திரத்தை அர்த்தமுள்ளதாக்கும் பொருட்டு படை வீரர்களுக்குத் தேவையான வசதிகளைப் பெற்றுக் கொடுக்க அரசாங்கம் நடவடிக்கை எடுத்துள்ளது. இலங்கை போன்ற வளமான பூமியைக் கொண்ட நாடு உலகில் வேறு எங்கும் கிடையாது. இத்தகைய பூமியைப் பாதுகாக்கவே படை வீரர்கள் தியாக உணர்வுடன் செயற்பட்டனர். 
இவ்வாறு களுத்துறை மாவட்டப் பாராளுமன்ற உறுப்பினர் விதுர விக்கிரமநாயக்க 39 படை வீரர்களுக்கு ஹொரணை, மில்லேவ, கிந்தெல்பிட்டிய பகுதியில் உள்ள அரச காணியில் தலா 12 பேர்ச் காணி பகிர்ந்தளிக்குமுகமாக ஹொரணை பிரதேச செயலகத்தில் நடைபெற்ற நிகழ்வில் கலந்து கொண்டு உரையாற்றும் போது கூறினார். 
தொடர்ந்து அவர் அங்கு உரையாற்றுகையில், பகிர்ந்தளிக்கப்பட்டுள்ள இக் காணித் துண்டை கையாளும் முறை பற்றி பல நிபந்தனைகள் விதிக்கப்பட்டுள்ளன. இவ்வாறான நிபந்தனைகள் உங்களை குறிப்பிட்ட ஒரு வட்டத்துக்குள் வைத்திருக்கும் நோக்கத்தில் அல்ல. வழங்கப்பட்டுள்ள காணியில் ஒரு அறையையாவது அமைத்துக் கொண்டு அங்கு குடியேற வேண்டும். 
அதுவே எமக்கு ஏற்படும் பெரும் மகிழ்ச்சியாகும். தாய் நாட்டை மீட்டெடுப்பதற்காக பாடுபட்டமைக்கு கெளரவிப்புச் செய்யுமுகமாக இந்த காணி கிடைக்கப் பெற்றுள்ளது என்று அபிமானத்துடன் உங்களின் பிள்ளைகளுக்காக சேமித்து வையுங்கள். இந்தக் காணியை ஒரு போதும் விற்பதற்கு முயல வேண்டாம் என்று அவர் கூறினார். ஹொரணை பிரதேச செயலாளர் நிசாந்தி ஜயசிங்கவும் இங்கு உரையாற்றினார்.
