அமெரிக்காவுக்கு வருகை தருமாறுஜெயலலிதாவுக்கு ஹிலாரி அழைப்பு

வர்த்தக முதலீடு குறித்து இருவரும் பேச்சு
சென்னை,
அமெரிக்கா வெளியுறவு துறை மந்திரி ஹிலாரி கிளிண்டன் 2 நாள் பயணமாக நேற்று முன்தினம் சென்னைக்கு வந்தார்.
சென்னையில் அவர் பல்வேறு நிகழ்ச்சிகளில் பங்கேற்றார்.
சென்னை கோட்டையில் தலைமை செயலகத்தில் முதல் அமைச்சர் ஜெயலலிதாவை ஹிலாரி கிளிண்டன் சந்தித்து பேசினார். இந்த சந்திப்பு ஒரு மணி நேரம் நீடித்தது.
இந்த சந்திப்பின் போது ஹிலாரி கிளிண்டன் கூறுகையில் :-
தமிழ்நாட்டில் நடந்து முடிந்த சட்டப்பேரவை தேர்தலில் அமோக வெற்றி பெற்றதற்கு பாராட்டு தெரிவித்தார்.
முதல் அமைச்சர் ஜெயலலிதா பேசுகையில்,
இந்தியா - அமெரிக்கா இடையிலான வலுவான இருதரப்பு வர்த்தக உறவுகளை நினைவு கூர்ந்தார். அமெரிக்க, இந்தியாவின் 3 பெரிய வர்த்தக பங்குதாரராகவும், இரண்டாவது பெரிய ஏற்றுமதி சந்தையாகவும் 3வது பெரிய இறக்குமதி ஆதாரமாகவும் உள்ளது என்றார்.
அதைத் தொடர்ந்து ஜெயலலிதா பேசுகையில், சூரிய மின்சக்தி மற்றும் அதுசார்ந்த தொழில்நுட்பத்திற்கு நீண்டகால அடிப்படையில் அதிக வாய்ப்புகளை நாங்கள் வழங்க முடியும். எனவே தமிழ்நாடு அரசு, தலா 300 மெகாவாட் உற்பத்தித் திறன் கொண்ட 10 சூரியசக்தி பூங்காக்களை உருவாக்கத் திட்டமிட்டுள்ளது.
இதற்கு 9 பில்லியன் அமெரிக்க டொலர் தேவைப்படுகிறது. இந்தத் துறையில் தமிழ்நாட்டிற்கு தேவையான அமெரிக்க முதலீடுகளை கொண்டு வருவதற்கு இரு நாடுகளும் இணைந்து செயல்பட வேண்டும் எனக் குறிப்பிட்டார்.
அதற்கு பதில் அளித்த ஹிலாரி கிளிண்டன், தமிழக மற்றும் அமெரிக்க தொழிற் பயிற்சி நிறுவனங்களின் பரிமாற்ற திட்டங்களுக்கு தாம் ஆர்வத்துடன் இருப்பதாகவும், அமெரிக்க மாணவர்கள், தமிழ்நாட்டில் உள்ள அமெரிக்க நிறுவனங்கள் மற்றும் தன்னார்வ தொண்டு நிறுவனங்களில் பயிற்சி பெற வர வேண்டும் என்று விரும்புவதாகவும் தெரிவித்தார்.
இதனையடுத்து அமெரிக்காவுக்கு வருகை தருமாறு ஜெயலலிதாவுக்கு ஹிலாரி அழைப்பு விடுத்தார்.
