துன்பங்களிலும் இயேசுவின் அன்பை அனுபவித்த புனித பியோ

புனித பியோவின் திருநாள் இம்மாதம்!
பிரான்சிஸ்கன் துறவிகளுக்கான பிரதான ஆலயமாயிருப்பினும், அதனை ஒட்டினாற்போல் அமைந்துள்ள நவீன கட்டடக் கலையின் சிறப்புமிக்க படைப்பான புனித பியோவின் பெயர் கொண்ட ஆலயம் நம்மைப் பிரமிக்க வைக்கின்றது. அதன் அளவும் அதில் கொள்ளக்கூடிய மக்கள் தொகையும் அதிகம்.
என்பதாகும். தென் இத்தாலிய நகராகிய பட்ரல்சினாவில் 1887, மே 25 ஆம் திகதி பிறந்தார். இவருடைய பெற்றோர் மிகவும் எளிமையான கிராமவாசிகள் இவருக்கு ஒரு மூத்த சகோதரனும் மூன்று இளைய சகோதரிகளும் உண்டு. ஓர் இளைய சகோதரி துறவற சபையில் சேர்ந்திருந்தார். தமது ஐந்தாவது வயதிலேயே தம் வாழ்க்கையை இயேசுவுக்கு முற்று முழுதாய் ஒப்புக்கொடுத்து விட்டார். இவரும்கூட பத்து வயது வரை வயலில் கடுமையாக உழைத்ததனால் பள்ளி செல்லவில்லை. 
இதனால் அவரது குருப்பட்டம் கூட தாமதமாகியது. இவரது படிப்பிற்கென இவர் தந்தையார் அமெரிக்கா சென்று உழைத்தார். இவருடைய வாழ்நாள் முழுவதுமே இவர் பல்வேறு நோய்களால் பாதிக்கப்பட்டார். எனினும் இத்துன்பங்களின் ஊடாக இயேசுவை இவர் அதிகமாக உணர்ந்துகொள்ள முடிந்தது. அத்தோடு இவரை சாத்தான் நேரடியாகவே தாக்குவதும் உண்டு. இவரைப் பற்றி அறிந்த மடத்தின் இதர துறவிகளின் கூற்றுப்படி சில இரவுகளில் இவர் அறையிலிருந்து பல்வேறு விசித்திரமான குரல்கள் எழும்புமாம். ஆனால் இவரோ எல்லாவற்றையும் இறைவனிடம் ஒப்படைத்து நிம்மதி அடைவார்.
எது தீமையின் தரிசனம், எது உண்மையான தரிசனம் என அவர் இலகுவாகக் கண்டு கொள்ளும் அளவிற்கு அவரது ஆன்மீக ஆற்றல் பக்குவப்பட்டிருந்தது. இவர் திருப்பலி ஆற்றுவதற்குப் பல மணித்தியாலயங்கள் எடுக்கும். காரணம் இவரை தீயவன் சதாதொந்தரவு செய்துகொண்டே இருப்பான்.
1911 ஆம் ஆண்டு முதல் இவர் தன் கை, கால் மற்றும் உடலில் ஐந்து காயங்களைக் காணத் தொடங்கினார். இது ஆண்டவரின் உடலில் ஏற்பட்ட காயங்களின் பிரதிபலிப்பு. அத்தகைய காயங்கள் அவருடைய சபையின் தாபகராகிய புனித பிரான்சிஸ் அசிசியாருக்கும் இருந்தன. எனினும் இதுபோலியானது என சிலர் எள்ளிநகையாடினர்..
இந்த அடையாளங்கள் அவருக்கு மிக உடல் வேதனையைத் தந்தன. இவ்வேதனை அவர் வாழ்நாள் முழுவதும் தொடர்ந்தது. நாளடைவில் இதனை திருச்சபையும் ஏற்றுக்கொண்டது.அவர் கப்புச்சின் துறவற மடத்தில் சேர்ந்தபோது பயஸ் என்ற பெயரைத் தெரிவு செய்துகொண்டார். பயஸ் என்பதன் இத்தாலிய வடிவம்தான் பியோ.
தம் இளவயது முதல் மரிக்கும் வரை சுமார் 50 ஆண்டுகளுக்கும் மேலாக அவர் எளிமையான தனது கிராமிய மடத்திலேயே இருந்தார். பூசை மற்றும் தனி செப நேரம் தவிர்ந்த நேரங்களில் அவரைப் பாவசங்கீர்த்தன தொட்டியில் காணலாம். அடிக்கடி பாவசங்கீர்த்தனம் செய்வதும், ஆத்தும பரிசோதனை செய்து கொள்வதும் நம் வாழ்விற்கு வளம் சேர்க்கும் என்பார்.
1968 ஆம் ஆண்டு செப்டெம்பர் 23 ஆம் திகதி மரித்த இவரை 2002 ஆம்ஆண்டு புனிதர் அந்தஸ்திற்கு உயர்த்திய பாப்பரசர் 2 ஆம் அருள் சின்னப்பர்கூட இவரது ஆசிரமத்திற்கு வந்தபோது இவரிடம் பாவசங்கீர்த்தனம் செய்தார். புனித பியோவின் வாழ்நாளிலேயே கூட அவர் பெயரால் செபக் குழுக்கள் இயங்கின. இலங்கையில் அருட்தந்தை மத்தியு அவர்கள் இதற்குப் பொறுப்பாக இருந்தார். கொச்சிக்கடை விவேகானந்தா மேட்டில் மெலியன் சந்திக்கு அருகாமையில் ஷில்வா என்ற அம்மையார் 1970 களில் வெள்ளிக்கிழமை தோறும் ஒரு வழிபாட்டுக் கூட்டத்தினை நடத்தி வந்தார்கள் என்பதை பலர் அறிவர்.
தற்போது கொழும்புக்கு அருகாமையில் உள்ள அத்துருகிரியவில் அவரது பெயரால் ஒரு அழகிய ஆலயம் எழுப்பப்பட்டு அவர் சார்ந்திருந்த பிரான்சிஸ்கன் சபையாரால் பரிபாலிக்கப்பட்டு வருகின்றது. இம்முறை அவரது விழாவாகிய செப் 23 ஒரு ஞாயிற்றுக்கிழமையில் வருவதால் அங்கே நிறைய மக்கள் வரக்கூடும். அத்துருகிரிய சந்தியில் இறங்கி ‘அன்னாசிவத்தை கத்தோலிக்க பள்ளிய’ என்றோ ‘லன்சியாவத்தை பள்ளிய’ என்றோ கேட்டால் எவரும் கூறுவர்.
உரோமை நகரிலிருந்து தென்கிழக்கே சுமார் 100 கிலோ மீற்றர் தூரத்திலுள்ள பொகியா நகரிலிருந்து பஸ்ஸில் பிரயாணித்தால் சுமார் ஒரு மணித்தியாலயத்தில் சென் ஜீயாவன்னோ ரொட்டுண்டா என்ற மலைக்குச் செல்லலாம். இம்மலை அட்ரியார்ட்டிக் சமுத்திரத்தை பார்த்தாற்போல் இருக்கிறது. அதிக வெப்பமும் அதிக குளிரும் இல்லாத சுவாத்தியம் இங்கே உள்ளது. புனித பியோவின் ஆலயம் இங்குதான் உள்ளது. (ஸ)
