ஏன் நான் விஜயகாந்தைபார்த்து பயப்பட வேண்டும்?


விஜயகாந்தை பார்த்து நான் ஏன் பயப்படவேண்டும், என்னைப் பார்த்துத் தான் அவர் பயப்படுகிறார், எவ்வளவு அசிங்கமாகப் பேசினாலும் தாங்குகிறார், என மதுரையில் நடிகர் வடிவேலு நகைச்சுவையாகக் கூறினார்.
ராமநாதபுரம் மாவட்டம் ஆர்.எஸ்.மங்கலத்தில் நடந்த தேர்தல் அடிதடி வழக்கால், மதுரை சிறையில் உள்ள ரித்தீஷை நடிகர் வடிவேலு நேற்று முன்தினம் மதியம் 2 மணி முதல் 2.30 மணி வரை சந்தித்து பேசினார். 
பின், சிறை வளாகத்தில் அவர் கூறியதாவது: தி.மு.க மீண்டும் ஆட்சியை பிடிக்கும். நான் ஏழையாக இருந்தவன். அந்த கஷ்டம் தெரியும், வசதி படைத்தவர்களுக்கு அது தெரியாது. 
இதனால்தான் ஏழை மக்களுக்கு கருணாநிதி அறிவித்த திட்டங்களை உணர்ந்து பிரசாரம் செய்கிறேன். வாக்குரிமை இல்லாதவர்களுக்குகூட கருணாநிதியின் திட்டங்கள் போய் சேருகின்றன. ஆனால், இதெல்லாம் ஏன் செய்கிறார் என்று ஒரு ஆள் கேட்கிறான் என்றார்.
அதாவது என்னை பெற்ற அம்மாவைப் பார்த்து திருநீறு வாங்க வந்தேன். ஏப்ரல் 1 முதல் தென்மாவட்டங்களில் பிரசாரம் செய்து, என் சொந்த பந்தங்களை எல்லாம் பார்ப்பேன். என் வாழ்க்கையே நகைச்சுவை தான் என்றார். மேலும் தெரிவிக்கையில் என்னையா விஜயகாந் மிரட்டுகிறார்? என்னை பார்த்துத்தான் அந்த ஆள் பயப்பிடுகிறார். 
எவ்வளவு திட்டினாலும் தாங்குகிறார். படவாய்ப்பு, படப்பிடிப்பு இல்லாததால் கடையை (கட்சியை) ஆரம்பித்திருக்கிறார். நான் ஏன் பயப்படவேண்டும்? அவரது பக்கத்து வீட்டில் வசித்தேன். அவரை வருங்கால முதல்வர் என்று கூப்பிட சொன்னார்கள். நான் முடியாது என்றேன். இதனால் என் வீட்டைத் தாக்கி, பிள்ளையின் மண்டையை உடைத்தார்கள். அந்த இரத்தத்தை பார்த்து நான் அழுதேன்.
“உன் பக்கத்துவீட்டுக்காரன் பிரச்சினையையே உன்னால் தீர்க்க முடியவில்லையே. நீ எப்படி 41 ஆசனங்கள் வென்று மக்கள் பிரச்சினையைத் தீர்ப்பாய்? உன்னை கூட்டணியில் பிழையாக சேர்த்திருக்கிறார்கள்” என்றார்.
