முழுமையான நிவாரணம் கிடைக்கவில்லை : புயலால் பாதிக்கப்பட்டவர்கள் அங்கலாய்ப்பு


சாமிமலைப் பிரதேசத்தில் கடந்த 31 ஆம் திகதி வீசிய கடுமையான புயல்காரணமாக பாதிக்கப்பட்ட குடும்பங்களுக்கு கூரைத்தகரங்களை வழங்குவதற்கு இடர்முகாமைத்துவ அமைச்சு முன்வரவேண்டுமென பாதிக்கப்பட்ட மக்கள் கோரிக்கை விடுத்துள்ளனர்.

சாமிமலை பிரதேசத்தில் சிங்காரவத்தை, ஓல்டன், பெயார்லோன், கிங்காரோ, சின்ன சூரிய கந்தை, பாகினி, மீரியாகொட, ஸ்டொக்கம், மாநெலி, மாகொல, அப்பர்குருடன் ஆகிய தோட்டங்களில் புயல்காரணமாக 125 குடும்பங்கள் பாதிப்படைந்துள்ளன. 
தற்காலிக குடியிருப்புக்களில் வாழ்ந்தவர்களே பெரும்பாலும் பாதிப்படைந்துள்ளனர். இந்தக் குடும்பங்கள் வசித்த வீடுகளின் கூரைத்தகரங்கள் காற்றினால் அள்ளுண்டு செல்லப்பட்டுள்ளன. அத்துடன் உடைமைகளுக்கும் சேதம் ஏற்பட்டுள்ளன. சேதவிபரங்கள் குறித்து கிராமசேவகர்களால் திரட்டப்பட்டு அம்பகமுவ பிரதேச செயலகத்தின் இடர்முகாமைத்துவ பிரிவுக்கு அறிவிக்கப்பட்டுள்ளது. 
இதனைத் தொடர்ந்து அம்பகமுவ பிரதேச செயலகத்தின் ஊடாக உலர் உணவுப்பொருட்கள் வழங்கப்பட்டுள்ள போதும் பாதிக்கப்பட்ட குடும்பங்களுக்குக் கூரைத்தகரங்கள் விநியோகிக்கப்படவில்லை. சிலதோட்டங்களில் பாதிக்கப்பட்டவர்கள் தற்காலிக இடங்களில் தங்கவைக்கப்பட்டனர்.
பாதிக்கப்பட்டவர்களில் தோட்டங்களில் தொழில் செய்கின்ற குடும்பங்களுக்கு மாத்திரமே தோட்ட நிர்வாகங்கள் சில உதவிகளைச் செய்கின்ற போதும் தோட்டத்தில் தொழில் செய்யாத குடும்பங்களைப் புறக்கணித்து வருகின்றன. எனவே பாதிக்கப்பட்டவர்களுக்கு உரிய நிவாரணங்களை வழங்குவதற்கு உரிய அமைச்சு முன்வரவேண்டுமென சாமிமலை பிரதேசத்தில் சீரற்ற காலநிலையால் பாதிக்கப்பட்ட மக்கள் கோரிக்கை விடுத்துள்ளனர்.

