மந்திரி சபையில் 15 ஊழல் மந்திரிகள்: அன்னா குழு மீண்டும் குற்றச்சாட்டு


ஊழலுக்கு எதிராக காந்தியவாதி அன்னா ஹசாரே போராட்டம் நடத்தி வருகிறார். 
ஊழல்வாதிகளை தண்டிக்கும் வகையில் சட்டம் இயற்ற வேண்டும் என்று மத்திய அரசை வற்புறுத்தி வருகிறார். அதோடு மத்திய அரசில் இடம்பெற்றுள்ள வர்களில் பலர் ஊழல் மந்திரியாக உள்ளனர் என்றும் குற்றம் சாட்டியிருந்தார்.
இந்த நிலையில் அரியானா மாநிலம் குரவாரியில் நடந்த பொதுக்கூட்டத்தில் பேசிய அன்னா ஹசாரே குழுவைச் சேர்ந்த அரவிந்த் கெஜ்ரிவால் மத்திய மந்திரி சபையில் உள்ள 15 பேர் ஊழல் குற்றச் சாட்டில் உள்ளவர்கள் என்று மீண்டும் குற்றம் சாட்டியுள்ளார்.
மத்திய மந்திரி சபையில் மொத்தம் 34 அமைச்சர்கள் உள்ளனர். இவர்களில் 15 பேர் ஊழல் குற்றச்சட்டத்தில் சிக்கியவர்கள். பிரதமர் மன்மோகன்சிங் கூட ஊழல் கறைபடியாதவர் என்று கூற முடியாது. ஜனலோக்பால் மசோதா நிறைவேற்றப் பட்டால் 15 அமைச்சர்களுக்கும் நிச்சயம் சிறைத் தண்டனை கிடைக்கும்.
எம்.பிக்கள் மீதான ஊழல் தொடர்பான குற்றச்சாட்டுகளை உடனடியாக விசாரிக்க விரைவு நீதிமன்றங்களை அமைக்க வேண்டும். இந்த நீதிமன்றங்களில் 6 மாதங்களுக்குள் தீர்ப்பை அளிக்க வேண்டும்.மக்கள் அனைவரும் அன்னா ஹசாரே யின் ஊழல் எதிர்ப்பு இயக்கத்தில் சேர வேண்டும். இதன் மூலம் ஊழலற்ற இந்தியாவை உருவாக்க முடியும்.
