2 ஜி ஊழலில் அமைச்சர் சிதம்பரத்துக்குப் பங்கில்லை

காங்கிரஸ் மறுப்பு
2ஜி அலைக்கற்றை விவகாரத்தில் சிதம்பரத்துக்குப் பங்குண்டு என்ற பாரதிய ஜனதா கட்சியின் குற்றச்சாட்டை காங்கிரஸ் கட்சி வியாழக்கிழமை மறுத்துள்ளது.
அரசியல் தரகர் நீரா ராடியாவும், ஆ. ராசாவும் பேசிய தொலைபேசி உரையாடல் மூலம் 2 ஜி அலைக்கற்றை ஊழல் விவகாரத்தில் மத்திய அமைச்சர் சிதம்பரம் ஆதாயம் பெற்றார் என்பது தெரிய வந்துள்ளது என்பதால் அவர் தனது பதவியை ராஜிநாமா செய்ய வேண்டும் என பா.ஜ.க கோரியது.
இது குறித்து காங்கிரஸ் கட்சியின் செய்தித் தொடர்பாளர் ஜனார்தன் துவிவேதி வியாழக்கிழமை அளித்த பேட்டியில் கூறியது.
பா.ஜ.கவின் குற்றச்சாட்டில் உண்மையில்லை. அதற்கு எந்தவித ஆதாரமும் கிடையாது ஆனால் ஆதாரம் எதுவும் பா.ஜ.கவிடம் இருக்குமானால், இந்த விவகாரத்தை விசாரிக்க அமைக்கப்பட்டுள்ள நாடாளுமன்றக் கூட்டுக் குழுவிடம் அதை அளிக்க வேண்டும் என்று அவர் கூறினார்.
முன்னதாக இந்த ஊழல் விவகாரத்தில் தனக்கு ஆதாயம் எதுவும் இல்லையென சிதம்பரம் விளக்கம் அளித்தார். ஆனால் அந்த விளக்கமானது தனக்குத் தானே அவர் வழங்கிக் கொண்ட நற்சான்றிதழ் என்று பா.ஜ.க அதை ஏற்க மறுத்துவிட்டது.
