உலகின் பாவங்களைப் போக்கும்உன்னத இறைவனின் செம்மறி


நற்கருணைப் பெருவிழா ஞாயிறன்று!
‘எனக்கு முன்னால் ஒரு வான தூதரும் பாவப்பட்ட ஒரு குருவானவரும் வந்தால் நான் முதலில் அந்த குருவானவரின் கையையே முத்தமிடுவேன். காரணம் அவை என் ஆண்டவர் இயேசுவைத் தொட்ட கரங்கள். என் ஆன்மாவின் ஒவ்வொரு துளியிலும் நற்கருணை நாதரின் அன்பு பொங்கி வழிகிறது’ என்கிறார் புனித அசிசி பிரான்ஸிஸ்.
ஆன்ம உணவாகும் அளவுக்குத் தம்மை அழித்துக் கொண்ட கிறிஸ்து விசுவாசமுள்ள கிறிஸ்தவரில் இரண்டற கலந்துவிடுகிறார் திவ்விய நற்கருணை மூலம். இதனை பிரான்சிஸ் சலேசியார் என்ற புனிதர் சிறப்பாக கூறுகிறார்.
‘திருப்பலியில்’ இதோ இறைவனின் செம்மறி. உலகின் பாவங்களைப் போக்குபவர். செம்மறியின் விருந்துக்கு அழைக்கப் பெற்றோர் பேறுபெற்றோர்’ என குருவானவர் நமக்குத் தருகிறார். திருச்சபை இந்தளவு திவ்விய நற்கருணைக்கு உன்னத இடத்தை வழங்குகிறது. இத்தகைய மகிமைக்குரிய ஆண்டவர் வாழும் திவ்விய நற்கருணைக்குக் கொழும்பு உயர் மறை மாவட்டம் எதிர்வரும் ஞாயிறு 26ம் திகதியன்று பெருவிழா எடுக்கிறது.
இயேசு கிறிஸ்து தம் இறுதி இராப் போசனத்தின் அப்பத்தை எடுத்து சாப்பிட்டு, அதனைத் தம் சீடர்களுக்கு அளித்து கூறியதாவது.
‘அனைவரும் இதனை வாங்கி உண்ணுங்கள் இது உங்களுக்காகக் கையளிக்கப்படும் என் சரீரம்’
அந்த அப்பம் அன்றைய இராப்போசனத்தில் ஒரு வேளை உணவாக இருந்திருக்கலாம் எனினும் இயேசுநாதர் தாம் பாடுகள் படப்போவதை அறிந்தவராக அவ்வாறு கூறுகிறார். உலகத்தை அன்பு செய்வதற்காக மனுவுருவெடுத்த இறைமகன் தம் உடலை உணவாக்கி அதனை எமக்கு வழங்கி தமது அளவற்ற அன்பினை எமக்குத் தெரிவிக்கிறார்.
நாம் ஒவ்வொரு ஞாயிறும் கண்டிப்பாகத் திருப்பலிக்குச் செல்கிறாம். திருப்பலியில் திவ்விய நற்கருணையைப் பெற்றுக்கொள்கிறோம். அச்சமயம் நமக்குள் உயிர்த்த ஆண்டவர் இரண்டறக் கலப்பதை உணர்கிறோமா? நமக்குள் கரையும் அவருடன் நாம் உரையாடுகின்றோமா? நம்மை நெருங்கி வரும் அவரிடம் நமது அன்பைத் தெரிவித்து அவருடனான உறவை மேலும் நெருக்கமாக்கிக் கொள்கின்றோமா? என் ஆண்டவர் எனக்குள்ளே என்ற உணர்வில் எமது குறைகள், தேவைகள், மனப்பாரங்களை அவரிடம் ஒப்புவிக்கின்றோமா? இவை அப்போது நடைபெறாவிட்டால் நாம் உட்கொள்ளும் திவ்விய நற்கருணை நமக்கு ஒரு அப்பமாக மட்டுமே தோன்றும்.
நற்கருணையில் ஆண்டவர் இயேசு உயிர் வாழ்கிறாரா என்ற கேள்விக்குப் பலர் அன்றும் இன்றும் விடை பகர்ந்துள்ளார்கள். பலர் அதனைப் பரீட்சித்து ஆதாரபூர்வமாக ஒப்புவித்துள்ளார்கள்.
இத்தகைய உணர்வோடு இம்முறை நாம் நற்கருணைப் பெருவிழாவைக் கொண்டாடுவோம். எம்மை முழுமையாக அவரிடம் ஒப்படைத்து ஒவ்வொரு நாழிகையும் அவர் எம்மை வழிநடத்த இடமளிப்போம். அவரது அருளும் வழிகாட்டலும் ஆசீர்வாதமான வாழ்க்கையை எமக்குப் பெற்றுத் தருவது உறுதி.

