ஊழல் என்ற புற்றுநோய்நாட்டில் வேகமாக பரவுகிறது

அப்துல் கலாம் பேச்சு
ஊழல் புற்று நோயைப் போன்றது என்றும், அது நாட்டில் வேகமாக பரவி வருவதாகவும் முன்னாள் ஜனாதிபதி அப்துல் கலாம் கூறி உள்ளார். பாட்னா நகரில் பீகார் வர்த்தக கழகம் நேற்று முன்தினம் ஏற்பாடு செய்திருந்த கூட்டத்தில் ‘சமூக, பொருளாதார ரீதியில் முன்னேறும் பீகார்’ என்ற தலைப்பில் முன்னாள் ஜனாதிபதி அப்துல் கலாம் பேசினார். அப்போது அவர் கூறியதாவது, புற்று நோயைப் போன்று நாட்டில் ஊழல் வேகமாக பரவி வருகிறது. ஊழல் காரணமாக பொருளாதார வளர்ச்சி மட்டும் பாதிக்கப்படுவது இல்லை. சமுதாயத்தில் மக்களின் தார்மீக உணர்வும் பாதிக்கப்படுகிறது.
ஊழலை அடியோடு ஒழிக்க சாதாரண மக்கள் போராட முன்வர வேண்டும். இலஞ்சம் கொடுப்பதையும் பெறுவதையும் ஊக்குவிக்கக்கூடாது. ஊழலை ஒழிக்க கூட்டு முயற்சி மேற்கொள்வதோடு, நேர்மையாக நடந்து கொள்ள வேண்டும் என்ற எண்ணம் அனைவருக்கும் வரவேண்டும். ஊழலற்ற சமுதாயத்தை உருவாக்க நேர்மையானவர்களை ஆதரிப்பதோடு அவர்களுடைய கரங்களை பலப்படுத்த வேண்டும். இவ்வாறு முன்னாள் ஜனாதிபதி அப்துல் கலாம் கூறினார்.
