இலங்கை வாழ் மக்களின் தேசிய மாற்று பொருளாதாரவளர்ச்சிக்கு கால்நடை அபிவிருத்தி அமைச்சின் முக்கிய பங்களிப்பு

அமைச்சர் ஆறுமுகன் தொண்டமான்நேற்று பாராளுமன்றத்தில் தெரிவிப்பு
தேசிய கால்நடை உற்பத்தி துறை இலங்கையின் இன்றைய மக்கள் தொகைக்கேற்ப கால்நடை அபிவிருத்தி துறையில் பாரிய தாக்கத்தையும் மாற்று பொருளாதார வளர்ச்சிக்கு உந்து சக்தியாகவும் கால்நடையிலிருந்து பெறப்படுகின்ற அனைத்து போசனை தேவைகள் அதிகரித்த வண்ணமே காணப்படுகின்றது என கால்நடை வள மற்றும் கிராமிய சமூக அபிவிருத்தி அமைச்சர் ஆறுமுகன் தொண்டமான் நேற்று முன்தினம் (07) பாராளுமன்றத்தில் தெரிவித்தார்.
பாராளுமன்றத்தில் நேற்று முன்தினம் புதன் கிழமை நடைபெற்ற கால்நடை வள மற்றும் கிராமிய சமூக அபிவிருத்தி அமைச்சின் மீதான வரவு செலவு திட்ட குழு நிலை விவாதத்தில் கலந்துகொண்டு பேசும் போதே அமைச்சர் ஆறுமுகன் தொண்டமான் இதனைத் தெரிவித்தார்.
அவர் அங்கு மேலும் பேசுகையில் :- இக் கால்நடை உற்பத்தியில் அதிகளவு பால், மற்றும் பாலுற்பத்தி பொருட்கள், இறைச்சி வகைகள், முட்டை வகைகள் போன்றன மக்களின் தேவைகளை மேலும் அதிகரிக்கச் செய்கின்றன. மேற்குறித்த உற்பத்திகளின் மூலம் மக்களின் மாற்று பொருளாதாரம் வாழ்க்கை தர உயர்வுக்கு உயர்ச்சியையும் வளர்ச்சியையும் மேம்படுத்துகிறது.
இலங்கை மக்களின் வாழ்க்கை தரத்தை மேலும் பேணுவதற்கு உலக தரத்துடன் உற்பத்தி திறனை நிர்ணயித்தல், இயந்திரமயமாக்கல் என்பன மிகவும் அவசியமாகும். கால்நடை அபிவிருத்தி அமைச்சை 2010 ஆம் ஆண்டு ஏப்ரல் மாதம் நான் பொறுப்பேற்ற முதல் அமரர் செளமிய மூர்த்தி தொண்டமானின் தூரநோக்கு சிந்தனைக்கமைவாக இலங்கையின் அனைத்து சமூகத்தினருக்கும் எனது சேவை சென்றடையும் வகையில் உரிய நடவடிக்கைகளை மேற்கொண்டு வருகின்றேன். மஹிந்த சிந்தனைக்கு அமைவாக எனது அமைச்சு கடந்த ஒன்றறை வருடங்களில் பல்வேறு அபிவிருத்தித் திட்டங்களை ஆரம்பித்து சுமார் 540 மில்லியன் ரூபாவுக்கு மேற்பட்ட தொகையில் கால்நடை அபிவிருத்தி அமைச்சின் கீழ் இயங்குகின்ற நிறுவனங்கள் ஊடாக முன்னெடுக்கப்பட்டு வருகின்றன. இதன்படி செளமியமூர்த்தி தொண்டமான் ஞாபகார்த்த மன்றம், தேசிய கால்நடை அபிவிருத்திச் சபை, பெருந்தோட்ட மனித வள நிதியம் என்பனவாகும்.
இந்நிறுவனங்கள் யாவும் மக்களின் வாழ்க்கை தர உயர்வை நோக்காகக் கொண்டு இயங்குகின்றன. இதில் தொண்டமான் ஞாபகார்த்த மன்றத்தின் ஊடாக முன்னெடுக்கப்படும் பிரஜாசக்தி செயற்திட்ட பணிகள் முக்கியமானதாகும். இத்திட்டமானது இளைஞர் அறிவு திறன்களை விருத்தி செய்யவும், சுயமாக சிந்திக்கும் ஆற்றலையும் நவீன உலகை இளைஞர்கள் எதிர்கொள்வதற்கான தகவல் தொழில்நுட்ப கல்வியையும் வழங்குகிறது. இதேவேளை 47 பிரஜாசக்தி நிலையங்கள் நுவரெலியா, பதுளை, கண்டி, இரத்தினபுரி, காலி, கேகாலை, போன்ற மாவட்டங்களில் அமைக்கப்பட்டு அதன் ஊடாக இளைஞர் - யுவதிகளின் திறன்களும் சமூகத் தரங்களும் மேம்படுத்தப்படுகின்றன.
நவசக்தி செயற்றிட்டமானது இளைஞர்களை வலுவூட்டல் நிகழ்ச்சி திட்டம் ஊடாக வாழ்வாதாரத்துக்கான நிரந்தர சுயதொழில் வாய்ப்புகளை ஏற்படுத்தி கொடுத்துள்ளது. இதுவரை 313 கிராமிய இளைஞர்களுக்கு வட்டியில்லா கடன் வசதிகளையும் வழங்கி வருகின்றது.
இவ்வருடமானது 2011 இல் இறுதியாக மேற்கொள்ளப்பட்ட கிராமிய சமூக அபிவிருத்தித் திட்டங்கள் பின்வருமாறு :-
* விசேட தேவையுடையவர்களுக்கு சக்கர நாற்காலிகள் விநியோகிக் கப்பட்டுள்ளது.
* பெண்களுக்கான தையல் இயந்திரங்கள் விநியோகிக்கப்பட்டுள்ளது.
* பெண்களுக்கான சுய உதவி குழுக்கள் நிறுவப்பட்டுள்ளது.
* மருத்துவ மற்றும் சுகாதார விழிப்புணர்வு முகாம்களை நடாத்தியுள்ளது.
* கலாசார மற்றும் விளையாட்டு குழுக்களை அமைத்துள்ளதுடன் போட்டிகளை நடத்தியுள்ளது.
* தொற்று நோய்கள் மற்றும் சிகிச்சைக்கள் தொடர்பான விழிப்புணர்வு நிகழ்ச்சி திட்டங்கள் நடைபெற்றுள்ளன.
* பெண்களின் பேறு காலத்திற்கு முந்திய, மற்றும் பேறு காலத்திற்கு பிந்திய நிலைமைகள் குறித்து விழிப்புணர்வினை ஏற்படுத்தும் செயலமர்வுகள் நடத்தப்பட்டுள்ளன.
* நுவரெலியா, கண்டி, பதுளை, கேகாலை, காலி ஆகிய பிரதேசங்களை சேர்ந்த 10,600 மாணவர்களுக்கு பாடசாலை நூல்கள் விநியோகித்து உதவியமை
* 24 தோட்டங்களில் பற்சிகிச்சை தொடர்பான முகாம்களை நடத்தியமை என்பன குறிப்பிடத்தக்கது.
எவ்வாறாயினும் கடந்த நவம்பர் மாதம் 29 ஆம் 30 ஆம் திகதிகளில் வரலாற்று முக்கியத்துவமான சர்வதேச இளைஞர் மாநாடு ஒன்று நோர்வூட் நகரில் வெகு சிறப்பாக நடந்தேறியது. 50,000 இற்கு மேற்பட்ட இளைஞர் - யுவதிகள் இனமத பேதமின்றி கலந்துகொண்டு தமது முழுமையான பங்களிப்பை வழங்கியமை முக்கிய சிறப்பம்சமாகும்.
எனவே 2012 இல் புதிய பல அபிவிருத்தி திட்டங்களோடு எனக்கு ஒத்தாசையாக இருந்து அவ்வப் போது ஆலோசனைகளையும் உதவிகளையும் வழங்கிய எனது அமைச்சின் செயலாளர் மற்றும் அமைசசின் சகல அதிகாரிகள், தேசிய கால்நடை உற்பத்தி மற்றும் சுகாதார திணைக்களத்தின் இயக்குனர், மில்கோ, தேசிய கால்நடை அபிவிருத்திச் சபை, லேன்லிபி, செளமிய மூர்த்தி தோண்டமான் ஞாபகார்த்த மன்றம், பெருந்தோட்ட மனித வள அபிவிருத்தி நிதியம், வரையறுக்கப்பட்ட மகாவலி கம்பனி ஆகியவற்றின் தலைவர்களுக்கும் நன்றிகளை தெரிவித்துக் கொள்கின்றேன்.
