இரத்தத்தால் கிடைத்த வாழ்வை 
இரக்கம் காட்டி வாழ்ந்திடுவோம்!


சிலுவை உணர்த்தும் சிந்தனைகள்!
து தவக்காலம். ஆலயங்கள் எல்லாம் மக்கள் வெள்ளத்தால் நிரம்பி வழிகின்றன. கல்வாரி மரம் நம் கண்முன்னே. சிலுவை மரம் நம்முன்னே. கசையடிகள் நம் கண்களை குளமாக்குகின்றன. இயேசுவின் பாடுகள் நம் நெஞ்சத்தை உருக வைக்கின்றன. சிலுவைப் பாதை நமக்குப் பழக்கமாகிவிட்டது.
சண்டை போடுகிறவர்கள் போடுக்கொண்டுதான் இருக்கின்றனர். அவதூறு பேசுகிறவர்கள் பேசிக் கொண்டுதான் உள்ளனர். பெயரைக் கெடுப்பவர்கள் கெடுத்துக்கொண்டுதான் வருகின்றனர். பங்காளித் தகராறு நடந்து கொண்டுதான் உள்ளது. பகைமை பகைமையாகவே உள்ளது. மனத் தாங்கலோடு உள்ளவர்கள் அப்படியேதான் உள்ளனர்.
ஆண்டு தோறும் வரும் தவக்காலம் நமக்கு வாடிக்கையாகிவிட்டது. புனித வார நிகழ்வுகள் நமக்கு வேடிக்கையாகிவிட்டன. எத்தனை தவக்காலத்தை நாம் பார்த்திருக்கிறோம். எத்தனை புனித வார நிகழ்ச்சிகளில் நாம் பங்கேற்றிருக்கின்றோம்.
அதன் விளைவு? அது ஏற்படுத்தியிருக்கும் தாக்கம்? எம் வாழ்வு மாறியதா? எம் எண்ணங்கள் புதுப்பிக்கப்பட்டனவா? எம் செயல்கள் மாறினவா? உடலைத் தொடுகின்ற தவக்காலம் உள்ளத்தில் இன்றும் தொடவில்லை. மூளையைப் பாதிக்கின்ற தவக்காலம் இதயத்தை இன்னும் அசைக்கவில்லை.
‘நீங்கள் உங்கள் உடைகளைக் கிழித்துக் கொள்ள வேண்டாம். இதயத்தைக் கிழித்துக்கொண்டு உங்கள் கடவுளாகிய ஆண்டவரிடம் திரும்பி வாருங்கள்’ என்கிறார் இயேசு.
கிறிஸ்தவர்களின் வாழ்க்கைப் பயணத்தில் சிலுவை என்ற வெற்றியின் சின்னம் நடப்பட்டிருக்கும் சிலுவை என்ற நம்பிக்கையின் மரம் வாழ்க்கைப் பயணத்தில் துன்பம் என்ற பாதையில் நடந்து துயரம் என்ற சோர்வு ஏற்படும் போது, கவலையால் கால்கள் தள்ளாடி நடக்க பலமில்லாதபோது உற்றார் உறவினர் நண்பர்களால் மறுதலிக்கப்பட்டு இகழ்ச்சி என்ற வெப்பம் தாக்கும் போது தோல்வியை சந்தித்து வேதனையின் விளிம்பில் நிற்கும்போது நெஞ்சத்திற்கு ஆறுதலும் அரவணைப்பும் கொடுக்கும் நிழல் தான் சிலுவை.
விரக்தி அடைந்த மனத்திற்கு வீசும் தென்றலாக சிறுமை அடைந்த மனிதன் சிக்கல்கள் நிறைந்த வாழ்வோடு சிலுவையை உற்று நோக்கிப் பார்க்கும் போது சிந்தையை குளிரச் செய்வது தான் சிலுவை. 
வாழ்க்கைப் பயணத்தில் அலகை என்றும் பாம்பினால் வஞ்சிக்கப்பட்டவர்கள் சிலுவையில் உயர்த்தப்பட்ட கடவுளின் மகனை உற்று நோக்கினால் நலமடைவர் வெண்கலப்பாம்பு புதுவாழ்வின் அடையாளம் மானிட மீட்புக்காக இறைமகன் கொணர்ந்த சிலுவையும் புது வாழ்வின் அடையாளம் இவற்றையெல்லாம் புரிந்துகொள்ளாமல் தவக்கால திருயாத்திரை பிரபல திருத்தலங்களில் சிலுவைப் பாதை என்று வாடிக்கையாக வேடிக்கை வினோதமாக நமது பக்தி முயற்சிகள் தொடர்கின்றன.
சிலுவை என்பது இணைபிரியா நண்பன் என்றும் கடவுளின் ஊழியன் நடக்கும் பாதையில் நடப்பட்ட பூத்துக் குலுங்கும் செடி என்றும் இந்த சிலுவையில்தான் தம் ஆன்மாவுக்கு தேவையான சக்தியும் ஒளியும் இருக்கிறது என்று புனித சூசையப்பர் குருனி சிலையைத் தோற்றுவித்த முத்திப் பேறு பெற்ற அன்னை ஆன் மரியாவுக்கு கூறுகின்றார்.
என்னைப் பின்பற்ற விரும்பும் எவரும் தன்னலம் துறந்து தம் சிலுவையைத் தூக்கிக் கொண்டு என்னைப் பின்பற்றட்டும் என்று இயேசு கூறியுள்ளார். நமது குறிக்கோளை நாம் அடைய வேண்டும் என்றால் சிலுவையின் வழியில் நடக்க வேண்டும். 
சிலுவையை சுமப்பதில் உள்ள இனிமையை நாம் சுமக்கும் போது இயேசுவின் பாடுகளில் நாம் பங்கு பெற்றவர்களாகி விடுகின்றோம். உயிர்த்தெழுதலில் வெற்றியில் அவருடைய மகிமையில் பங்குபெறத் தகுதியுடையவர்களாகின்றோம்.
இறைச்சித்தத்தின்படி எல்லாம் நடக்க வேண்டும் என்று இயேசு விரும்பினார். உமது திருவுளம் விண்ணுலகில் நிறைவேறுவது போல மண்ணுலகிலும் நிறைவேறுக! (மத். 6 : 10) என்று செபித்தார் எல்லாப் போதனைகளும் இறை விருப்பத்தின்படி இறையரசை நோக்கிய சிந்தனைகளாகவே இயேசுவால் போதிக்கப்பட்டன. எல்லாப் புதுமைகளும் தந்தை கடவுளின் விருப்பத்தின் படியே நிறைவேற்றப்பட்டன.
கெத்சமனத் தோட்டம் கடைசி நேரம் வருகிறது. இயேசு செபிக்கிறார். அளவில்லா வேதனையை எதிர்நோக்கிப் பார்க்கிறார். அவரைத் திகிலும் மனக்கலக்கமும் ஆட்கொள்கின்றன. அப்பொழுதுதான் அப்பா தந்தையே எல்லாம் உம்மால் இயலும் இத்துன்பக் கிண்ணத்தை என்னிடமிருந்து அகற்றும், ஆனாலும் என் விருப்பப்படி அன்று உம் விரும்பப்படியே நிகழட்டும் (மாற் 14 : 36) என்று தம்மைத் தந்தை கடவுளின் விருப்பத்திற்கு அர்ப்பணித்தார். 
ஆனால் நாம் துன்பத்தை கண்டு துவண்டு விடவில்லையா? ஐயோ கடவுளே எனக்கு ஏன் இந்த நிலை என்று தடுமாறவில்லையா? நம் விருப்பப்படி நாம் வாழ வேண்டும். நாம் உறவுகளின் விருப்பப்படி வாழ வேண்டுமா? இறைவனின் விருப்பப்படி வாழ வேண்டுமா? தவக்காலம் நம்மை சிந்திக்க அழைக்கின்றது இறைவனின் விருப்பப்படி வாழ முற்பட்டால் அன்பால் வந்த வாழ்வை அன்பு செய்து வாழ முடியும். இரக்கத்தால் கிடைத்த வாழ்வை இரக்கம் காட்டி வாழ முடியும். 
தியானத்தால் பெற்ற வாழ்வை தியாகம் செய்து வாழ முடியும். மன்னிப்பால் அடைந்த வாழ்வை மன்னித்து வாழ முடியும். இயேசுவால் விழைத்த வாழ்வை இயேசுவுக்காக வாழ முடியும். தவக்காலம் மனமாற்றத்தின் காலம் சிலுவை வழியை சிந்திக்கும் காலம் ‘உம் விருப்பப்படியே ஆகட்டும்’

