தமிழ் சினிமா தயாரிப்பாளர்கள்சங்கத்தில் 180 கோடி ரூபா ஊழல்


சென்னை,
கேபிள் தொலைக்காட்சிகளுக்கு சினிமா பாடல்கள், நகைச்சுவை காட்சிகள் ஒளிபரப்ப அனுமதி வழங்கியதில், தயாரிப்பாளர்கள் சங்கத்தில் ரூ. 1 கோடியே 80 இலட்சம் ஊழல் நடந்துள்ளதாக நேற்று முன்தினம் காவல்துறை ஆணையாளர்களிடம் 60 தயாரிப்பாளர்கள் திரண்டு வந்து புகார் கொடுத்தனர்.
புகார் மனு கொடுத்துவிட்டு வெளியே வந்தவுடன் எஸ். ஏ. சந்திரசேகரன், நிருபர்களுக்கு பேட்டி அளித்தார். அவர் கூறியதாவது :-
கடந்த மே மாதம் 13 ஆம் திகதி அன்று தமிழக சட்டசபை தேர்தல் முடிவுகள் வெளி வந்தவுடன் சினிமா தயாரிப்பாளர்கள் சங்கத்தின் தலைவர் ராம. நாராயணன் பொதுச் செயலாளர் சிவசக்தி பாண்டியன் ஆகியோர் பதவியிலிருந்து ராஜினாமா செய்தார்கள். துணைத் தலைவர்களாக இருந்த நானும், அன்பாலயா பிரபாகரனும் பதவி விலகினோம். பின்னர் அனைவரது ஆதரவோடும் நான் பொறுப்பு தலைவராக பதவி ஏற்றேன். தயாரிப்பாளர்கள் சங்கத்தின் தலைவராக பொறுப்பேற்றவுடன் சங்கத்தில் பல முறைகேடுகளும், ஊழல்களும் நடந்துள்ளதாக எனக்கு கடிதம் வாயிலாகவும், வேறு தகவல்கள் மூலமும் புகார்கள் வந்தன. எனவே அதன் அடிப்படையில் 11ஆம் திகதி அன்று சிறப்பு பொதுக்குழு கூட்டம் நடத்தப்பட்டது. அதில் 230 பேர் கலந்துகொண்டனர்.
அந்த கூட்டத்தில் தயாரிப்பாளர்கள் சங்கத்தில் நடந்த முறைகேடுகள் குறித்து பல்வேறு குற்றச்சாட்டுகள் கூறப்பட்டன. நான் அவற்றை எழுத்து மூலமாக கொடுக்குமாறு கேட்டேன். அதன்படி எழுத்து மூலமாக புகார் கொடுத்துள்ளனர். 60 பேர் இந்த புகாரை கொடுத்துள்ளனர். அந்த புகார் மனு இப்போது பொலிஸ் கமிஷனரிடம் கொடுக்கப்பட்டுள்ளது. கடந்த 2007 ஆம் ஆண்டிலிருந்து கேபிள் தொலைக்காட்சிகளுக்கு சினிமா பாடல்களையும் நகைச்சுவை காட்சிகளையும் ஒளிபரப்புவதில் கட்டணம் நிர்ணயிக்கப்பட்டு ஒப்பந்தம் போடப்பட்டது.
விண் மீடியா, ஜே. கே. மீடியா ஆகிய கேபிள் டி.வி. நிறுவனங்களோடு ஒப்பந்தம் போடப்பட்டது. அந்த கேபிள் தொலைக்காட்சி நிறுவனங்களிடமிருந்து வசூலித்த தொகையில் ரூ. 1.80 கோடி அளவுக்கு ஊழல் மற்றும் முறைகேடுகள் நடந்துள்ளன. அந்த பணத்தை திரும்பவும் வசூலித்து தரும்படி காவல்துறை ஆணையாளரிடம் மனு கொடுத்துள்ளோம். அந்த தொகை கிடைத்தால் ஏழை-எளிய தயாரிப்பாளர்களுக்கு பகிர்ந்து கொடுக்கப்படும். இதில் குற்றம் புரிந்தவர்கள் யார் என்பதை பொலிசார்தான் விசாரித்து கண்டுபிடிக்க வேண்டும்.
