பாவசங்கீர்த்தனம் இறை மன்னிப்பையும் ஆசிர்வாதமான வாழ்வையும் வழங்கும்

மன்னிப்பு கிறிஸ்தவத்தின் அடிப்படையாகவுள்ளது. நம் ஆண்டவராகிய இயேசு கிறிஸ்து பாவிகளையும், தம்மைக் காட்டிக் கொடுத்தோரையும் மன்னித்த சம்பவங்களை சத்திய வேதம் எடுத்தியம்புகிறது.
விபசாரத்தில் கையும் களவுமாய் பிடிபட்ட பெண்ணை ஊரே திரண்டு கல்லால் அடித்து தண்டனை வழங்க முற்படுகையில் இயேசு அவளை மன்னிக்கிறார். மன்னிப்பது மட்டுமன்றி இனிமேல் பாவம் செய்யாதே என்று அவருக்கு நல்வழிகாட்டி அனுப்புகிறார்.
தன்னை சிலுவையிலறைந்து கொலை செய்தவர்களுக்காக பரம தந்தையிடம் தன்னுயிர் பிரியவுள்ள இறுதித் தருணத்திலும் இயேசு கிறிஸ்து மன்னிப்பளிக்கிறார். பிதாவே இவர்களை மன்னியும் என பரம தந்தையிடம் மன்றாடுகிறார்.
கிறிஸ்து நமக்காகக் கற்பித்துள்ள செபத்திலும் நீ உன் அயலானை மன்னிக்கின்றது போல உன் பாவமும் மன்னிக்கப்படும் என்றார்.
இதேபோன்ற பல சம்பவங்களை இயேசு கிறிஸ்துவின் வாழ்க்கையில் காண முடிகிறது.
பொதுக் காலத்தின் 24 வது ஞாயிற்றுக்கிழமையான இந்த ஞாயிற்றுக்கிழமையின் நற்செய்தி வாசகங்களும் மன்னிப்பின் மகத்துவத்தையே முன்னிலைப்படுத்தியுள்ளன.
இராயப்பர் இயேசுகிறிஸ்துவிடம் கேட்கின்றார். ஆண்டவரே எனது சகோதர சகோதரிகளுள் எவராவது எனக்கெதிராக பாவம் செய்தால் அவர்களை நான் எத்தனை தடவை மன்னிக்க வேண்டும்? எனக் கேட்கிறார்.
ஆண்டவராகிய இயேசு அதற்கு “ஏழுதரம் ஏழு எழுபது தரம் அவர்களை மன்னிப்பாயாக” என பதிலளிக்கின்றார். இந்த சம்பாசனையை இந்த நற்செய்தி தெரிவிக்கின்றது.
கடந்த ஞாயிறு கொழும்பு மயூரா பிளேஸ் புனித அந்தோனியார் ஆலயத்தில் காலை திருப்பலியினை அருட்தந்தை பொப் ரொட்ரிகோ அடிகளார் நிறைவேற்றினார். திருப்பலியில் மறையுரையாற்றிய அவர் மன்னிப்பின் மறுபக்கமாகிய மன்னிப்புப் பெறுவதை அடிப்படையாக வைத்து மறையுரையாற்றினார்.
நாம் பாவம் செய்கிறோம். ஆனால் நம் பாவங்களை இறைவன் முன் சமர்ப்பித்து அதற்காக மன்னிப்புப் பெறுகின்றோமா? நம்மில் பலர் திருப்பலிக்குச் செல்கிறோம். அங்கு அப்பத்தின் வடிவிலுள்ள நற்கருணை ஆண்டவரைப் பெற்றுக்கொள்கிறோம். பாவம் செய்து விட்டு பாவசங் கீர்த்தனம் செய்யாமல் திவ்விய நற்கருணையைப் பெற்றுக்கொள்வது மகா பாவமான செயல். அதன் மூலம் நாம் மீண்டும் ஒரு பாவத்தைக் கட்டிக்கொள்கிறோம்.
மேற்கத்தைய நாடுகளில் கருச்சிதைவு என்பது தற்போது சாதாரணதொரு விடயமாகிவிட்டது. சில நாடுகளில் அது ஒரு ‘பெஷன்’ ஆக கலாசாரமாக மாறிவருவதைக் காண முடிகின்றது. கிறிஸ்தவ மக்களும் இதனைச் செய்கின்றனர். இப்போது வெளிநாடுகளை மட்டும் நாம் இதற்கு உதாரணமாக்க முடியாது நமது சமூகத்திலும் இவ்வாறு நடக்கின்றன.
நம்மில் பலர் பாவசங்கீர்த்தனம் செய்வதில்லை. பாவசங் கீர்த்தனம் இறைவனின் மன்னிப்பையும் நாம் பாவத்திலிருந்து விலகி வாழ பலத்தையும் உறுதியையும் தருகிறது. சில வேளைகளில் நாம் யாரிடம் பாவசங்கீர்த்தனம் செய்யலாம் என்ற பிரச்சினை உள்ளது. நாம் வழமையாக செல்லும் ஆலயங்களில் அவ்வாறு நமக்கு அறிமுகமில்லாத ஒரு அருட்தந்தையிடம் கூட நாம் பாவசங் கீர்த்தனம் செய்ய முடியும்.
நாம் அனைவரும் பாவம் செய்பவர்கள். நாம் என்ன பாவம் செய்தோம் என்று நினைப்பவர்களும் உண்டு. பாவசங்கீர்த்தனம் மிக வல்லமையானது. அவ்வாறு அடிக்கடி நீங்கள் அதனைச் செய்தால் அதன் ஆசீர்வாதத்தை இயல்பாகவே நீங்கள் உணர்வீர்கள். இதனை விசுவாசத்துடன் நடைமுறைப்படுத்துங்கள். பாவசங்கீர்த்தனம் இறை மன்னிப்பையும் அதனூடாக ஆசீர்வாதத்தையும் வழங்குவது உறுதி என அருட்தந்தை பொப்ரொட்ரிகோ தமது மறையுரையில் தெரிவித்தார்.
அருட்தந்தை பொப் ரொட்ரிகோவின் மறையுரைகள் மனதை ஊடுருவக் கூடியன. ஒவ்வொரு உரையிலும் ஒவ்வொரு வாழ்க்கைப் படிப்பினையை ஆழமாகத் தரக்கூடிய திறமை அவரிடமுண்டு. அந்த வகையில் அவரது இந்த உரையும் அதன் நோக்கத்தை நிறைவேற்றும் என்பது எமது ஆழமான நம்பிக்கை.

