மாணவர்களை ஆட்டிப்படைக்கும் ஒவ்வாமை..


நாட்டின் பல பகுதிகளில் அண்மைக்காலமாக முக்கிய பிரச்சினையாக உருவெடுத்துள்ள இந்த ஒவ்வாமையால் இம்மாதம் 14 ஆம் திகதியிலிருந்து 22 ஆம் திகதி வரையிலான 8 நாட்களுக்குள் மாத்திரம் ஆயிரத்துக்கும் மேற்பட்டோர் பாதிக்கப்பட்டுள்ளமை அதிர்ச்சிக்குரிய விடயமாகவுள்ளது.
 
ஒவ்வாமையால் மாணவர் பாதிப்பு என்ற செய்தி கடந்த வாரங்களாக ஊடகங்களிலும் கையடக்க தொலைபேசியின் குறுந்தகவல்கள் மூலமும் தொடர்ச்சியாக வந்த வண்ணமே இருக்கின்றன.
 
குறிப்பாக பாடசாலை மாணவர்கள் மாத்திரம் ஒவ்வாமை ஏற்பட்டு வாந்தி பேதி, உடல் அரிப்பு, மயக்கம் போன்ற உபாதைகளுக்குள்ளாகி வைத்தியாசலைகளில் அனுமதிக்கப்பட்டனர்.
 
ஓரிரு நாட்கள் என்றாலும் பரவாயில்லை, கடந்த வாரங்களில் அதுவும் பாடசாலை நேரங்களின் போது மாத்திரம் மாணவர்களுக்கு இந்த ஒவ்வாமை ஏற்படுவது புரியாத புதிராகவே இருக்கின்றது.
 

 
அதாவது உடம்பிற்கு ஒத்துக் கொள்ளாத எதுவாக இருந்தாலும் அது ஒவ்வாமையாகும். ஒவ்வாமை என்பது மனித உடலின் நோய் தடுப்பாற்றல் அமைப்பில் உண்டாகும் கோளாறினால் ஏற்படும் ஒரு நிலையாகும். சூழலில் இருக்கின்ற சில ஒவ்வாப்பொருட்களால் ஒவ்வாமை விளைவுகள் ஏற்பட வாய்ப்புண்டு.
 
உணவு, விசப் பூச்சிக்கடி, சுற்றுச் சூழல், குளவி கொட்டு, போன்றவற்றாலும் உடலில் ஒவ்வாமை விளைவுகள் ஏற்படும். இதில் குறிப்பாக பின்வரும் வகையில் ஒவ்வாமை ஏற்படுகின்றது.
 

 
வீட்டுத் தூசியில் உள்ள ஹவுஸ் டஸ்ட் மைட் என்ற நுண்ணிய கிருமி, இந்த ஒவ்வாமையை ஏற்படுத்துகின்றது. தூசி ஒவ்வாமைக்கு ஆளானவர்களது மூக்கின் உட்சவ்வு பாதிக்கப்படுவதால் சளி சேர்ந்து, மூக்கடைப்பு ஏற்படுவதுடன் மூக்கைச் சுற்றி உள்ள 'சைனஸ்' எனப்படும் பகுதிகளிலும் பாதிப்பு ஏற்படும். மேலும், மகரந்தத் தூள், வாகனப் புகை, தொழிற்சாலைப் புகை, சாம்பிராணி - ஊதுபத்தி மணம், நெடிகொண்ட ரசாயனப் பொருட்கள், திரவங்கள், வாசனைத் திரவியங்கள், மரத் துகள், கரப்பான் பூச்சியின் கழிவு, பூனை - நாய்களின் ரோமம் ஆகியவை கூட நாசி ஒவ்வாமையை ஏற்படுத்தும். இதனை நாசி உட்சுவர் பரிசோதனையிலும் சளிப் பரிசோதனை மூலமும் கண்டறியலாம். எக்ஸ்ரே மற்றும் ஸ்கேன் பரிசோதனை மூலமும் கண்டறியலாம்.
 


'நிக்கல் வகை நகைகளால் ஏற்படும் 'சரும ஒவ்வாமை' நம் நாட்டுப் பெண்களுக்கு அதிகம். அப்படி நேரும்போது, சருமம் தடிமனாவதுடன், சொரசொரப்பாகவும் ஆகிவிடும். இதற்கு 'கான்டக்ட் டெர்மடைட்டிஸ்' (Contact Dermatitis Eczema) என்று பெயர். நாம் அன்றாடம் பயன்படுத்தும் சவர்க்காரம், பவுடர், எண்ணெய், க்ரீம், தோல் பொருட்கள், ரப்பர், ரசாயனப் பொருட்கள், பூச்சிக்கொல்லிகள், பெயின்ட் முதலியவையும் சரும ஒவ்வாமைக்குக் காரணமாக அமையலாம். உட்கொள்ளும் உணவுகளினாலோ அல்லது மருந்துகளினாலோகூட சரும ஒவ்வாமை உருவாகும். இந்த ஒவ்வாமையைக் கண்டறிய ஒவ்வாமையை ஏற்படுத்தும் பொருட்களின் மூலப்பொருளை தோலில் செலுத்தி சருமப் பரிசோதனை செய்வார்கள்.
 


குறிப்பிட்ட ஓர் உணவைச் சாப்பிட்டு, அதனால் தோல் தடிப்பு, அரிப்புபோன்ற தொந்தரவுகள் ஏற்பட்டால் அது உணவு ஒவ்வாமை. பால், முட்டை, வேர்க்கடலை, கொட்டை வகை உணவுகள், கடல் மீன்கள், இறால், நண்டு, செர்ரி வகைப் பழங்கள் ஆகியவை பெரும்பாலும் ஒவ்வாமையை ஏற்படுத்துகின்றன. உணவு ஒவ்வாமையால் குழந்தைகள் பெரிதும் பாதிக்கப்படுகிறார்கள். ரத்தப் பரிசோதனை மூலமும், மூலப்பொருட்களை கொடுத்து பரிசோதனை செய்தும் இந்த ஒவ்வாமையைக் கண்டறியலாம்.
 

உணவைப் போலவே, எந்த மருந்தும் யாருக்கும் அலர்ஜியை ஏற்படுத்தலாம். என்றாலும்கூட ஆஸ்பிரின், பென்சிலின், சல்ஃபா மருந்துகள், மலேரியாவுக்கான மருந்துகள், இன்சுலின், தடுப்பு ஊசி மருந்துகள், உலோக மருந்துகள் (ர்நயஎல ஆநவயடள - புழடன) ஆகியவை பெருமளவு ஒவ்வாமையை ஏற்படுத்துகின்றன. சாதாரண அரிப்புப் பிரச்னையில் தொடங்கி, உயிருக்கே ஆபத்து ஏற்படுத்துவது வரையிலான பாதிப்புகளையும் மருந்து ஒவ்வாமை ஏற்படுத்தலாம். ரத்தப் பரிசோதனை மூலமும், நோயாளி சொல்லும் மருந்துகளின் விபரங்களைக்கொண்டும் இந்த ஒவ்வாமையைக் கண்டுபிடிக்கலாம்.
 

வீட்டுத் தூசி, புகை, மகரந்தத் தூள் போன்ற சுவாசப் பாதிப்பை ஏற்படுத்தும் பொருட்கள் கண்களில் விழும்போது அவை கண் ஒவ்வாமையை ஏற்படுத்தும். இது பெரும்பாலும் நாசி ஒவ்வாமை உடன் சேர்ந்தே ஏற்படும். இதனால், இவர்களுக்கு கண் வீக்கம், எரிச்சலுடன் கண் சிவந்துபோதல், கண்ணில் நீர் வழிதல் போன்ற தொந்தரவுகளும் ஏற்படலாம். நாசி ஒவ்வாமைக்கான பரிசோதனை மூலமாகவே இதைக் கண்டறியலாம்.
 

எறும்பு, கொசு, தேனீ, குளவி, சிலந்தி, வண்டு போன்ற பூச்சி வகைகள் கடித்தாலும், கொட்டினாலும் சிலருக்கு ஒவ்வாமை ஏற்படலாம். தோல் தடிப்பு, அரிப்பு, எரிச்சல், வீக்கம், தோல் சிவந்துபோதல் போன்ற தொந்தரவுகள் இதன் விளைவாக ஏற்படலாம். ஒவ்வாமையினால் சில சமயங்களில் நினைவு இழக்கவும் நேரலாம். சருமப் பரிசோதனை மற்றும் ரத்தப் பரிசோதனை மூலம் இதைக் கண்டறிவார்கள். எந்த ஒவ்வாமை என்றாலும், அது எதனால் ஏற்பட்டது என்பதை நோயாளி கூறும் சம்பவங்களில் இருந்தே யூகிக்க முடியும்.
 
 
மேற்குறிப்பிட்ட ஏதாவது ஒரு காரணத்தால் ஏற்படும் ஒவ்வாமையால் அடிவயிற்று வலி, வயிறு வீங்குதல், வாந்திபேதி, சரும அரிப்பு, தோல் தடிப்பு,
 தும்மல், அரிப்பு, கண்சிவப்பு, மூச்சுத்திணறல், இருமல், மூச்சிழுப்பு போன்ற பல விளைவுகள் ஏற்படலாம். உணவு ஒவ்வாமையால் மூச்சு சார்ந்த பிரச்சினைகள் அதிகம் ஏற்படுவதில்லை. ஆனால், பூச்சிக்கடி, மருந்துப்பொருட்களுக்கான ஒவ்வாமை விளைவுகள் மூச்சு அமைப்பிலும் செரிப்பு அமைப்பிலும் ஏற்பட வாய்ப்புண்டு. சில தீவிர நிலைகளில் குறையழுத்தம், கோமா, மட்டுமின்றி சிலசமயம் இறப்புக்கும் காரணமாக அமைந்து விடும்.
 
இவ்வாறு ஆபத்து மிகுந்த இந்த ஒவ்வாமையானது நாட்டை தற்போது ஆட்டிப்படைத்துக்கொண்டிருக்கின்றது. இம்மாதத்தில் வெளியான செய்திகள் சில பினவருமாறு அமைந்திருந்தன.
 
 
12-11-14
கம்பளை ஜினராஜ மகளிர் வித்தியாலயத்தின் ஆயிரம் மாணவிகள் திடீரென சுகயீனமுற்ற நிலையில் வைத்தியசாலையில் அனுமதிக்கப்பட்டனர்.
 
 
12-11-16
கண்டி நுகவெல ஆண்கள் பாடசாலை மாணவர்கள் 200 பேர் ஒவ்வாமை காரணமாகப் பாதிக்கப்பட்டு வைத்தியசாலையில் இன்று அனுமதிக்கப்பட்டுள்ளனர்.
 
 
12-11-16
பலாங்கொட - வெலிகேபொல வலகம்பா வித்தியாலயத்தில் 90 மாணவர்கள் திடீர் சுகயீனம் காரணமாக வைத்தியசாலையில் அனுமதிக்கப்பட்டுள்ளனர். வாந்தி, வயிற்றோட்டம், மயக்கம் உள்ளிட்ட நோய் அறிகுறிகள் இம்மாணவர்களிடம் காணப்படுவதாக தெரிவிக்கப்பட்டுள்ளது.
 
 
20, 2012 
பலாங்கொடை - பின்னவல - உடகம மகா வித்தியாலய மாணவர்கள் 17 பேர் திடீர் சுகயீனம் காரணமாக பலாங்கொடை வைத்தியசாலையில் அனுமதிக்கப்பட்டுள்ளனர்.
 
20,11, 2012
திடீர் சுகயீனம் காரணமாக தெமடகொட பாடசாலை மாணவர்கள் 7 பேர் சிறுவர் சீமாட்டி வைத்தியசாலையில் அனுமதிக்கப்பட்டுள்ளனர்.
 
20, 2012
அம்பாறை காமினி கல்லூரியின் மாணவர்கள் 30 பேர் ஒவ்வாமை காரணமாக அம்பாறை ஆதார வைத்தியசாலையில் அனுமதிக்கபட்டுள்ளனர்.
 
21, 2012
ஒவ்வாமை காரணமாக பலாங்கொடை, மாறதென்ன பகுதியிலுள்ள பாடசாலையொன்றின் 10 மாணவர்கள் வைத்தியசாலையில் அனுமதிக்கப்பட்டுள்ளனர்.
 
21, 2012
பொலனறுவை - பளுகஸ்தமன பிரதேச பாடசாலையொன்றின் 11 மாணவர்கள் ஒவ்வாமை காரணமாக பொலனறுவை வைத்தியசாலையில் அனுமதிக்கப்பட்டுள்ளனர்.
 
22-2012
கல்கமுவ மீகலேவ பகுதியில் உள்ள ஆரம்பப் பாடசாலையின் 80 மாணவர்கள் ஒவ்வாமை காரணமாக வைத்தியசாலையில் அனுமதிக்கப்பட்டுள்ளனர். ஆசிரியர் ஒருவரும் பாதிக்கப்பட்டுள்ளார்.
 
 
என ஒவ்வொரு நாளும் இந்த ஒவ்வாமை தொடர்ந்த வண்ணம் இருந்ததே தவிர இதற்கான காரணமோ தீர்வோ உரிய தரப்பினரால் முன்வைக்கப்படாமல் இருக்கின்றது.
 
'பொதுவாக ஒவ்வாமையானது இயற்கை மற்றும் உடலியல் சார்ந்த காரணிகளால் ஏற்படலாம். மேலும் இயற்கை சார்ந்த காரணிகளாக கண்ணுக்கு தெரியாத கிருமிகள் நுண்ணங்கிகள் தாவரங்கள் போன்றவற்றாலும் ஏற்படுகின்றது.
 
உடலியல் சார்ந்த காரணியாக நாம் உட்கொள்ளும் உணவினைக் குறிப்பிடலாம். குறிப்பாக பழங்கள், கடல் உணவுகள் போன்றவைகளால் ஒவ்வாமை ஏற்படலாம்.
 
எனினும் இப்போது நாட்டில் பல இடங்களில் இந்த ஒவ்வாமை ஏற்பட்டுள்ளது. குறிப்பாக ஓர் இடத்திலும் மாத்திரம் ஏற்பட்டிருந்தால் அதற்கான காரணியாக உணவு முறையை கூறலாம். ஆனால் நாட்டின் பல பாகங்களிலும் இந்த ஒவ்வாமை ஏற்பட்டுள்ளமையால் உணவினால் ஏற்பட்டது என கூறமுடியாது.
 
பொதுவாக இது இயற்கை சார்ந்த காரணிகளாக கண்ணுக்கு தெரியாத கிருமிகள் நுண்ணங்கிகள் தாவரங்களால் ஏற்பட்டிருக்கலாம். எனினும் உறுதியாக சொல்ல முடியாது. இது தொடர்பில் ஆராய்ச்சிகளை மேற்கொண்டதன் பின்னரே உறுதியான காரணத்தை கூற முடியும்" என ஒவ்வாமை மற்றும் நோய்த்தடுப்பியல் சங்கத்தின் தலைவர் டாக்டர் அனுரவீரசிங்க தெரிவித்தார்.
 
இம்மாதத்தில் மாத்திரம் சுமார் ஆயிரத்துக்கும் மேற்பட்ட மாணவர்கள் இந்த ஒவ்வாமையால் பாதிக்கப்ட்டுள்ளனர். குறிப்பாக இந்த ஒவ்வாமை பாடசாலை மாணவர்களுக்கு மாத்திரமே பாடசாலை வளாகத்தினுள் வைத்தே ஏற்பட்டுள்ளமை சற்று சிந்திக்க வேண்டிய விடயமாகும்.
 
பாடசாலை வளாகம் எனும் போது பெரும்பாலும் தூசி ஒவ்வாமை, பூச்சிக்கடியினால் ஏற்படும் ஒவ்வாமை போன்றவற்றால் மாணவர்களுக்கு ஒவ்வாமை விளைவுகள் ஏற்படும் சாத்தியம் இருக்கின்றது.
இந்த ஒவ்வாமை இனியும் ஓயாமல் தொடராமல் இருக்க ஒவ்வாமை ஏற்பட காரணமாக இருக்கும் காரணிகளிலிருந்து விலகி இருப்பதே சாலசிறந்தது.
 
அதாவது ஏதோ ஒரு காரணியால் ஒவ்வாமை ஏற்படும் போது எதனால் ஒவ்வாமை உண்டாகிறது என்பதை மருத்துவரின் உதவியோடு கண்டறிவதுடன், எந்தப் பொருள் ஒருவருக்கு ஒவ்வாமையை ஏற்படுத்துகிறதோ, அந்தப் பொருளை விலக்கிவைக்க வேண்டியது அவசியம்.
 
 மருந்து மாத்திரைகள் ஏதாவது ஒவ்வாமையை ஏற்படுத்துகிறது என்று தெரியவந்தால், அந்த மருந்து மாத்திரைகளின் நன்கு அறிந்து அதனை தவிர்துக்கொள்வதோடு மருத்துவரின் ஆலோசனைகளை பெறவேண்டும்.
 
பனி, பூ பூக்கும்காலங்களில் வீட்டை விட்டு வெளியே வருவது, பிரயாணங்கள், தோட்டப்பணிகள் போன்றன கட்டாயம் தவிர்க்கப்படவேண்டும். குறிப்பாக, அலர்ஜி தன்மையுடய சிறுவர் காலையிலும், மாலையிலும் வெளியே நீண்ட நேரம் விளையாடுவதைக் குறைத்தல் நல்லது.
 
படுக்கை அறையில் ஜன்னல்கள் இதுபோன்ற காலங்களில் மூடி இருப்பதே பயன்தரும். குறைந்த பொருட்களுடன் கூடிய படுக்கை அறையே இவர்களுக்குக் குதூகலத்தைக் கொடுக்கக்கூடிய. துவீட்டைச் சுற்றி புல், பூண்டுகள், பூந்தோட்டம், மரம், செடிகொடிகள் இல்லாமல் சுத்தமாக வைத்துக் கொள்வேண்டும்.
 
மேலும் பாடசாலை மாணவர்களுக்கு மாத்திரமே இந்த ஒவ்வாமை ஏற்படுகின்றது. இந்நிலையில் இதுவரையில் இந்த ஒவ்வாமையால் பாதிக்கபட்ட பாடசாலைகளை கண்டறிந்து அங்கு ஆராய்ச்சிகளை மேற்கொண்டு எதனால் இந்த ஒவ்வாமை ஏற்பட்டுள்ளது என உரியதரப்பினர் கண்டறிய வேண்டும். மேலும் பாடசாலை வளாகங்களை ஒவ்வாமை ஏற்படுவதற்கு உள்ள காரணிகளை கண்டறிந்து சுத்தமாக வைத்திருந்தால் மாத்திரமே ஒவ்வாமை என்பதை இல்லாமல் செய்ய முடியும்.
 


