என்னைக் கொல்ல சதி

வடகொரியா, வெனிசுலா, ஹங்கேரி ஆகியவற்றின் நிதியுதவியுடன் மார்க்சிஸ்ட், கம்யூனிஸ்ட் கட்சிகள் மாவோயிஸ்டுகளுடன் இணைந்து திட்டம்
மேற்கு வங்கத்தில் திரிணாமுல் காங்கிரஸ் அரசு பதவியேற்று, ஓராண்டு நிறைவடைந்ததை முன்னிட்டு, தனியார் தொலைக்கட்சி ஒன்று முதலமைச்சர் மம்தா பானர்ஜி மற்றும் மாணவர்கள் கலந்துரையாடல் நிகழ்ச்சிக்கு ஏற்பாடு செய்திருந்தது.
இதில் மம்தா பானர்ஜி பற்றி பேஸ் புக்கில் கார்ட்டூன் வரைந்து வெளியிட்ட பல்கலைக்கழக பேராசியர் பற்றி மாணவர்கள் அதிகமாக கேள்வி எழுப்பினார்கள்.
இதனால் கோபமுற்ற மம்தா பானர்ஜி, மாணவர்களை பார்த்து ‘நீங்களெல்லாம் மாவோயிஸ்டுகள்... மார்க்சிஸ்ட் கம்யூனிஸ்டு கட்சியினர்’ என்று ஆவேசமாக கத்தினார்.
இதனையடுத்து இவர் நிகழ்ச்சியிலிருந்து பாதியிலேயே வெளியேறினார்.இந்நிலையில், வாஷிங்டன் போஸ்ட் என்ற அமெரிக்க பத்திரிகை மம்தா பானர்ஜியை பேட்டி கண்டது. அப்போது அவர்,
‘மார்க்சிஸ்ட் கம்யூனிஸ்ட்டு கட்சி, மாவோயிஸ்டுகளுடன் சேர்ந்து என்னைக் கொல்ல சதி செய்துள்ளது’ இந்த திட்டத்துக்கு வடகொரியா, வெனிசுலா, ஹங்கேரி போன்ற வெளிநாட்டு சக்திகள் நிதியுதவி அளித்துள்ளன. இந்த சதி திட்டத்தை நிறைவேற்ற உதவுமாறு, பாகிஸ்தான் உளவு அமைப்பான ஐ. எஸ். ஐ. யுடன் பேசி உள்ளனர்.
மேற்கண்ட சக்திகள் அனைத்தும் சேர்ந்து எனக்கு மரண தண்டனை விதித்துள்ளன. பேஸ் புக், இணைய தளம், இ- மெயில் வாயிலாக தினமும் என்னைப்பற்றி அவதூறு செய்திகளையும், போட்டோக்களையும், பொய்யான பெயர்களில் வெளியிட்டு வருகின்றனர். என்றார்.
