ஐக்கிய முற்போக்கு கூட்டணியுடன்இணைந்து செயற்பட விசேட குழு

காங்கிரஸ் - தேசியவாத காங்கிரஸ் இணக்கம்
ஐக்கிய முற்போக்குக் கூட்டணி சுமுகமாக இயங்க ஒருங்கிணைப்புக் குழுவை அமைக்க வேண்டும் என்ற தேசியவாத காங்கிரஸின் கோரிக் கையை காங்கிரஸ் ஏற்றுக் கொண் டதைத் தொடர்ந்து, இரு கட்சி களுக்கும் இடையில் ஒரு வார காலமாக நிலவி வந்த மோதல் முடிவுக்கு வந்தது.
அமைச்சரவையில் பிரதமருக்கு அடுத்த இரண்டாவது இடம் தனக்கு அளிக்கப்படாததால் பவார் அதிருப்தி அடைந்துள்ளதாகவும் கூறப்பட்டது. கூட்டணி செயல்படும் விதத்தால் தாங்கள் கவலை அடைந்திருப்பதாகவும் முக்கிய முடிவுகளை எடுக்கும்போது தங்களை காங்கிரஸ் கலந்து ஆலோசிப்பதில்லை என்றும் தேசியவாத காங்கிரஸ் குறை கூறியது.
தங்களது அதிருப்தியை வெளிப்படுத்தும் விதத்தில் பவாரும், அவரது கட்சியைச் சேர்ந்த மற்றொரு அமைச்சரான பிரஃபுல் படேலும் கடந்த வாரம் தங்கள் ராஜிநாமா கடிதத்தைப் பிரதமருக்கு அனுப்பி வைத்தனர். அவர்கள் மத்திய அமைச்சரவைக் கூட்டத்தைப் புறக்கணித்ததோடு, தங்களின் அமைச்சக அலுவலகங்களுக்கும் செல்லவில்லை. தாங்கள் எழுப்பிய பிரச்சினைக்குத் தீர்வு காணப்படாவிட்டால் அரசில் இருந்து வெளியேறப் போவதாகவும் எச்சரித்தனர். இதனால் இரு கட்சிகளிடையே மோதல் ஏற்பட்டது.
இந்நிலையில் பிரதமர் மன்மோகன் சிங் புதன்கிழமை காலை செய்தியாளர்களிடம் பேசுகையில், ‘கூட்டணி ஆட்சியில் விட்டுக் கொடுப்பது அவசியம்’ என்று தெரிவித்தார்.
பவாரும் பிரபுல் பட்டேலும் பிரதமர் மன்மோகன் சிங் மற்றும் சோனியா காந்தியைச் சந்தித்துப் பேசினர். அப்போது ஐக்கிய முற்போக்குக் கூட்டணி சுமுகமாக இயங்க ஒருங்கிணைப்புக் குழுவை அமைக்க வேண்டும் என்ற பவார் கட்சியின் கோரிக்கையை காங்கிரஸ் ஏற்றுக் கொண்டது. இதையடுத்து இரு கட்சிகளுக்கும் இடையில் ஒரு வார காலமாக நிலவிய மோதல் முடிவுக்கு வந்தது.
இக்கூட்டத்துக்குப் பின், இரு கட்சிகளும் கூட்டாக வெளியிட்ட அறிக்கையில், ‘திறன்வாய்ந்த ஓர் ஒருங்கிணைப்புக் குழு அமைக்கப்பட உள்ளது. இக்குழு ஒவ்வொரு மாதமும் கொள்கை மற்றும் பிற விஷயங்கள் குறித்து முடிவெடுப்பதற்காகக் கூடும். டில்லியில் சோனியா தலைமையில் இக்குழு அமைக்கப்படும். இதேபோன்ற குழு மகாராஷ்டிரத்திலும் அமைக்கப்படும். இதில் முதல்வர் பிருத்விராஜ் சவாண் துணை முதல்வர் அஜீத் பவார் உள்ளிட்டோர் இடம்பெறுவர். ஐக்கிய முற்போக்குக் கூட்டணியை மேலும் வலுப்படுத்த இரு கட்சித் தலைவர்களும் வலியுறுத்தினர்’ என்று தெரிவிக்கப்பட்டது.
